Ελληνική Επανάσταση του 1821

Η **Ελληνική Επανάσταση** ή **Επανάσταση του 1821** ήταν η ένοπλη εξέγερση των επαναστατημένων Ελλήνων εναντίον της Οθωμανικής Αυτοκρατορίας με σκοπό την αποτίναξη της οθωμανικής κυριαρχίας από τα ελληνικά εδάφη και τη δημιουργία ανεξάρτητου κράτους.

Η αφύπνιση της εθνικής συνείδησης των Ελλήνων εντοπίζεται κατά την υστεροβυζαντινή περίοδο, περί τον 13ο έως 15ο αιώνα, αλλά οι απαρχές του ελληνικού εθνικού κινήματος που οδήγησε στην Επανάσταση εμφανίζονται πολλούς αιώνες αργότερα, στην ώριμη φάση του νεοελληνικού Διαφωτισμού το δεύτερο μισό του 18ου αιώνα. Την περίοδο αυτή η διάδοση της παιδείας συνοδεύτηκε με τη διάδοση -αρχικά μεταξύ των Ελλήνων που ζούσαν στις παροικίες της Δυτικής Ευρώπης και είχαν φιλοδυτικό προσανατολισμό - της ιδέας της ύπαρξης ενός ελληνικού έθνους, που συνδεόταν με την αρχαία Ελλάδα και δικαιούταν χωριστή πολιτική ύπαρξη. Μία από τις οργανώσεις που δημιουργήθηκαν μέσα σε αυτό το ιδεολογικό και πολιτικό κλίμα ήταν η Φιλική Εταιρεία, μια μυστική οργάνωση που ιδρύθηκε το 1814 στην Οδησσό από τρεις Έλληνες εμπόρους,τον Εμμανουήλ Ξάνθο, τον Νικόλαο Σκουφά και τον Αθανάσιο Τσακάλωφ, με σκοπό την προετοιμασία μιας ελληνικής επανάστασης. Οι Φιλικοί είχαν αρχικά περιορισμένη επιτυχία, οικειοποιούμενοι όμως μια παράδοση ορθόδοξων προφητειών για την ανασύσταση της ανατολικής Ρωμαϊκής αυτοκρατορίας και αφήνοντας να εννοηθεί ότι είχαν τη στήριξη της τσαρικής Ρωσίας, κατάφεραν εν μέσω μιας κρίσης της εμπορικής ναυτιλίας από το 1815 και εξής, να προσεταιρισθούν τα παραδοσιακά ελληνορθόδοξα στρώματα.

Τον Φεβρουάριο του 1821 ο αρχηγός της Εταιρείας, Αλέξανδρος Υψηλάντης, εισέβαλε στη Μολδοβλαχία ενώ τον επόμενο μήνα οι Φιλικοί δημιούργησαν επαναστατικές εστίες από τη Μακεδονία ως την Κρήτη. Οι επαναστάτες αφορίστηκαν, διπλωματικά, από τη σύνοδο του Πατριαρχείου Κωνσταντινουπόλεως αλλά οι οθωμανικές αρχές προχώρησαν σε σφαγές αμάχων και εκτελέσεις προυχόντων συμπεριλαμβανομένου του Πατριάρχη Γρηγορίου Ε'. Ο επαναστατικός αναβρασμός εκείνων των ημερών ήταν τόσο μεγάλος που καθιστούσε πια επικίνδυνη την αναβολή της εξέγερσης ενώ από τις 14 έως τις 20 Μαρτίου έλαβαν χώρα σε διάφορες περιοχές της Πελοποννήσου επιθέσεις εναντίον Μουσουλμάνων, Στις 17 Μαρτίου ορκίστηκαν  στην Μάνη που ήταν ελεύθερη και στις 23 καταλήφθηκε από Μανιάτες και άλλους οπλαρχηγούς η Καλαμάτα, όπου συγκροτήθηκε η «Μεσσηνιακή Γερουσία ή Σύγκλητος » με επικεφαλής τον Πετρόμπεη Μαυρομιχάλη. Αργότερα, οι πελοποννησιακές δυνάμεις με επικεφαλής τον Θεόδωρο Κολοκοτρώνη πολιόρκησαν την Τριπολιτσάς, την οποία και κατέλαβαν. Η εκστρατεία του Υψηλάντη απέτυχε και σε σύντομο χρονικό διάστημα τα οθωμανικά στρατεύματα έσβησαν τις περισσότερες από τις επαναστατικές εστίες της ηπειρωτικής Ελλάδας όμως οι επαναστάτες κατάφεραν να υπερισχύσουν στην Πελοπόννησο, τη Στερεά Ελλάδα και σε πολλά νησιά του Αιγαίου.

Τα επόμενα δύο χρόνια οι Έλληνες εκμεταλλευόμενοι την αδυναμία των Οθωμανών να επικεντρωθούν στην επανάσταση λόγω των πολλαπλών ανοιχτών μετώπων που είχαν (με το κυριότερο μέρος του στρατού να πολεμάει τους Πέρσες στα βάθη της Μικράς Ασίας) νίκησαν τις στρατιές που έστειλε εναντίον τους ο Σουλτάνος Μαχμούτ Β΄, οργανώθηκαν πολιτικά και συνέστησαν προσωρινή κεντρική διοίκηση, η οποία επέβαλε την εξουσία της στους επαναστατημένους μετά από δύο εμφυλίους πολέμους. Οι οθωμανικές δυνάμεις με τη συνδρομή του Ιμπραήμ πασά της Αιγύπτου κατάφεραν να περιορίσουν σημαντικά την επανάσταση αλλά η πτώση του Μεσολογγίου, το 1826, σε συνδυασμό με το κίνημα του Φιλελληνισμού, συνέβαλαν στη μεταβολή της διπλωματικής στάσης των ευρωπαϊκών Μεγάλων Δυνάμεων, που είχαν αντιμετωπίσει με δυσαρέσκεια το ξέσπασμα της επανάστασης. Η διπλωματική ανάμιξη της Αγγλίας, της Γαλλίας και της Ρωσίας και η ένοπλη παρέμβασή τους με τη ναυμαχία του Ναυαρίνου, τη γαλλική εκστρατεία του Μοριά και τον ρωσοτουρκικό πόλεμο συνέβαλαν στην επιτυχή έκβαση του αγώνα των Ελλήνων, αναγκάζοντας την Πύλη να αποσύρει τις δυνάμεις της αρχικά από την Πελοπόννησο και έπειτα από τη Στερεά Ελλάδα και τις Κυκλάδες.

Το 1827 επιλέχτηκε ως πρώτος Κυβερνήτης της Ελληνικής Πολιτείας ο Ιωάννης Καποδίστριας, που ως τη δολοφονία του το 1831 ασχολήθηκε με την αναδιοργάνωση στο εσωτερικό και την προώθηση των ελληνικών θέσεων στο εξωτερικό. Από το 1827 και εξής συνομολογήθηκε μια σειρά συνθηκών και τελικά η ελληνική ανεξαρτησία αναγνωρίστηκε το 1830 με το Πρωτόκολλο του Λονδίνου. Τα σύνορα του νέου κράτους οριστικοποιήθηκαν το 1832 στη γραμμή Αμβρακικού-Παγασητικού και αναγνωρίστηκαν τον ίδιο χρόνο με τη συνθήκη της Κωνσταντινούπολης. Μετά από πολλές μάχες και μεγάλες ανθρώπινες απώλειες, το κράτος που προέκυψε ήταν περιορισμένο εδαφικά δίχως να περιλαμβάνει όλα τα εδάφη που κατοικούνταν από ελληνικούς πληθυσμούς. Ως πολίτευμα καθορίστηκε η ελέω θεού μοναρχία και βασιλιάς εκλέχθηκε ο Βαυαρός πρίγκηπας Όθωνας. Το σύνθημα της επανάστασης, «Ελευθερία ή θάνατος» έγινε το εθνικό σύνθημα της Ελλάδας και από το 1838 η 25η Μαρτίου, επέτειος εορτασμού της έναρξής της επανάστασης, καθιερώθηκε ως ημέρα εθνικής εορτής και αργίας.

## Απαρχές
### Η οθωμανική πραγματικότητα

[thumb|''[Γεύμα στο Χρυσό* ([[Έντουαρντ Ντόντουελ]]).]]
Μετά την υποδούλωση του Ελληνισμού στην Οθωμανική αυτοκρατορία, η οποία συμβολικά αναφέρεται το 1453 με την πτώση της Πόλης αν και διαφορετικές περιοχές κατακτήθηκαν από τους Τούρκους σε διαφορετικούς αιώνες, ξεκίνησαν βάσανα για τη μεγαλύτερη μάζα των [[Ρωμιοί|Ρωμιών]]. Οι περισσότεροι Έλληνες ακολουθούσαν μια φτωχική αγροτική ζωή, ωστόσο ένα μικρό κομμάτι των Ελλήνων είχαν υψηλές θέσεις στη διοίκηση της αυτοκρατορίας και έλεγχαν μεγάλο μέρος του εμπορίου. Ως εκ τούτου, η ελληνική γλώσσα και ο πολιτισμός είχαν ξεχωριστή αίγλη, το οποίο οδήγησε στον εξελληνισμό σημαντικού μέρους των μορφωμένων και εμπορικών τάξεων των Βαλκανίων, ιδίως κατά τη διάρκεια του 18ου αιώνα.

Οι Έλληνες, λίγο πριν την επανάσταση, ζούσαν σε μικρές κοινότητες, οι οποίες απολάμβαναν μια μικρή ή μεγάλη αυτονομία, αναλόγως της περιοχής, από τις Οθωμανικές αρχές, και στις οποίες οι άντρες κάτοικοι εξέλεγαν τον επικεφαλής τους. Υπήρχαν αρκετές διαφοροποιήσεις ανά περιοχή. Τα νησιά του Αιγαίου, και περισσότερο τα νησιά των Κυκλάδων και του Αργοσαρωνικού, απολάμβαναν διοικητικής αυτονομίας, κάτι που βοήθησε στην οικονομική τους ανάπτυξη. Στην Πελοπόννησο πάλι υπήρχε μια μικρή διοικητική και δικαστική αυτονομία, το κυριότερo χαρακτηριστικό της οποίας ήταν η ύπαρξη μιας χριστιανικής ελίτ - των [[κοτζαμπάσηδες|κοτζαμπάσηδων]] - που έλεγχαν την οικονομική και πολιτική ζωή της περιοχής. Στη [[Στερεά Ελλάδα|Ρούμελη]], ιδιαίτερη δύναμη είχαν οι [[αρματολοί]]· συνήθως πρώην [[κλέφτες]], συμφωνούσαν με τον τοπικό [[πασάς|Πασά]] να αναλάβουν την επιτήρηση μιας περιοχής, με τη συμφωνία να περιλαμβάνει και τον έλεγχο μέρους της οικονομικής ζωής (για παράδειγμα τη συλλογή φόρων).

Οι περισσότεροι Έλληνες βρίσκονταν στα όρια της απόλυτης φτώχιας. Στον αγροτικό τομέα καλλιεργούσαν βαμβάκι, καλαμπόκι, πατάτες και καπνό. Εμφανιστήκαν τσιφλίκια, δηλαδή μεγάλες αγροτικές περιοχές οι οποίες ανήκαν σε ένα γαιοκτήμονα. Ολόκληρα χωριά εργάζονταν στη γη μέσω μακροχρόνιων συμβάσεων, και συνήθως ο γαιοκτήμονας συγκέντρωνε σημαντικό πλούτο. Οι Έλληνες στα χρόνια της Τουρκοκρατίας ζούσαν με μια αμυδρή γνώση του ένδοξου παρελθόντος. Τη θέληση για λύτρωση εκμεταλλεύονταν συχνά οι ξένες δυνάμεις όταν ήθελαν να αξιοποιήσουν μια εξέγερση κατά τη διάρκεια της αντιπαλότητας τους με την Οθωμανική αυτοκρατορία. Ο πόθος της λύτρωσης εξαπλωνόταν με διάφορους χρησμούς και προφητείες, ή από άλλα θρησκευτικά ιερά κείμενα, τα οποία υπόσχονταν απελευθέρωση με τον ένα ή άλλο τρόπο.

Πέρα από τον παραδοσιακό Ελληνικό χώρο, Έλληνες ζούσαν στις παραδουνάβιες περιοχές και τις μητροπόλεις της Βλαχίας και Μολδαβίας, το Βουκουρέστι, το Ιάσιο καθώς και στη Βιέννη και Βουδαπέστη. Είχαν επίσης σχηματίσει κέντρα στη Βενετία και την τσαρική Ρωσία. Οι Έλληνες το 1821 αριθμούσαν περίπου 3 εκατομμύρια κατοίκους εντός μιας αχανούς αυτοκρατορίας περίπου 24 εκατομμυρίων ανθρώπων. Έξω από την Οθωμανική αυτοκρατορία, υπήρχαν οι παροικίες, κοινότητες Ελλήνων που ζούσαν σε πόλεις της κεντρικής και βόρειας Ευρώπης.

=== Ο Διαφωτισμός και το ελληνικό εθνικό κίνημα ===

[[Αρχείο:Salpisma Polemisterion - Hellas.jpg|μικρογραφία|Προσωποποίηση της Ελλάδας στο *Σάλπισμα Πολεμιστήριον* του [[Αδαμάντιος Κοραής|Κοραή]] (1801).|εναλλ.=]]
Ο Διαφωτισμός και οι επαναστάσεις που προηγήθηκαν σε Ευρώπη και Αμερική προετοίμασαν το έδαφος για την Ελληνική επανάσταση, καθώς ενέπνευσαν το αίτημα για εθνική αυτοδιάθεση με την ίδρυση ανεξάρτητου αλλά και ευνομούμενου, κατά τα σύγχρονα πρότυπα, ελληνικού εθνικού κράτους. Η επίδραση των ριζοσπαστικών ιδεών που ξεπήδησαν από τη γαλλική επανάσταση ήταν τόσο έντονη που αρκετοί ερευνητές χαρακτήρισαν την ελληνική επανάσταση περισσότερο ως έκφραση ενός γενικότερου φιλελεύθερου αναβρασμού, παρά ως μια πατριωτική εξέγερση.

Οι ιδεολογικές ανακατατάξεις στην Ευρώπη που γεννήθηκαν λόγω του Διαφωτισμού, πέρασαν και επηρέασαν την Οθωμανική αυτοκρατορία. Οι Σουλτάνοι υιοθετήσαν μερικές μεταρρυθμίσεις επηρεασμένες από τον διαφωτισμό. Παρότι αναιμικές, βοήθησαν τις ελληνικές ελίτ να αναπτυχθούν εμπορικά, οικονομικά και πολιτικά. Αυτή η πολύπλευρη ανάπτυξη σε αρκετά κέντρα μαζί με την ανάπτυξη ενός διεθνούς δικτύου επικοινωνίας των Ελλήνων, έκανε δυνατή την πολυκεντρική, πολύμορφη, πολυεθνική επανάσταση του 1821.

Στην ανάπτυξη του επαναστατικού ρεύματος, οι Ρήγας Βελεστινλής και Αδαμάντιος Κοραής, συνέβαλαν σημαντικά. Ο πρώτος, κυρίως από τη Βιέννη, εξέδωσε αρκετά συγγράμματα, όπως ο *Θούριος*, όπου εξέφραζε τους πόθους για την Ελευθερία, όλων των λαών της Βαλκανικής, μετασχηματίζοντας τις αξίες του Διαφωτισμού που αναπτύχθηκαν στη Γαλλία, σε πολιτικό πρόγραμμα στην Οθωμανική αυτοκρατορία. Στη Βιέννη ίδρυσε μια μυστική εταιρεία στις αρχές της δεκαετίες του 1790. Είχε ετοιμάσει ένα επαναστατικό σχέδιο για να ανατραπεί ο Σουλτάνος, και υπερασπιζόταν την ιδέα ενός κράτους που θα αντηχούσε τα ιδεώδη της Γαλλικής Επανάστασης «Ελευθερία-Ισότητα-Αδελφότητα»· ωστόσο, γρήγορα συνελήφθη από τις Οθωμανικές αρχές και εκτελέστηκε. Ο Κοραής, αυτόπτης μάρτυρας των επαναστατικών διαδικασιών στη Γαλλία, καλούσε με το συγγραφικό του έργο (*Αδελφική Διδασκαλία*, Άσ*μα Πολεμιστήριον*, *Σάλπισμα Πολεμιστήριον* κ.α.) σε επανάσταση καθώς επίσης αντιτασσόταν στις νουθεσίες που εξέδιδε μαζικά το Πατριαρχείο ενάντια στις αξίες του Διαφωτισμού και την επαναστατική προοπτική. Πιθανόν να συνέγραψε και το *Ελληνική Νομαρχία*, ένα έργο που συνδύαζε τον αντικληρικισμό με τον πόθο της απελευθέρωσης και είχε σημαντική επίδραση ανάμεσα στους Έλληνες.

Οι σύγχρονοι Έλληνες προβλήθηκαν, αρχικά από έναν περιορισμένο κύκλο διανοουμένων του [[Νεοελληνικός Διαφωτισμός|Διαφωτισμού]], ως απόγονοι των αρχαίων Ελλήνων. Σε αυτό συνέτεινε ο θαυμασμός των Δυτικών για την [[Αρχαία Ελλάδα]] και η εμφάνιση τον καιρό εκείνο ανάμεσα σε λόγιους και περιηγητές της Δύσης του πολιτισμικού και λογοτεχνικού κινήματος του [[φιλελληνισμός|Φιλελληνισμού]], οι [[κλασικισμός|κλασικιστές]] και [[ρομαντισμός|ρομαντικοί]] εκπρόσωποι του οποίου προσδοκούσαν την αναγέννηση του αρχαιοελληνικού πολιτισμού με την απελευθέρωση των σύγχρονων Ελλήνων. Οι εκπρόσωποι του ελληνικού εθνικού κινήματος – το κίνημα δηλαδή που αναπτύχθηκε από τον Διαφωτισμό και καλούσε για απελευθέρωση – διαχώριζαν τους σύγχρονους Έλληνες της Οθωμανικής αυτοκρατορίας από τους αλλόθρησκους και αλλόγλωσσους κυριάρχους τους, την εξουσία των οποίων κατήγγειλαν ως αυθαίρετη και παράνομη, και ταυτίζονταν με τους ετερόδοξους Χριστιανούς της Ευρώπης. Αυτή η ταύτιση συνάντησε τη σφοδρή αντίθεση της [[Ελληνική Ορθόδοξη Εκκλησία|Εκκλησία]]ς. Η Εκκλησία μεριμνούσε για την προστασία της Ορθόδοξης κοινότητας από τις πολιτισμικές και ιδεολογικές αλλαγές που επέφερε ο [[Διαφωτισμός]] και την ενότητά της, που έθεταν σε κίνδυνο οι ριζοσπαστικές ιδέες περί [[Εθνική αυτοδιάθεση|αυτοδιάθεσης των λαών]]. Υπερασπιζόμενη οικουμενικά και θεοκρατικά ιδεώδη, είχε αντιταχθεί στην κοσμική και τοπικά περιορισμένη εθνική ιδεολογία και ακολουθούσε πολιτική νομιμοφροσύνης στην κοσμική εξουσία του Σουλτάνου, την οποία θεωρούσε μέρος του σχεδίου της θείας πρόνοιας για την προστασία των Ορθόδοξων από την αιρετική Δύση. Πάντως το ελληνικό εθνικό κίνημα ήταν το πρώτο εθνικό κίνημα που εμφανίστηκε στην ανατολική Ευρώπη και σε μη [[Χριστιανισμός|χριστιανικό]] περιβάλλον, εκείνο της [[Οθωμανική αυτοκρατορία|Οθωμανικής αυτοκρατορίας]], η ισχύς της οποίας την περίοδο αυτή μειωνόταν, καθώς δεν κατάφερνε να συμβαδίσει με τον εκσυγχρονισμό άλλων κρατών.

=== Η Φιλική Εταιρεία ===

[[Αρχείο:Serment Tsokos.jpg|μικρογραφία|*Ο όρκος*, ελαιογραφία του [[Διονύσιος Τσόκος|Δ. Τσόκου]] (1849).]]
Ακολουθώντας την τακτική των εθνικών κινημάτων της εποχής, αρχικά ιδρύθηκαν ανάμεσα στους [[Έλληνες]] της διασποράς, *εταιρείες*, συνωμοτικές οργανώσεις, με σκοπούς εθνικούς, κυρίως πολιτιστικούς και εκπαιδευτικούς, δηλαδή τη διάδοση της παιδείας στους υπόδουλους Έλληνες. Οι οργανώσεις αυτές αποτέλεσαν τον προθάλαμο για τη δημιουργία φιλελεύθερης πολιτικής οργάνωσης. Άλλες εταιρείες ήταν το *Αδελφάτο* που ιδρύθηκε στη Μολδαβία το 1805, η *Γραικοδακική Φιλολογική Εταιρεία* στο Βουκουρέστι το 1810, το [[Ελληνόγλωσσο Ξενοδοχείο]] το 1809 στο [[Παρίσι]], και η [[Φιλόμουσος Εταιρεία Αθηνών|Φιλόμουσος Εταιρεία των Αθηνών]] το 1813 και της [[Φιλόμουσος Εταιρεία Βιέννης|Βιέννης]] το 1814.

Η σημαντικότερη μυστική οργάνωση ήταν η [[Φιλική Εταιρεία]]. Υπολογίζεται ότι ιδρύθηκε το 1814 από τρεις ριζοσπάστες έμπορους μεσαίας οικονομικής εμβέλειας, τους [[Νικόλαος Σκουφάς|Νικόλαο Σκουφά]], [[Αθανάσιος Τσακάλωφ|Αθανάσιο Τσακάλωφ]] και [[Εμμανουήλ Ξάνθος|Εμμανουήλ Ξάνθο]], στην [[Οδησσός|Οδησσό]] της [[Ρωσική Αυτοκρατορία|Ρωσίας]]. H οργάνωσή της είχε ομοιότητες με τις [[Ελευθεροτεκτονισμός|μασονικές]] στοές. Υπήρχε ιεραρχία ανάμεσα στα μέλη. Στην πρώτη περίοδο της Εταιρείας (1814–17) τα μέλη χωρίζονταν σε βαθμούς. Επικεφαλής ήταν η *Αόρατος Αρχή* με ένα πέπλο μυστικότητας να σκεπάζει τα μέλη της. Η Φιλική Εταιρεία είχε ως στόχο τη συγκέντρωση πόρων και τη δημιουργία δομών για την κήρυξη επανάστασης και την ίδρυση ανεξάρτητου [[εθνικό κράτος|εθνικού κράτους]]. Σε αντίθεση με τις πολλές [[Κατάλογος ελληνικών εξεγέρσεων στην Οθωμανική Αυτοκρατορία|εξεγέρσεις]] που είχαν λάβει χώρα κατά τη [[Τουρκοκρατία|διάρκεια της οθωμανικής κυριαρχίας]] στον κατακτημένο ελληνικό χώρο, οι οποίες συνδέονταν με πολιτικά σχέδια μεγάλων ευρωπαϊκών δυνάμεων, η επανάσταση που σχεδίαζαν οι Φιλικοί επρόκειτο να είναι αυτοδύναμη επανάσταση των Ελλήνων. Ένα από τα κυριότερα προβλήματα για το εθνικοαπελευθερωτικό εγχείρημα ήταν το ότι η Εκκλησία και οι τοπικές ηγετικές ομάδες του ελληνικού κόσμου, οι [[Φαναριώτες]], οι [[αρματολοί]] και οι [[προεστοί]], ήταν ενταγμένες στο οθωμανικό σύστημα εξουσίας, ενώ οι μη εγγράμματες μάζες δε συμμερίζονταν τις [[εθνικισμός|εθνικές ιδέες]] των διανοούμενων της διασποράς. Στην πρώτη περίοδο τα μέλη της Εταιρείας ήταν μερικές δεκάδες.

Μετά τη λήξη των [[Ναπολεόντειοι πόλεμοι|Ναπολεόντειων πολέμων]], ωστόσο, και την ειρήνευση της [[Μεσόγειος|Μεσογείου]], οι ευρωπαϊκοί [[εμπορικός στόλος|στόλοι]] ανέκτησαν τη θέση τους στο εμπόριο και η κρίση της ελληνικής [[Εμπορικό πλοίο|εμπορικής ναυτιλίας]], που είχε ξεκινήσει το 1812, προσέλαβε μεγάλες διαστάσεις. Η διακοπή των εμπορικών και ναυτιλιακών δραστηριοτήτων που είχαν ανθίσει το προηγούμενο διάστημα επηρέασε τόσο τους Έλληνες των παροικιών όσο και της αυτοκρατορίας, καθώς η κρίση επεκτάθηκε στις οικονομικές δραστηριότητες που ήταν συνδεδεμένες με την εμπορική ναυτιλία, οδηγώντας ολόκληρες κοινωνικές ομάδες σε αδιέξοδο: συσσωρευμένα εφοπλιστικά κεφάλαια παρέμειναν ανενεργά, ενώ ναυτικοί, τεχνίτες και βιοτέχνες έμειναν άνεργοι ή αναγκάστηκαν να αναζητήσουν εργασία στην αγροτική παραγωγή ως [[κολίγοι]].

Σημαντικό ρόλο στην Εταιρεία είχαν οι *Απόστολοι*, υψηλόβαθμα στελέχη που αναλάμβαναν περιοδείες με σκοπό τη μύηση νέων μελών και τη συλλογή χρημάτων και πληροφοριών. Οι Απόστολοι λειτούργησαν από το 1818, πρώτη χρονιά της μεγάλης κρίσης στην εμπορική ναυτιλία, οπότε τα μέλη της Αρχής συγκεντρώθηκαν στην Κωνσταντινούπολη και τα μέλη της Εταιρείας ξεκίνησαν να αυξάνονται αλματωδώς και δημιουργήθηκαν οι εφορίες που ήταν ο συνδετικός κρίκος μεταξύ της Αρχής και της βάσης της οργάνωσης. Εκμεταλλευόμενοι μια μακραίωνη παράδοση χρησμολογιών και τη διάδοση των [[Μεσσιανισμός|μεσσιανικών]] αντιλήψεων στις παραδοσιακές [[Ορθοδοξία|ορθόδοξες]] κοινότητες των [[Περιοχές της αρχαίας Ελλάδας|ελληνικών χωρών]], οι Φιλικοί άφηναν να δημιουργηθεί η εντύπωση ότι διέθεταν τη στήριξη της Ρωσίας. Έτσι, διευκολύνθηκε η ανάπτυξη ενός απελευθερωτικού ήθους ανάμεσα στα παραδοσιακά ορθόδοξα στρώματα, όπως οι [[προεστοί]], οι κλέφτες και οι αρματολοί, οι κληρικοί και οι χωρικοί, και η υιοθέτηση από μέρους τους του κλασικιστικού μύθου περί καταγωγής από τους [[αρχαίοι Έλληνες|αρχαίους Έλληνες]]

Προσβλέποντας στη ρωσική βοήθεια, ανταποκρίθηκαν θετικά οι προεστοί της Πελοποννήσου και ο [[μπέης]] της [[Μάνη]]ς, [[Πετρόμπεης Μαυρομιχάλης]]. Η Φιλική Εταιρεία γνώρισε ιδιαίτερη επιτυχία στους κλέφτες και στους αμαρτωλούς που βρίσκονταν στα [[Επτάνησα]] και τη Ρωσία. Εκεί είχαν βρει καταφύγιο την πρώτη δεκαετία του 19ου αιώνα [[κλέφτες]] κυνηγημένοι από την [[Πελοπόννησος|Πελοπόννησο]], όπως ο [[Θεόδωρος Κολοκοτρώνης]], και [[αρματολοί]] εκδιωγμένοι από τον [[Αλή Πασάς|Αλή Πασά]]. Μη γνωρίζοντας άλλα επαγγέλματα από αυτά του πολεμιστή και του ποιμένα, είχαν στρατολογηθεί σε ευρωπαϊκούς στρατούς, απασχόληση που, ωστόσο, εξέλιπε με το τέλος των [[Ναπολεόντειοι πόλεμοι|Ναπολεόντειων πολέμων]]. Την περίοδο αυτή ήλθαν σε επαφή με τους Φιλικούς, που προωθούσαν επαναστατικές ιδέες, οργανώθηκαν στην Εταιρεία και συνεισέφεραν σημαντικά στην παρασκευή της Επανάστασης, κάποιοι από αυτούς και ως «Απόστολοι».

Τον Σεπτέμβριο του 1818, η ηγεσία της Εταιρείας αποφάσισε να προτείνει στον [[Ιωάννης Καποδίστριας|Ιωάννη Καποδίστρια]], υπουργό εξωτερικών του [[Τσάρος|τσάρου]] της [[Ρωσική Αυτοκρατορία|Ρωσίας]] [[Αλέξανδρος Α΄ της Ρωσίας|Αλέξανδρου]], να αναλάβει την αρχηγία της οργάνωσης και στάλθηκε γι' αυτό το λόγο στην Πετρούπολη ο Ξάνθος. Μετά την άρνηση του Καποδίστρια τον Ιανουάριο του 1820, ο Ξάνθος στράφηκε στον [[Φαναριώτες|Φαναριώτη]] πρίγκιπα [[Αλέξανδρος Υψηλάντης (Φιλικός)|Αλέξανδρο Υψηλάντη]], ανώτατο αξιωματικό του Ρωσικού στρατού, που τον Απρίλιο του 1820 δέχτηκε την πρόταση των Φιλικών και με τη συνθηματική ονομασία «Καλός» ανέλαβε «Γενικός Έφορος» (ή «Επίτροπος») της Αρχής.

=== Η προετοιμασία της επανάστασης ===
[[Αρχείο:Ali Pacha by Louis Dupré (1819).jpg|μικρογραφία|Ο [[Αλή πασάς]]. Λεπτομέρεια πίνακα του [[Λουί Ντυπρέ]] (1825).]]

Μετά την ανάληψη της αρχηγίας της Εταιρείας, ο Υψηλάντης βρέθηκε αντιμέτωπος με σημαντικά προβλήματα: το οικονομικό και το οργανωτικό. Σχετικά με το οικονομικό, παρόλες τις δωρεές, τα διαθέσιμα χρήματα δεν επαρκούσαν για μια μεγάλη επανάσταση. Όσο για το οργανωτικό, μετά από αρκετές προτάσεις, κατέληξαν σε δυο σχέδια: το «Γενικό Σχέδιο» και το «Μέγα Σχέδιο». Το πρώτο, προέβλεπε στρατηγικούς στόχους (συμμαχίες με ξένους ηγέτες, βύθιση του οθωμανικού στόλου) χωρίς να απασχολείται με τον τρόπο που θα επιτευχθούν. Το δεύτερο προέβλεπε αιφνίδια επίθεση στην Κωνσταντινούπολη και εξουδετέρωση των Οθωμανών στην πρωτεύουσα τους, κάτι εξαιρετικά δύσκολο να επιτευχθεί. Η απόφαση αναβαλλόταν συνεχώς εξαιτίας της ρευστής κατάστασης στην Οθωμανική αυτοκρατορία, η οποία βρισκόταν σε εσωτερικό πόλεμο με τον Αλή Πασά. Τον Οκτώβριο του 1820 στο [[Ισμαήλιο]] της [[Βεσσαραβία]]ς συγκεντρώθηκαν υψηλόβαθμα στελέχη της Αόρατης Αρχής και αποφασίστηκε η επίσπευση της εξέγερσης, την ακριβή ημερομηνία της οποίας θα επέλεγε ο Υψηλάντης.

Την εποχή που ξέσπασε η ελληνική επανάσταση, το Οθωμανικό κράτος είχε εμπλακεί ήδη σε δύο συγκρούσεις. Η πρώτη αφορούσε στην εκστρατεία εναντίον του [[Αλή πασάς|Αλή Πασά της Ηπείρου]], ο οποίος απειλούσε με απόσχιση ενός εκτεταμένου τμήματος της αυτοκρατορίας. Η δεύτερη περιπλοκή είχε σχέση με τον [[Οθωμανο-περσικός Πόλεμος (1821–1823)|οθωμανο-περσικό πόλεμο]] στα ανατολικά σύνορα, και επομένως οι Οθωμανοί δεν ήταν σε θέση να κινητοποιήσουν το σύνολο των στρατιωτικών τους δυνάμεων για να συγκρουστούν με τους Έλληνες επαναστάτες. Ενάντια στον Αλή Πασά εκστράτευσε ο εμπειροπόλεμος [[Χουρσίτ Μεχμέτ Πασάς]], αποσπώντας από τον οθωμανικό στρατό που έλεγχε την Πελοπόννησο σημαντικές δυνάμεις, αφήνοντας τον άπειρο αγά Μεχμέτ Σαλήχ στην Τριπολιτσά, υπεύθυνο για διατήρηση της τάξης. Το κενό επαρκούς ελέγχου εκμεταλλεύτηκαν στελέχη της Φιλικής για να προωθήσουν την επανάσταση, όπως για παράδειγμα ο δραστήριος Παπαφλέσσας ο οποίος μετέφερε τις εντολές του Υψηλάντη στον Μοριά. Ανήσυχοι επιφανείς Έλληνες για την πορεία προς την επανάσταση, τον Ιανουάριο του 1821 πραγματοποιήθηκε στη [[Συνέλευση της Βοστίτσας|Βοστίτσα του Αιγίου συνέλευση]], στην οποία συμμετείχαν επίσημοι αντιπρόσωποι των προεστών της Πάτρας και των [[Καλάβρυτα|Καλαβρύτων]], ο [[Παλαιών Πατρών Γερμανός]], διάφοροι προεστοί, αρχιερείς και καπεταναίοι από όλη την Πελοπόννησο, και ο [[Παπαφλέσσας]]. Τα θέματα που τους απασχόλησαν ήταν οργανωτικά καθώς και η στάση της Ρωσίας.

== Έναρξη (1821) ==
[[Αρχείο:Greek War of Independence (Year 1 events).svg|μικρογραφία|Σημαντικά γεγονότα του πρώτου χρόνου της Ελληνικής Επανάστασης του 21'.]]
Ο [[Αλέξανδρος Υψηλάντης (Φιλικός)|Αλέξανδρος Υψηλάντης]] έλαβε την απόφαση να ξεκινήσει την επανάσταση από τις παραδουνάβιες ηγεμονίες της Μολδαβίας και της Βλαχίας, οι οποίες αποτελούσαν μεν επαρχίες της Οθωμανικής Αυτοκρατορίας πλην όμως διέπονταν από ένα ιδιότυπο καθεστώς που μεταξύ άλλων απαγόρευε την παραμονή του οθωμανικού στρατού σε αυτές. Ένα βασικό πλεονέκτημα που παρουσίαζαν οι ηγεμονίες αυτές είναι ότι διοικούνταν από μέλη της φαναριώτικης αριστοκρατίας, και ότι στην περιοχή κατοικούσε μεγάλος πληθυσμός Ελλήνων, αν και αποτελούσε μειοψηφία. Ήδη από τα τέλη του 1820, ο Υψηλάντης είχε έρθει σε επαφή με τον ηγεμόνα της Μολδαβίας, [[Μιχαήλ Σούτσος|Μιχαήλ Σούτσο]]. Εξαιτίας απρόσμενων εξελίξεων στη διεθνή σκηνή, τα σχέδια για την έναρξη της επανάστασης αναβλήθηκαν αρκετές φορές μέχρι τον Φεβρουάριο του 1821.

=== Η επανάσταση στη Μολδοβλαχία ===

[[Αρχείο:Σάλπιγξ Ελληνική - Salpigks Elliniki.jpg|μικρογραφία|Η Προκήρυξη του Αλέξανδρου Υψηλάντη από το Ιάσιο με τίτλο "[[s:Μάχου υπέρ πίστεως και πατρίδος|Μάχου υπέρ πίστεως και πατρίδος]]" δημοσιεύεται στην εφημερίδα Σάλπιγξ Ελληνική.]]
[[Αρχείο:AlexanderYpsilantisPruth.jpg|μικρογραφία|Ο [[Αλέξανδρος Υψηλάντης (Φιλικός)|Αλέξανδρος Υψηλάντης]] διέρχεται τον Προύθο. Έργο του [[Πέτερ φον Ες]].]]

Η επανάσταση ξεκίνησε την 21η Φεβρουαρίου του 1821. Εκείνη τη μέρα μια μικρή ομάδα με επικεφαλής τον [[Βασίλειος Καραβίας|Βασίλειο Καραβία]], έχοντας Έλληνες Κεφαλλονίτες Επτανήσιους ναύτες και έμμισθους Αλβανούς, επιτέθηκαν στην Οθωμανική φρουρά στο Γαλάτσι και τους λίγους μουσουλμάνους του χωριού. Την επόμενη μέρα, ο Υψηλάντης με μια μικρή δύναμη αντρών, πέρασαν τον διαβατηριακό έλεγχο στον [[Προύθος|Προύθο ποταμό]], δηλαδή τα σύνορα δηλαδή Ρωσικής και Οθωμανικής Αυτοκρατορίας και κατέφθασε στο κοντινό Ιάσιο, όπου τον περίμενε ο ηγεμόνας Σούτσος. Δυο ημέρες αργότερα, ο Υψηλάντης εξέδωσε την προκήρυξη *Μάχου υπέρ πίστεως και πατρίδος* στην οποία καλούσε για επανάσταση τους Έλληνες της Μολδοβλαχίας αφήνοντας να νοηθεί ότι θα είχαν τη στήριξη της Ρωσίας. O ιστορικός Γιώργος Μαργαρίτης σημειώνει κριτικά ότι το κάλεσμα για επανάσταση δεν αφορούσε όλο τον λαό της περιοχής, αλλά μόνο τους λίγους Έλληνες, γεγονός που αποδυνάμωνε τη λαϊκή αποδοχή του. Επιπλέον, θεωρεί πως ο Υψηλάντης εκτέθηκε με το να εννοήσει ότι η επανάσταση υποστηριζόταν από τη Ρωσία χωρίς να έχει εξασφαλίσει την έγκριση του Τσάρου.

Ο Υψηλάντης μαζί με τον Σούτσο, ζήτησαν από τα μέλη της Οθωμανικής φρουράς να καταθέσουν τα όπλα, όπως και έπραξαν, και ακολούθως θανατώθηκαν μαζί με τους λιγοστούς Οθωμανούς στο [[Ιάσιο]] – όπως είχε γίνει στο [[Γαλάτσι]]. O Υψηλάντης, εξαιτίας της έλλειψης πόρων, κατέφυγε στις ληστρικές επιδρομές και εκβιασμούς μεγαλοπαραγόντων της Μολδαβίας, χάνοντας πολύ γρήγορα την υποστήριξη της τοπικής κοινωνίας. Μέσα σε μια εβδομάδα κατάφερε να συγκεντρώσει ένα σώμα 7 χιλιάδων στρατιωτών, κυρίως μισθοφόρων από διάφορους λαούς της Βαλκανικής, εκ των οποίων οι 2,5 χιλιάδες ήταν Έλληνες. 800 ήταν ιππείς, ενώ αξιοσημείωτη ήταν μια ομάδα νεαρών Ελλήνων της διασποράς, οι οποίοι ονομάστηκαν [[Ιερός Λόχος]]. Έξι μέρες μετά την παραμονή του στο Ιάσιο, ο Υψηλάντης ξεκίνησε με τη στρατιά του προς το Βουκουρέστι, όπου κατεύθασε στις 28 Μαρτίου στα περίχωρα του. Κατά την πορεία, ενώθηκε με τα τμήματα του [[Γεωργάκης Ολύμπιος|Γεωργάκη Ολύμπιου]]. Εν τω μεταξύ, ο ρουμάνος επαναστάτης [[Τούντορ Βλαντιμιρέσκου]], βλέποντας το κενό εξουσίας στην περιοχή, κήρυξε επανάσταση, καλώντας όλους τους λαούς της περιοχής εναντίον των Οθωμανών και των Φαναριωτών μαζί, με τον οποίο ο Υψηλάντης συμμάχησε μετά από αρκετές διαβουλεύσεις.

Διαδοχικά όμως πλήγματα ήρθαν να ανατρέψουν το κλίμα ενθουσιασμού: ο αφορισμός του Υψηλάντη και της επανάστασης από τον Οικουμενικό Πατριάρχη, και η εχθρική στάση που αποφάσισε να πάρει ο Τσάρος, αποφασίζοντας να βοηθήσει τους Οθωμανούς να καταστείλουν την εξέγερση. Αυτό οδήγησε στον στρατό του Υψηλάντη να φυλλοροεί, ενώ οι Οθωμανοί ετοιμάζονταν για εκστρατεία για να επιβάλουν ξανά την κυριαρχία τους. Επίσης, στον ευρωπαϊκό χώρο, το κλίμα ήταν αρνητικό καθώς οι μεγάλες δυνάμεις της Ευρώπης, συμπεριλαμβανομένης και της Ρωσίας, είχαν συμφωνήσει να καταστείλουν τα διάφορα εθνικοαπελευθερωτικά κινήματα στο όνομα της ειρήνης. Στη Μολδαβία, με την αλλαγή στάσης του τοπικού πληθυσμού εναντίον της επανάστασης, οι Οθωμανοί ανακατάλαβαν σταδιακά την επαρχία. Αξιοσημείωτη και ηρωική μάχη έδωσαν οι Φιλικοί στο Σκουλένι, στις 17 Ιουνίου, υπό της [[Αθανάσιος Καρπενησιώτης|Αθανάσιο Καρπενησιώτη]], στις όχθες του Προύθου – όσοι Έλληνες διασώθηκαν διάβηκαν τον ποταμό και πέρασαν στη Ρωσία. Ομοίως και στη Βλαχία καταστάλθηκε η επανάσταση. Ο Βλαδημιρέσκου εκτελέστηκε από τους Φιλικούς, λόγω υποψιών προδοσίας του Υψηλάντη στον Σουλτάνο. Η τελική, ηρωική μάχη δόθηκε στο [[Μάχη του Δραγατσανίου|Δραγατσάνι]], κυρίως από τους άντρες του Ιερού Λόχου στις 7 Ιουνίου.

Ο Υψηλάντης τελικά εγκατέλειψε τον στρατό του και διέφυγε στην Αυστροουγγαρία, όπου και συνελήφθη. O Σουλτάνος ως αντίποινα της θανάτωσης των μουσουλμάνων στο Γαλάτσι σκεφτόταν να σκοτώσει όλους τους Έλληνες της Οθωμανικής αυτοκρατορίας, αλλά ο ανώτατος ιμάμης τον συμβούλεψε πως κάτι τέτοιο είναι εναντίον της Σαρίας και εισακούστηκε η συμβουλή του. Δεν γλύτωσαν όμως την εκτέλεση επιφανείς φαναριώτες, ούτε και ο [[Πατριάρχης Γρηγόριος Ε΄]] ενώ εκατοντάδες Έλληνες λιντσαρίστηκαν στην Κωνσταντινούπολη. Οι αγριότητες του Σουλτάνου προκάλεσαν ένα κύμα Ελλήνων προσφύγων (40 χιλιάδες) που βρήκαν καταφύγιο στη Ρωσία, και προκάλεσαν ένταση στις σχέσεις Ρωσίας - Οθωμανικής αυτοκρατορίας.

=== Το ξέσπασμα της επανάστασης στην Πελοπόννησο ===
[[Αρχείο:Kolokotronis Theodore.JPG|μικρογραφία|Ο [[Θεόδωρος Κολοκοτρώνης]].]]

Η επανάσταση ξέσπασε στην Πελοπόννησο τον Μάρτιο του 1821. Είχε προηγηθεί η σύσκεψη των προεστών και άλλων σημαντικών Ελλήνων στη [[Συνέλευση της Βοστίτσας|Βοτσίτσα]], στην οποία όμως δεν είχαν ληφθεί οριστικές αποφάσεις για την έναρξη της επανάστασης. Οι υποψίες όμως των Οθωμανικών αρχών επιτάχυναν τις εξελίξεις. Της επανάστασης προηγήθηκαν σποραδικά αιματηρά επεισόδια. Η ημερομηνία της 25ης Μαρτίου επιλέχθηκε αργότερα ως συμβολική μέρα για έναρξη της επανάστασης.

Το πρώτο επεισόδιο σημειώθηκε στις 16 Μαρτίου στην περιοχή των Καλαβρύτων με θύματα Οθωμανούς φοροεισπράκτορες, ενώ ακολούθησαν μεμονωμένες επιθέσεις σε μουσουλμάνους της περιοχής. Ο βοεβόδας της περιοχής (οθωμανός τοποτηρητής) μετά απο μια αποτυχημένη προσπάθεια να εγκαταλείψει την πόλη, ειδοποίησε τους λίγους Οθωμανούς να μεταφερθούν και να κλειστούν σε τρεις πύργους. Η είδηση των επιθέσεων στα Καλάβρυτα οδήγησε στις 20 Μαρτίου τους Οθωμανούς της Πάτρας να κλειστούν στο κάστρο. Οι Έλληνες ξεκίνησαν τις λεηλασίες στις οικίες των Οθωμανών και την επόμενη ημέρα οι Οθωμανοί εξήλθαν του κάστρου με εκδικητική διάθεση, προκαλόντας συγκρούσεις και θέτοντας πυρκαγιά στην πόλη. Στις 22/23 Μαρτίου εισήλθαν στην πόλη της Πάτρας στρατιωτικά σώματα, τα οποία ανάγκασαν τους Οθωμανούς να ξανακλειστούν στο κάστρο. Στις 24 Μαρτίου ήλθε στην πόλη ο [[Μπενιζέλος Ρούφος]] με τους [[Αθανάσιος Σαγιάς|Σαγιά]] και [[Δημήτριος Νενέκος|Νενένκο]] και την ίδια μέρα (κατ' άλλους την επομένη 25 Μαρτίου), κατόπιν, προσήλθαν ο [[Ανδρέας Ζαΐμης]] και ο αρχιερέας [[Παλαιών Πατρών Γερμανός]], ο οποίος έστησε το απόγευμα στην πλατεία του Αγ. Γεωργίου σταυρό και δόθηκε όρκος για την Επανάσταση μέσα σε κλίμα γενικού ενθουσιασμού και «αλλόφρονως χαράς» του λαού της Πάτρας. Τις επόμενες μέρες οι Έλληνες προσπάθησαν να οργανώσουν τη διοίκηση της πόλης· την ονόμασαν «Αχαϊκό Διευθυντήριο» με επικεφαλής τους προεστούς [[Ανδρέας Σ. Λόντος|Ανδρέα Λόντο]] και [[Ιωάννης Παπαδιαμαντόπουλος (Πρεσβύτερος)|Ιωάννη Παπαδιαμαντόπουλο]] και τον Παλαιών Πατρών Γερμανό. Μάλιστα, στις 26 Μαρτίου επέδωσαν στους προξένους των ξένων δυνάμεων που βρίσκονταν στην Πάτρα επαναστατική διακήρυξη. Μετά τις πρώτες μέρες, άρχισαν τα προβλήματα απειθαρχίας ανάμεσα στους πολιορκητές με τους ένοπλους να είναι περισσότερο απασχολημένοι με την καταλήστευση των περιουσιών Οθωμανών παρά με την κατάκτηση του κάστρου. Τα νέα όμως της πόλης μαθεύτηκαν και στους Οθωμανούς, με τον Γιουσούφ Πασά να προστρέχει για να αποκαταστήσει την τάξη. Στις 3 Απριλίου εισήλθε χωρίς αντίσταση στην πόλη, με τους Οθωμανούς πλέον να λεηλατούν και να πυρπολούν περιουσίες και συνοικίες Ελλήνων, οι οποίοι εγκατέλειψαν την πόλη.
[[Αρχείο:Kanellos Deligiannis.jpg|μικρογραφία|[[Κανέλλος Δεληγιάννης]].]]
[[Αρχείο:Βρυζάκης, Θεόδωρος - Πετρόμπεης Μαυρομιχάλης.jpg|μικρογραφία|[[Πετρόμπεης Μαυρομιχάλης]].]]
Στη Μάνη η επανάσταση ξεκίνησε στις 22 Μαρτίου 1821 από τον [[Πετρόμπεης Μαυρομιχάλης|Πετρόμπεη Μαυρομιχάλη]], τον σημαντικότερο άρχοντα της περιοχής, που κατέλαβε σημαντικά σημεία· την επόμενη εισήλθε στην Καλαμάτα, όπου οι Οθωμανοί παραδόθηκαν. Κάποιοι εξ αυτών κρατήθηκαν ως όμηροι ενώ οι άλλοι θανατώθηκαν. Μετά τις τελετουργίες της 24ης Μαρτίου, οι επαναστατημένοι δημιούργησαν τη «Γερουσία των Καλαμών» για να διοικήσει την περιοχή. Τις τελευταίες ημέρες του Μάρτη, ο Κολοκοτρώνης κατέλαβε την Καρύταινα ενώ οι Οθωμανοί εγκατέλειψαν το Άργος είτε για το Ναύπλιο, είτε για την Τριπολιτσά. Ο Δεληγιάννης κατέλαβε τα Λαγκάδια εκτελώντας όλους τους Οθωμανούς στην πλατεία του χωριού. Μέχρι το τέλος του Μάρτη, οι επαναστατημένοι Έλληνες ελέγχαν το μεγαλύτερο μέρος του Πελοποννήσου.

Τα αίτια και ο τρόπος έναρξης της επανάστασης διχάζει τους ειδικούς. Η επανάσταση ξεκίνησε πάντως με πρωτοβουλία των τοπικών κοινωνιών, οι οποίες λάμβαναν αποφάσεις μόνες τους, χωρίς κεντρικό σχέδιο ή αρχηγό. Η επίδραση της Φιλικής εταιρείας ήταν να ενσπείρει την ελπίδα (και μέσω ψευδών φημών για υποστήριξη από τη Ρωσία) και να βοηθήσει στον συντονισμό των τοπικών κοινωνιών. Ωστόσο, οι Έλληνες δεν είχαν οργανωμένο στρατό ούτε εμπειρία από πολέμους, ενώ αρκετοί Έλληνες τρόμαζαν από τη θανάτωση των πρώην γειτόνων τους. Ο [[Θεόδωρος Κολοκοτρώνης]] ήταν αυτός που με τη ρητορική του δεινότητα, και εκμεταλλευόμενος τη ζέση των Ελλήνων για απελευθέρωση, προσπάθησε και κατάφερε να συγκροτήσει το πρώτο σώμα με ένοπλους τις πρώτες μέρες του Απριλίου.

Στις 7 Ιουνίου, κατέφθασε στην Πελοπόννησο ο [[Δημήτριος Υψηλάντης]] ως πληρεξούσιος του Γενικού Επιτρόπου της Αρχής διεκδικώντας την ηγεσία της επανάστασης συναντώντας τις αντιδράσεις της [[Πελοποννησιακή Γερουσία|Πελοποννησιακής Γερουσίας]], του σώματος δηλαδή που σχημάτισαν οι προεστοί τρεις εβδομάδες νωρίτερα. Μετά τη διαμεσολάβηση του Κολοκοτρώνη, κατέληξαν σε συμβιβασμό να ονομαστεί ο Υψηλάντης ως αρχιστράτηγος, αλλά να συναποφασίζουν όλοι μαζί. Γύρω από τον Υψηλάντη μαζεύτηκαν οι φτωχοί αγρότες που απογοητεύτηκαν από τη Γερουσία – η οποία συνέχισε τη βαρύτατη φορολόγηση των Ελλήνων – μέλη της Φιλικής Εταιρείας και ένοπλοι που στρατολογήθηκαν χωρίς να λαμβάνουν μισθό. O Υψηλάντης απέστειλε δύο στενούς συνεργάτες τους να διαπραγματευτούν τις πολιορκίες της [[Πολιορκία της Μονεμβασίας|Μονεμβασιάς]] και του [[Πολιορκία του Νεοκάστρου|Νεοκάστρου]]. Η παράδοση της Μονεμβασιάς πραγματοποιήθηκε με επιτυχία, ενώ κατά την παράδοση του Νεοκάστρου οι όροι δεν τηρήθηκαν με αποτέλεσμα οι Οθωμανοί να σφαγιαστούν. Ο Γιώργος Μαργαρίτης εκτιμά ότι η αδυναμία του Υψηλάντη να εφαρμόσει τις συμφωνίες που υπέγραφε, εξανέμισε το πολιτικό του κύρος ενώ ο [[Μαρκ Μαζάουερ]] υποστηρίζει ότι η πολιτική επιρροή του Υψηλάντη πλήγηκε ανεπανόρθωτα τον Αύγουστο του 1821, όταν έγινε γνωστή η αποτυχία της επανάστασης στη Μολδοβλαχία καθώς και ότι η Ρωσία δεν θα βοηθούσε στην επανάσταση.

Τον Ιούνιο ξεκίνησε η [[Άλωση της Τριπολιτσάς|πολιορκία της Τριπολιτσάς]]. Αρχηγός της πολιορκίας ορίστηκε ο [[Δημήτριος Υψηλάντης]], αν και άτυπος αρχηγός αυτής θεωρήθηκε ο Θεόδωρος Κολοκοτρώνης. Αρκετοί στρατιώτες ήταν μισθοφόροι και επέλεγαν τον αρχηγό τους ανάλογα με τον μισθό που θα λάμβαναν. Όσο προχωρούσε το καλοκαίρι συνέρρεαν αγρότες από άλλες περιοχές μπροστά στην αναμονή λαφύρων. Οι πολιορκημένοι εντός της πόλης, Οθωμανοί της Τριπολιτσάς και πρόσφυγες από άλλες περιοχές, υπέφεραν από έλλειψη τροφής και μια επιδημία τύφου που είχε ξεσπάσει. Στα μέσα Σεπτεμβρίου ο Υψηλάντης μαζί με την Πελοποννησιακή Γερουσία καταλήξανε σε συμφωνία για τον καταμερισμό των λαφύρων, ανάλογα με τον τρόπο που θα έπεφτε η Τριπολιτσά, γιατί ανησυχούσαν πως με τη μαζική λεηλασία δεν θα έμενε μερίδιο για να δοθεί στον αγώνα. Στις 23 Σεπτεμβρίου ορισμένοι ένοπλοι κατάφεραν να ρίξουν την πύλη της πόλης και να αλώσουν την πόλη. Σοβαρή αντίσταση δεν προβλήθηκε και τελικά σφαγιάστηκαν χιλιάδες Οθωμανοί, ο αριθμός των οποίων υπολογίζεται από δέκα έως τριάντα χιλιάδες άτομα μεταξύ των οποίων γυναικόπαιδα, Μουσουλμάνοι και Εβραίοι. Η άλωση αποτέλεσε σημαντική καμπή για την επανάσταση καθώς η Τριπολιτσά αποτελούσε το διοικητικό κέντρο των Οθωμανών στην Πελοπόννησο. Παράλληλα η άλωση της Τριπολιτσάς ανέδειξε τον [[Κολοκοτρώνης|Κολοκοτρώνη]] ως στρατιωτικό ηγέτη της επανάστασης. Ορισμένοι ιστοριογράφοι αργότερα απέδωσαν τη βαρβαρότητα της σφαγής της Τριπολιτσάς στο «προαιώνιο μίσος» μεταξύ Ελλήνων και Τούρκων. Ο Γιώργος Μαργαρίτης την απέδωσε στην άτακτη προσπάθεια των φτωχών πολιορκητών να αρπάξουν οτιδήποτε μπορούσαν πριν τα οικειοποιηθεί η ηγεσία της επανάστασης.

=== Εξάπλωση της επανάστασης στη Ρούμελη ===
Η Φιλική Εταιρεία είχε μικρή παρουσία στους [[αρματολοί|αρματολούς]] της κεντρικής Ελλάδας. Η θέση, ωστόσο, των αρματολών στα εδάφη που ήλεγχε ο [[Αλή Πασάς]] ήταν αβέβαιη μετά την αναμενόμενη ήττα του από τις δυνάμεις του Σουλτάνου. Μετά το ξέσπασμα της εξέγερσης στην Πελοπόννησο, η διάδοση της επαναστατικής δραστηριότητας κινδύνευε να τους στερήσει την εξουσία στις περιοχές τους, αλλά και να τους εκθέσει στις Οθωμανικές αρχές. Έτσι, οι αρματολοί της Στερεάς ξεπέρασαν τις επιφυλάξεις τους και τέθηκαν οι ίδιοι επικεφαλής των επαναστατικών δυνάμεων στα αρματολίκια τους.

Η επανάσταση ξεκίνησε από την ανατολική Ρούμελη, συγκεκριμένα από τα [[Σάλωνα|Σάλονα]] στις 27 Μαρτίου, και εξαπλώθηκε σε γύρω περιοχές (Λιβαδιά, Θήβα, Αταλάντη, Αθήνα, Χαλκίδα) τις επόμενες εβδομάδες. Η μικρή οθωμανική φρουρά ήταν αδύνατο να αντισταθεί, ενώ οι μουσουλμάνοι είτε παραδίδονταν, είτε προσπαθούσαν να καταφύγουν σε κάστρα τις περιοχής. Σημαντικό μειονέκτημα της ανατολικής Ρούμελης, από όπου ξεκίνησε η εξέγερση ήταν η πεδιάδα και αρα ανοικτός δρόμος για τα οθωμανικά στρατεύματα, πλεονέκτημα της ήταν ο χαλαρώτερος ελεγχος από τους Οθωμανούς, σε σχέση με τη Δυτική Ρούμελη.

[[Αρχείο:Louis Dupré - Nikolakis Mitropoulos raises the flag with the cross at Salona on Easter day, 1821 (1825).jpg|μικρογραφία|*Η κατάληψη του κάστρου των Σαλώνων 1821*, [[Λουί Ντυπρέ]] (1825).]]

=== Αντίδραση των Οθωμανικών αρχών ===
[[Αρχείο:Lytras - Execution of Gregory V.jpg|μικρογραφία|*Ο Πατριάρχης Γρηγορίος Ε΄ συρόμενος στην αγχόνη*, Λεπτομέρεια από τον πίνακα του [[Νικηφόρος Λύτρας|Νικηφόρου Λύτρα]].]]

Η αντιμετώπιση της επανάστασης από την οθωμανική διοίκηση έγινε μέσα στο νομικό πλαίσιο του [[Ισλάμ|ισλαμικού]] νόμου, της [[σαρία]]ς. Για τους Οθωμανούς, τα γεγονότα συνιστούσαν «[[Χαϊνί Ζορμπαλίκ|κακόπιστη αποστασία]]»: οι επαναστάτες είχαν παραβιάσει τη συμφωνία τους (*dhimma/zimmet*) με την ισλαμική διοίκηση, χάνοντας έτσι τη θέση τους ως [[ζιμμήδες]], προστατευόμενοι, δηλαδή, μη μουσουλμάνοι υπήκοοι του [[Κατάλογος Σουλτάνων της Οθωμανικής Αυτοκρατορίας|Σουλτάνου]], και μεταβάλλονταν σε [[χαρμπίς]], εχθρούς σε εμπόλεμη κατάσταση. Ενώ αρχικά η οθωμανική διοίκηση προσπάθησε να διακρίνει ανάμεσα σε Έλληνες του [[Ρουμ μιλλέτ]] και μη και σε επαναστατημένους και μη, καθώς η επανάσταση εξαπλωνόταν εξέλιπαν τα μέσα και η βούληση των οθωμανικών αρχών για την τήρηση της διάκρισης και έλαβαν χώρα προληπτικές ενέργειες. Η νομική βάση των μέτρων καταστολής της επανάστασης περιγράφεται σε φετφά (ιεροδικαστική γνωμοδότηση) που περιλαμβάνεται σε σουλτανικό φιρμάνι. Εκεί αναφέρεται ότι σε κάθε μέρος της Οθωμανικής Αυτοκρατορίας όπου εκδηλώνεται επανάσταση επιτρέπεται η σφαγή των Χριστιανών, η απαγωγή των γυναικών, ο εξισλαμισμός των παιδιών και η αρπαγή της περιουσίας τους. Σε μέρη όπου δεν εκδηλώνεται επανάσταση οι Ρωμιοί δεν καταδιώκονται εφ' όσον εγγυώνται την υποταγή οι πνευματικοί τους αρχηγοί και οι πρόκριτοι με υποθήκη της προσωπικής τους περιουσίας.

==== Αντίποινα κατά αμάχων ====
Η είδηση για την Επανάσταση στη Βλαχία είχε φτάσει στην Κων/πολη την 1 Μαρτίου και τότε είχαν αρχίσει τα πρώτα αντίποινα κατά των Ελλήνων. Η είδηση για την Πελοπόννησο έφτασε στον Βρετανό διπλωμάτη Λόρδο Strangford στην Κωνσταντινούπολη το απόγευμα της 2ας Απριλίου, σταλμένη από τον Βρετανό πρόξενο στην Πάτρα. Αυτός με τη σειρά του ενημέρωσε την Πύλη. Τότε ο Μέγας Βεζίρης κάλεσε επειγόντως τον Πατριάρχη και τον [[Κωνσταντίνος Αλ. Μουρούζης|Δραγουμάνο Κ. Μουρούζη]], κατηγορώντας τους ότι γνώριζαν για την εξέγερση και συνεργάζονταν με τον Π. Μαυρομιχάλη. Ο Σουλτάνος ζήτησε «φετφά» από τον Σεΐχ-ουλ-Ισλάμ ανακοινώνοντας Ιερό Πόλεμο εναντίον των Ελλήνων απίστων. Αυτός αρνήθηκε την έκδοση φετφά, λόγος για τον οποίο εκτελέστηκε και αντικαταστάθηκε από περισσότερο συνεργάσιμο ιερωμένο. Ο Πατριάρχης αφού συνάντησε τον Σουλτάνο κάλεσε τους ηγέτες και άλλους λαϊκούς εκ των Ελλήνων για να συζητήσουν για την κατάσταση. Ο Σουλτάνος Μαχμούντ είχε απαιτήσει τον αφορισμό όσων είχαν ξεσηκωθεί και είχαν σκοτώσει αθώους Τούρκους. Ο Πατριάρχης προέτρεψε τους Έλληνες να φύγουν από την Πόλη, λέγοντας ότι ο ίδιος θα παραμείνει: «*Πιστεύω ότι το τέλος μου πλησιάζει αλλά πρέπει να παραμείνω στη θέση μου για να πεθάνω. Αν μείνω, οι Τούρκοι δεν θα βρουν πρόσχημα για να σφαγιάσουν τους Χριστιανούς της πρωτεύουσας*».
Η επιστολή αφορισμού εμφανίστηκε την Κυριακή των Βαΐων 4 Απριλίου σε όλες τις εκκλησίες της Πόλης, υπογεγραμμένη από τον Πατριάρχη, τον Πολύκαρπο Ιεροσολύμων και 21 άλλους επισκόπους. Αυτό όμως δεν έπεισε τον Σουλτάνο για τη νομιμοφροσύνη των Ελλήνων ηγετών. Την ίδια Κυριακή διέταξε την εκτέλεση του Κων. Μουρούζη. Ανήμερα το [[Πάσχα]] ([[10 Απριλίου]] [[1821]]), μετά τη θεία λειτουργία, καθαιρέθηκε και απαγχονίστηκε στην κεντρική πύλη του πατριαρχείου στην Κωνσταντινούπολη ο [[πατριάρχης Γρηγόριος Ε']] (πάνω από 70 ετών τότε) και άλλοι επίσκοποι. Το σώμα του Πατριάρχη, αφού έμεινε κρεμασμένο για τρεις μέρες, περιφέρθηκε στην πόλη από τον όχλο, μεταφέρθηκε με ακάτιο και ρίχτηκε στη μέση του [[Κεράτιος κόλπος|Κεράτιου]] κόλπου. Η εκτέλεση του Πατριάρχη έδωσε το έναυσμα για διωγμούς κατά των Χριστιανών κατά τις επόμενες εβδομάδες. Μουσουλμανικός όχλος περιφερόμενος στους δρόμους μπήκε στις εκκλησίες και τις λεηλάτησε. Περίπου 14 ναοί υπέστησαν βαριές καταστροφές, ενώ εισβολή και καταστροφές έγιναν και στο Πατριαρχείο. Έλληνες καταδιώκονταν και εκτελούνταν στους δρόμους, γεγονότα που περιγράφονται και από ξένους που βρίσκονταν στην Πόλη. Αρχικά φονεύονταν μεμονωμένα άτομα, κυρίως ηγέτες της κοινότητας. Κατά τον Μάιο έγιναν και ομαδικοί φόνοι. Εκατοντάδες άτομα αναγκάζονταν να επιβιβαστούν σε πλοία με τη δικαιολογία ότι δήθεν θα εξοριστούν, αλλά πνίγονταν στη θάλασσα. Παρά τους φοβερούς διωγμούς, δεν αναφέρεται καμιά περίπτωση αρνησιθρησκείας, αν και σχεδόν πάντοτε, πριν από τη θανάτωση, στα θύματα προτεινόταν η αλλαξοπιστία για να σώσουν τη ζωή τους. Τα αντίποινα κατά των αμάχων περιγράφει ο [[Κωνσταντίνος Οικονόμου ο εξ Οικονόμων]] σε ομιλία του τον Οκτώβριο του 1821 στην Οδησσό. Μεταξύ άλλων εξηγεί ότι πολλοί χριστιανοί θανατώνονταν με πνιγμό στη θάλασσα γιατί ήταν εποχή ραμαζανίου όπου απαγορεύεται να χύνεται αίμα δημοσίως.

Διωγμοί έγιναν και σε άλλες πόλεις της αυτοκρατορίας που το ελληνικό στοιχείο ήταν σημαντικό (Μικρά Ασία, [[Ανατολική Ρωμυλία]] – [[Ανατολική Θράκη]], Μακεδονία και νησιά), όπως η [[Θεσσαλονίκη#Η Ελληνική επανάσταση του 1821|Θεσσαλονίκη]], η [[Σμύρνη]], οι Κυδωνίες ([[Αϊβαλί]]), η [[Ρόδος]], η [[Κύπρος]] και ο [[Σκοπός Ανατολικής Θράκης]]. Δεν είναι δυνατό να εκτιμηθεί η έκταση και ο αριθμός των θυμάτων των σφαγών σε αυτές τις περιοχές. Εκτελέστηκαν Έλληνες που είχαν αξιώματα και συγγενείς τους, κληρικοί μεταξύ των οποίων ο μητροπολίτης Εφέσου [[Διονύσιος Καλλιάρχης]], αλλά και ανώνυμοι που συλλαμβάνονταν σε επαρχίες ως ύποπτοι και αποστέλλονταν στην Κωνσταντινούπολη.

Μια από τις συνέπειες που είχε η Επανάσταση ήταν η σύλληψη αμάχων (κυρίως γυναικόπαιδων) και η πώλησή τους ως δούλων. Μεγάλος αριθμός δούλων προήλθε από τη Χίο μετά την καταστροφή του 1822, και από την Πελοπόννησο κατά την εκστρατεία του Ιμπραήμ. Οι Έλληνες δούλοι που μεταφέρθηκαν στην Αίγυπτο κατά την Επανάσταση και μέχρι το 1827 εκτιμώνται σε 8.000 – 15.000. Με βάση τους εισπραχθέντες φόρους (ένα τάλληρο για κάθε δούλο), υπολογίζονται σε 8.000-9.000, ενώ ο πατριάρχης Αλεξάνδρειας τους εκτιμά έως 15.000.

==== Στρατιωτικές αντιδράσεις ====
Η πρώτη στρατιωτική αντίδραση από τους Οθωμανούς στις ειδήσεις για εξέγερση των Ελλήνων ήρθε από τον Γιουσούφ πασά Σέρεζλη (από τις [[Σέρρες]]). Βρισκόταν με στρατό στο Βραχώρι ([[Αγρίνιο]]) καθ' οδόν προς την Εύβοια όταν έμαθε για την πολιορκία της Πάτρας. Διεκπεραιώθηκε μέσω Ρίου στην Πελοπόννησο στις [[3 Απριλίου]], έκαψε την Πάτρα, αιφνιδίασε και διάλυσε τους πολιορκητές του φρουρίου της και εγκαταστάθηκε εκεί. Το φρούριο (ακρόπολη) της Πάτρας και τα γειτονικά φρούρια του Μοριά (Ρίο) και της Ρούμελης (Αντίρριο) θα μείνουν στα χέρια των Οθωμανών σε όλη τη διάρκεια του πολέμου, δίνοντας στα τουρκικά στρατεύματα μια σημαντική δίοδο πρόσβασης προς τα ενδότερα της Πελοποννήσου.

[[Αρχείο:Η μάχη της Αλαμάνας.jpg|μικρογραφία|αριστερά|Η [[μάχη της Αλαμάνας]].]]

Στις 3 Μαΐου 1821 εκδόθηκε [[φιρμάνι]] από τον Σουλτάνο [[Μαχμούτ Β']] προς τον στρατάρχη της [[Ρούμελη (Οθωμανική)|Ρούμελης]] [[Χουρσίτ Μεχμέτ Πασάς|Αχμέτ Χουρσίτ πασά]], τους ιεροδικαστές όλων των [[καζάς|καζάδων]] (επαρχιών) και τους προκρίτους των Μουσουλμάνων που διέτασσε γενική σφαγή των επαναστατών, καταστροφή των περιουσιών τους και εξανδραποδισμό των γυναικόπαιδων.

Η στρατιωτική απάντηση του Χουρσίτ πασά της Πελοποννήσου, που βρισκόταν στα Γιάννενα διευθύνοντας τις επιχειρήσεις εναντίον του Αλή πασά, προέβλεπε την προσβολή της εξέγερσης στην Πελοπόννησο με τακτικό στρατό, πεζικό και ιππικό, από δύο μεριές: Από τη μια απευθείας διεκπεραίωση στρατευμάτων μέσω Ρίου-Αντιρρίου και από την άλλη κάθοδο διαμέσου της ανατολικής Στερεάς με καταστολή της εξέγερσης που είχε ήδη αρχίσει εκεί. Το πρώτο σκέλος των στρατευμάτων υπό τη διοίκηση του Μουστάμπεη, πέρασε στην Πελοπόννησο πολύ νωρίς ([[6 Απριλίου]]) και επιδόθηκε σε συστηματικές καταστροφές πόλεων που είχαν περιέλθει στους εξεγερμένους. Το δεύτερο σκέλος των στρατευμάτων υπό τον Ομέρ Βρυώνη και τον Κιοσέ Μεχμέτ βρισκόταν στη [[Φθιώτιδα]] στις [[19 Απριλίου]] με εντολή τη διενέργεια τακτικών εκκαθαριστικών επιχειρήσεων από βορά προς νότο.

Τα ελληνικά στρατιωτικά τμήματα που (μια μέρα πριν) είχαν καταλάβει την Υπάτη, αποφάσισαν να την εγκαταλείψουν και να αντιμετωπίσουν την οθωμανική στρατιά στη [[Φθιώτιδα]] σε τρία σημεία: Ο Πανουργιάς στη Χαλκωμάτα, ο Δυοβουνιώτης στον Γοργοπόταμο και ο Διάκος στην Αλαμάνα. Στις [[23 Απριλίου]], ο Ομέρ Βρυώνης επιτέθηκε και στα τρία σημεία ταυτόχρονα. Ο Πανουργιάς και ο Δυοβουνιώτης αναγκάστηκαν σε υποχώρηση, όμως το τμήμα του Διάκου (500 άντρες) που αντιστάθηκε πεισματικά στη γέφυρα της [[Αλαμάνα]]ς σφαγιάστηκε και ο ίδιος συνελήφθη επιτόπου και πέθανε με φρικτά βασανιστήρια. Λίγες μέρες αργότερα τα ελληνικά στρατιωτικά σώματα ηττήθηκαν στο Ελευθεροχώρι της Λαμίας. Στις [[8 Μαΐου]] ο [[Οδυσσέας Ανδρούτσος]] κατάφερε πλήγμα στον Ομέρ Βρυώνη στο [[Μάχη στο Χάνι της Γραβιάς|χάνι της Γραβιάς]]. Με 120 μαχητές αντιμετώπισε επιτυχημένα όλη την ημέρα τις οθωμανικές επιθέσεις προξενώντας τους σημαντικές απώλειες και αποσύρθηκε τη νύχτα προς τα βουνά, με ελάχιστες δικές του απώλειες. Λίγες μέρες αργότερα οθωμανικό στρατιωτικό σώμα απέτυχε να καταλάβει τα Βλαχοχώρια της [[Γκιώνα]]ς, που υπερασπίζονταν ο [[Γιάννης Γκούρας]]. Οι τελευταίες αυτές επιτυχίες αναπτέρωσαν το ηθικό των επαναστατημένων και προβλημάτισαν τους Τούρκους, που αποσύρθηκαν προσωρινά στη Μενδενίτσα.

[[Αρχείο:Naval gun (Ioannina)2.JPG|μικρογραφία|220px|Ναυτικό [[κανόνι]] του 1821.]]

Στις [[6 Απριλίου]] είχε περάσει μέσω Ρίου στην Πελοπόννησο ο Μουστάμπεης, κεχαγιάμπεης του Χουρσίτ πασά, με εντολή την καταστολή της εξέγερσης. Έκαψε τη Βοστίτσα ([[Αίγιο]]), διάλυσε την πολιορκία του Ακροκόρινθου, έκαψε το Άργος, σύντριψε την αντίσταση που βρήκε στον ποταμό Ξεριά, διάλυσε την πολιορκία του Ναυπλίου και μπήκε πανηγυρικά στην Τρίπολη στις [[6 Μαΐου]]. Στις [[12 Μαΐου]] επιχείρησε μια πρώτη απόπειρα διάσπασης της πολιορκίας της Τρίπολης και επιτέθηκε με ισχυρές δυνάμεις εναντίον των πολιορκητών, στο [[Μάχη του Βαλτετσίου|Βαλτέτσι]] από βορά και νότο. Τη θέση υπερασπίσθηκαν στρατιωτικά σώματα των Μαυρομιχαλαίων (Κυριακούλης, Ηλίας και Γιάννης), του Κολοκοτρώνη, των Πλαπουταίων και άλλων καπεταναίων. Την επόμενη ο Μουστάμπεης άρχισε υποχώρηση που η ελληνική αντεπίθεση μετέτρεψε σε άτακτη φυγή με σημαντικές απώλειες. Επιζητώντας με κάθε τρόπο τη διάνοιξη δρόμου προς τη Μεσσηνία ο Μουστάμπεης επιτέθηκε στις [[18 Μαΐου]] στα [[Μάχη των Δολιανών|Δολιανά]] και στα [[Βέρβενα Αρκαδίας|Βέρβαινα]], όπου ηττήθηκε από τα ελληνικά στρατιωτικά σώματα και επέστρεψε άπρακτος στην Τρίπολη. Οι νίκες αυτές, που οφείλουν πολλά στην επιμονή, τη μεθοδικότητα αλλά και τις στρατηγικές ικανότητες του Κολοκοτρώνη (αρχιστράτηγος από τις αρχές Μαΐου), επέτρεψαν τη στενότερη πολιορκία των φρουρίων, στα οποία άρχισαν να σημειώνονται ελλείψεις των αναγκαίων αφού ο [[το Ναυτικό του 21|ελληνικός στόλος]] είχε ήδη περιορίσει με τη δραστηριότητά του, την από θάλασσα τροφοδοσία τους.

Οι πολιορκημένοι της Μονεμβασιάς και του Νεόκαστρου παραδόθηκαν στους επαναστάτες τον Ιούνιο και τον Αύγουστο αντίστοιχα, ενώ στις 23 Σεπτεμβρίου [[Άλωση της Τριπολιτσάς|έπεσε η Τριπολιτσά]]. Την άλωση ακολούθησε γενική σφαγή ενόπλων και αμάχων, Μουσουλμάνων και Εβραίων.

Στις πρώτες του εξόδους και περιπολίες τον Απρίλιο, ο ελληνικός στόλος κυρίευσε αρκετά πλοία και μαζεύτηκαν μεγάλες ποσότητες από λάφυρα. Η θέα του ελληνικού στόλου με την επαναστατική σημαία, βοηθούσε να ξεσηκωθούν νησιά ή παραθαλάσσιες περιοχές που δεν είχαν μέχρι τότε ξεσηκωθεί και τα πληρώματα του στόλου δεν δίσταζαν να βγουν οπλισμένα στη στεριά και να συμμετέχουν σε επιχειρήσεις. Σημαντική ήταν η συμβολή του στόλου και στον από θαλάσσης αποκλεισμό και κανονιοβολισμό των φρουρίων που πολιορκούνταν (Ναύπλιο, Μονεμβασία).

=== Η επανάσταση στην υπόλοιπη Ελλάδα ===

[[Αρχείο:Βρυζάκης, Θεόδωρος - Τυφλός τραυματίας, 1850.jpg|μικρογραφία|Μακεδόνας ανάπηρος του Αγώνα κατά την έξοδο του Μεσολογγίου, [[Θεόδωρος Βρυζάκης]].]]

Στις [[7 Μαΐου]] επαναστάτησαν με πρώτο τις [[Μηλιές Μαγνησίας|Μηλιές]], τα *Εικοσιτέσσερα* (τα χωριά του [[Πήλιο|Πηλίου]]) της [[Θεσσαλία]]ς, όπου ο υπεύθυνος για την περιοχή Φιλικός [[Άνθιμος Γαζής]] είχε προετοιμάσει το έδαφος από νωρίς με σημαντική εθνεγερτική δράση και επαφές με τους ντόπιους αρματολούς Μπασδέκηδες (Κυριάκο και Παναγιώτη). Οι ισχυροί προεστοί (κοτζαμπάσηδες) ήταν πολύ αρνητικοί στην ιδέα της επανάστασης, όμως όταν εμφανίστηκαν από το [[Παλαιό Τρίκερι Μαγνησίας|Τρίκερι]] τρία πλοία του ελληνικού στόλου, ο λαός δεν μπορούσε πια να συγκρατηθεί. Στις [[9 Μαΐου]] οι επαναστάτες από όλα τα χωριά μαζεύτηκαν έξω από τον [[Βόλος|Βόλο]] και πολιόρκησαν τους Οθωμανούς που κλείστηκαν στο φρούριο της πόλης. Στην πολιορκία βοήθησαν και τα ελληνικά πλοία και πληρώματα. Στις [[11 Μαΐου]] οι επαναστάτες μπήκαν στο [[Βελεστίνο]] (οι Οθωμανοί κλείστηκαν στους 4 ισχυρότερους πύργους) και εκεί μαζεύτηκαν την ίδια μέρα αντιπρόσωποι από τα επαναστατημένα χωριά, κηρύχθηκε επίσημα η επανάσταση και συστάθηκε η *Βουλή της Θετταλομαγνησίας*, με πρόεδρο τον [[Άνθιμος Γαζής|Άνθιμο Γαζή]] και γραμματέα τον [[Φίλιππος Ιωάννου|Φίλιππο Ιωάννου]]. Οι επαναστάτες στη Θεσσαλία ήταν στη συντριπτική τους πλειοψηφία άτακτοι χωρικοί, χωρίς κανενός είδους στρατιωτική εμπειρία, αλλά και χωρίς τα απαραίτητα όπλα και πολεμοφόδια και όταν λίγες μέρες αργότερα εμφανίστηκε πολυπληθής οθωμανική στρατιά από τη [[Λάρισα]] υπό τη διοίκηση του [[Δράμαλης|Μαχμούτ πασά Δράμαλη]] (από τη [[Δράμα (πόλη)|Δράμα]]), διαλύθηκαν αμέσως προς τα χωριά τους. Ο Δράμαλης έκαψε την Κάπουρνα και τα Κανάλια, ανέβηκε μέχρι τη [[Μακρυνίτσα Μαγνησίας|Μακρυνίτσα]] και ζήτησε από όλα τα χωριά να πληρώσουν μεγάλα πρόστιμα. Οι περισσότεροι επαναστάτες φοβισμένοι υπέκυψαν και οι κοτζαμπάσηδες προσκύνησαν φέρνοντας στον Δράμαλη πλούσια δώρα. Αυτός προωθήθηκε προς το Λαύκο επιδιώκοντας να μπει στις Μηλιές, που ήταν το στρατηγείο της επανάστασης, όμως στις [[25 Μαΐου]] συνάντησε αντίσταση στα Λεχώνια και δεν προχώρησε. Στις Μηλιές η κατάσταση ήταν αντιφατική, με τους κοτζαμπάσηδες να θέλουν να προσκυνήσουν και τους επαναστάτες με τον Γαζή να θέλουν να αντισταθούν. Τελικά ο Γαζής αναγκάστηκε να φύγει στη Σκιάθο και οι Μηλιές προσκύνησαν στα μέσα Ιουνίου τον Δράμαλη που έφτασε μέχρι τη Μηλίνα και δεν προχώρησε άλλο. Όσοι επαναστάτες απέμειναν προωθήθηκαν προς το Τρίκερι και πολλά γυναικόπαιδα πέρασαν σε [[Σκιάθος|Σκιάθο]] και [[Σκόπελος|Σκόπελο]]. Όταν αποχώρησε ο Δράμαλης η επανάσταση έμεινε ζωντανή στο Λαύκο, την Αργαλαστή, το Προμμύρι και το Τρίκερι.

Την ίδια μέρα που γίνονταν η [[Μάχη στο Χάνι της Γραβιάς|μάχη στη Γραβιά]] (8 Μαΐου) και μια μέρα μετά την έναρξη της επανάστασης στη Θεσσαλία, επαναστάτησε και το γειτονικό Ξεροχώρι ([[Ιστιαία]]) στη βόρεια [[Εύβοια]]. Από εκεί η επανάσταση διαδόθηκε στη [[Λίμνη Ευβοίας|Λίμνη]] και στην [[Κύμη]] της Εύβοιας, που ανήκε στο ισχυρό πασαλίκι του Εγρίπου (Ευρίπου) με πρωτεύουσα τη [[Χαλκίδα]] και είχε σημαντικές οθωμανικές στρατιωτικές δυνάμεις. Τέλη Μαΐου οι επαναστάτες προσπάθησαν δύο φορές να πολιορκήσουν τη Χαλκίδα χωρίς όμως επιτυχία και στη συνέχεια κυνηγήθηκαν από το οθωμανικό ιππικό, που τους προκάλεσε μεγάλες απώλειες.

[[Αρχείο:Banner of Macedonians in the Greek War for Independence.jpg|μικρογραφία|αριστερά|Το λάβαρο της επανάστασης των [[Μακεδονία|Μακεδόνων]] υπό τον [[Εμμανουήλ Παππάς|Εμμανουήλ Παππά]].]]

Στις 23 Μαρτίου ο Φιλικός [[Εμμανουήλ Παππάς]], αφού φόρτωσε σε ένα καράβι όπλα και πυρομαχικά, που είχε αγοράσει με δικά του χρήματα, αναχώρησε από την Κωνσταντινούπολη για το [[Άγιο Όρος]], με εντολή να οργανώσει την επανάσταση στη [[Μακεδονία]]. Πολλοί καλόγεροι ξεσηκώθηκαν έτοιμοι να τον ακολουθήσουν και έγιναν επαφές με Μακεδόνες οπλαρχηγούς σε μια προσπάθεια να προετοιμαστεί μια συντονισμένη εξέγερση.

Μετά από την αποτυχία των επίμονων προσπαθειών συντονισμού ταυτόχρονης έκρηξης της επανάστασης στον [[Όλυμπος|Όλυμπο]] και τη [[Χαλκιδική]] ο [[Εμμανουήλ Παπάς]] στα τέλη Μαΐου κήρυξε στο Άγιο Όρος την επανάσταση στη [[Μακεδονία (διαμέρισμα)|Μακεδονία]]. Οι επαναστάτες κατάφεραν σε σύντομο χρονικό διάστημα να απελευθερώσουν ολόκληρη τη [[Χαλκιδική]], τα [[Βασιλικά Θεσσαλονίκης]], καθώς και την [[Δήμος Βόλβης|περιοχή της Βόλβης]]. Η οθωμανική απάντηση ήταν εδώ άμεση με συλλήψεις ομήρων και καταλήψεις πόλεων. Ιδιαίτερα δεινοπάθησε η [[Θεσσαλονίκη]], όπου εξοντώθηκαν τουλάχιστον είκοσι πέντε χιλιάδες Έλληνες και οι περιουσίες τους δημεύτηκαν ή καταστράφηκαν. Χρειάστηκε να περάσουν τουλάχιστον πενήντα χρόνια για να επανέλθει ο ελληνισμός της πόλης στα πριν του 1821 επίπεδα και να συνέλθει από αυτό το συντριπτικό χτύπημα. Εξεγέρσεις σημειώθηκαν σχεδόν ταυτόχρονα (χωρίς όμως συντονισμό), στη [[Στρώμνιτσα]] *(με τους Διακόπουλο και Διαμαντή)*, στη [[Γευγελή]], τις [[Τίκφες]], στη Βόρεια [[Πίνδος|Πίνδο]] (περιοχή [[Γρεβενά|Γρεβενών]]), τον [[Λαγκαδάς|Λαγκαδά]], καθώς και στη [[Θάσος|Θάσο]]. Οι [[Θάσος|Θασίτες]] μάλιστα, με τη βοήθεια [[Ψαρά|Ψαριανών]] επιχείρησαν ανεπιτυχώς να απελευθερώσουν την [[Καβάλα]]. Οι οπλαρχηγοί του Ολύμπου και του [[Βέρμιο|Βερμίου]] ήταν διστακτικοί και περίμεναν ενισχύσεις σε μαχητές και πολεμοφόδια από τη νότια Ελλάδα. Μόνο ο [[καπετάν Διαμαντής|Διαμαντής Νικολάου]] προσφέρθηκε να εξεγερθεί άμεσα και πέρασε με το στρατιωτικό σώμα του στη Χαλκιδική τον Ιούνιο.
[[Αρχείο:Greek flag (black cross).svg|thumb|Η σημαία των [[Ελληνική Επανάσταση στη Θράκη|Θρακών Επαναστατών του 1821]].]]
Στη [[Θράκη]] εξεγέρθηκε τον Μάρτιο η [[Σωζόπολη]], τον Μάιο η [[Καλλίπολη]] και στη συνέχεια η περιοχή [[Διδυμότειχο|Διδυμοτείχου]], καθώς και η [[Σαμοθράκη]]. Τοπικές εξεγέρσεις σημειώθηκαν και επεκτάθηκαν στις περιοχές [[Φιλιππούπολη|Φιλιππουπόλεως]], [[Βάρνα]]ς, [[Αγχίαλος (Βουλγαρία)|Αγχιάλου]], [[Νεσέμπαρ|Μεσημβρίας]], [[Μάκρη Έβρου|Μάκρης]], [[Μαρώνεια Ροδόπης|Μαρώνειας]] και [[Κεσσάνη]]ς. Οι εξεγέρσεις στη [[Θράκη]] καταστάλθηκαν εντός του χρόνου με την ήττα των επαναστατών στη *Μάχη του Σαλτικίου* και το [[Ολοκαύτωμα της Σαμοθράκης]].

Στις [[21 Μαΐου]] προεστοί από όλες τις επαρχίες και ντόπιοι οπλαρχηγοί συγκεντρώθηκαν στο Λουτρό των [[Σφακιά|Σφακιών]], ίδρυσαν *Καγκελαρία* και κήρυξαν την επανάσταση και στην [[Κρήτη]]. Στο νησί υπήρχε ισχυρό και εμπειροπόλεμο τουρκικό στοιχείο και η επανάσταση καταπνίγηκε γρήγορα με κατάληψη και της κοιτίδας της στα Σφακιά.

Οι αρματολοί της περιοχής της Αιτωλοακαρνανίας αρχικά απέφυγαν να εμπλακούν στην εξέγερση. Στις [[20 Μαΐου]] επαναστάτησε το [[Μεσολόγγι]] με τον αρματολό του Ζυγού Δημήτρη Μακρή και την επόμενη ο Μακρής ξεσήκωσε και το ανατολικό ([[Αιτωλικό]]). Στις [[25 Μαΐου]] ο Γιώργος Βαρνακιώτης κήρυξε με προκήρυξη την επανάσταση στο Ξηρόμερο και στις [[4 Ιουνίου]] επαναστάτησε και το [[Καρπενήσι]] με τους Γιολντάσηδες. Η καθυστέρηση στην κήρυξη της επανάστασης στη Δυτική Ελλάδα, φαίνεται ότι οφείλεται στην ύπαρξη ισχυρών οθωμανικών δυνάμεων στην [[Ήπειρος (περιοχή)|Ήπειρο]], λόγω της στρατιωτικής αναμέτρησης της [[Υψηλή Πύλη|Πύλης]] με τον [[Αλή Πασάς|Αλή Πασά]], αλλά και στην απροθυμία ισχυρών αρματολών ([[Γεώργιος Βαρνακιώτης|Γεώργος Βαρνακιώτης]], [[Ανδρέας Ίσκος]]) της περιοχής να εμπλακούν, ίσως λόγω φόβων για την απώλεια των προνομίων τους.

=== Ο θαλάσσιος αγώνας ===
[[Αρχείο:Κωνσταντίνος Βολανάκης - Το κάψιμο της τουρκικής φρεγάτας.jpg|μικρογραφία|*Η πυρπόληση της τουρκικής φρεγάτας στον κόλπο της Ερεσού από τον Δημήτριο Παπανικολή*. Έργο του [[Κωνσταντίνος Βολανάκης|Κωνσταντίνου Βολανάκη]].]]

Τα νησιά του Αιγαίου, μαζί με τη συνεισφορά σημαντικών λιμανιών, σήκωσαν το βάρος της επανάστασης στη θάλασσα. Ο ρόλος τους ήταν να ανακόψουν τις ενισχύσεις των οθωμανικών στρατευμάτων με πλοία, καθώς να αποτελέσουν και γέφυρα ανάμεσα στις διάφορες επαναστατημένες περιοχές. Οι Έλληνες διέθεταν σημαντικό εμπορικό στόλο, μέρος του οποίου χρησιμοποιήθηκε για τις ανάγκες της επανάστασης.

Τα νησιά Ύδρα, Σπέτσες και Ψαρά έπαιξαν σημαντικό ρόλο, δίνοντας τα περισσότερα πλωτά σκάφη στον αγώνα καθώς και έμπειρο στη θάλασσα προσωπικό. Το 1822 είχε ιδρυθεί το Υπουργείο Ναυτικών υποθέσεων, για να ενώσει και συντονίσει τις κινήσεις των επαναστατών, ωστόσο, οι στόλοι των τριών νησιών λειτουργούσαν περισσότερο ως αυτόνομοι. Τα κυρια προβληματα ήταν η έλλειψη συντονισμού και πειθαρχείας. Οι ναύτες, ενώ ήταν έμπειροι ναυτικοί, δεν είχαν εκπαίδευση για ναυμαχίες, ενώ το κόστος αμοιβής τους ήταν δυσβάστακτο.

Στα πρώτα χρόνια της επανάστασης, οι Έλληνες είχαν αρκετές επιτυχίες στη θάλασσα. Κατάφεραν να αποκλείσουν λιμάνια, να καταστρέψουν οθωμανικά πλοία, ακόμα να κάνουν επιδρομες στη Μικρά Ασία, Συρία και Αίγυπτο. 

=== Πολιτική οργάνωση ===
Τον Μάιο με πρωτοβουλία της Μεσσηνιακής γερουσίας συγκλήθηκε παμπελοποννησιακή συνέλευση στη [[Μονή των Καλτεζών]], υπό την προεδρία του [[Πετρόμπεης Μαυρομιχάλης|Πετρόμπεη Μαυρομιχάλη]]. Συμμετείχαν ισχυροί προύχοντες ή αντιπρόσωποί τους, ιεράρχες και λίγοι στρατιωτικοί και Φιλικοί. Προσκλήσεις στάλθηκαν και στα τρία ναυτικά νησιά τα οποία όμως δεν συμμετείχαν. Με ανακοίνωσή της στις [[26 Μαΐου]], συστάθηκε η *Πελοποννησιακή Γερουσία*, στην οποία περιήλθαν όλες οι εξουσίες και η ευθύνη της διεύθυνσης των επαναστατικών πραγμάτων για όλη την Πελοπόννησο. Μέλη της Γερουσίας αυτής ήταν αντιπρόσωποι από όλα τα μεγάλα προυχοντικά τζάκια της Πελοποννήσου, ο [[Παλαιών Πατρών Γερμανός]], ο Πετρόμπεης Μαυρομιχάλης και γραμματέας ο Ρήγας Παλαμήδης. Επρόκειτο για μια εσπευσμένη αλλά συντονισμένη ενέργεια των ισχυρών να αντιπαρατεθούν στην εξουσία του [[Δημήτριος Υψηλάντης|Δημητρίου Υψηλάντη]], που αναμενόταν να φτάσει στην Πελοπόννησο. Μέχρι την άφιξή του η Γερουσία αυτή έκανε εκλογές επαρχιακών και κοινοτικών αντιπροσώπων και προκήρυξε γενική επιστράτευση.

Τον Ιανουάριο του [[1822]] η [[Α' Εθνοσυνέλευση Επιδαύρου|πρώτη εθνοσυνέλευση]] στην [[Επίδαυρο]] ανακήρυξε την [[s:Διακήρυξη της Ανεξαρτησίας της Ελλάδος|ανεξαρτησία της Ελλάδας]] από την Οθωμανική Αυτοκρατορία. Η ανακήρυξη αυτή επισφραγίστηκε μετά τις αξιοσημείωτες νίκες των μαχόμενων Ελλήνων, σε στεριά και θάλασσα.

=== Διεθνείς αντιδράσεις ===
[[Αρχείο:Afgevaardigden op het Congres van Wenen, 1814-1815 Der Wiener Congress 1815. Sitzung der Bevollmächtigten der acht an dem Tractate von Paris betheiligten Mächte (titel op object), RP-P-OB-87.274.jpg|μικρογραφία|Το [[συνέδριο της Βιέννης]]. [[Ζαν-Μπατίστ Ιζαμπέ]], 1819.]]
[[Αρχείο:President Jean-Pierre Boyer of Haiti (Hispaniola Unification Regime) Portrait.jpg|μικρογραφία|Ο [[Ζαν-Πιερ Μπουαγιέ]], [[Κατάλογος αρχηγών κράτους της Αϊτής|πρόεδρος]] της [[Αϊτή]]ς, της πρώτης χώρας που αναγνώρισε την Επανάσταση.]]

Μετά την ήττα του Ναπολέοντα, οι μεγάλες δυνάμεις της Ευρώπης (κυρίως Βρετανία, Αυστρία, Ρωσία, Γαλλία και Πρωσία) συναντήθηκαν στο Παρίσι το 1815 όπου συνήψαν μια συμφωνία με σκοπό τη διατήρηση της ειρήνης στην Ευρώπη. Όταν ξέσπασε η επανάσταση στην Ελλάδα, οι μεγάλες δυνάμεις ήταν ήδη απασχολημένες με τις επαναστάσεις της Ισπανίας και της Ιταλίας και η ελληνική επανάσταση ήταν κάτι ανεπιθύμητο. Ο καγκελάριος της Αυστρίας Μέτερνιχ, δυσαρεστημένος από τα νέα για την επανάσταση, προσπάθησε να πείσει τον τσάρο της Ρωσίας να τηρήσει στάση εναντίον των Ελλήνων. Ο φόβος του Μέτερνιχ, όπως και των άλλων δυνάμεων, ήταν ότι εμπλοκή της Ρωσίας σε πόλεμο κατά της Τουρκίας θα άλλαζε τις ισορροπίες στην Ευρώπη καθώς θα ισχυροποιούσε τη Ρωσία και θα την έφερνε στη Μεσόγειο.

Η Βρετανία είχε την πλέον αρνητική στάση έναντι της επανάστασης κατά το πρώτο έτος της. Ήλπιζε στη γρήγορη καταστολή της προτού η Ελλάδα τεθεί υπό την προστασία του Ρώσου αυτοκράτορα Αλεξάνδρου. Ο τότε υπουργός εξωτερικών Castleragh περίπου συμμεριζόταν τις απόψεις του Μέτερνιχ, αν και έδειχνε σημεία κατανόησης της υπόθεσης των Ελλήνων. Στις πρώτες επαναστατικές κινήσεις στην Πελοπόννησο, οι Βρετανικές αρχές των Ιονίων και οι προξενικές αρχές στην Πάτρα και αλλού τήρησαν σαφώς φιλοτουρκική στάση.
Η ρωσική κυβέρνηση επίσης είδε αρνητικά την επανάσταση, διότι αφ' ενός μεν έθεσε εμπόδια στις ρωσικές εξαγωγές σιτηρών προς την Ευρώπη μέσω των Δαρδανελίων, αφ' ετέρου δε δεν ήθελε να αλλάξει το status quo στην Ευρώπη και να κινδυνεύσει η μοναρχία. Έτσι ο τσάρος τήρησε ουδέτερη στάση. Εν τούτοις, οι Έλληνες επαναστάτες είχαν αρχικά την ψευδαίσθηση ότι θα βοηθηθούν από τη Ρωσία.

Η ηγεσία των ελληνικών επαναστατικών δυνάμεων, σχεδόν ταυτόχρονα με την κήρυξη των στρατιωτικών επιχειρήσεων, απευθύνθηκε εγγράφως στις χριστιανικές χώρες της δύσης, αναζητώντας τη διεθνή στήριξη. Έτσι, αμέσως μετά την κατάληψη της [[Καλαμάτα]]ς ([[23 Μαρτίου]] 1821) και τη συνακόλουθη σύσταση της Πελοποννησιακής Γερουσίας, οι ιθύνοντές της συνέταξαν σχετικό έγγραφο το οποίο αποτελεί την πρώτη διεθνούς δικαίου πράξη της επαναστατημένης χώρας. Παράλληλα, επιφανείς έλληνες που διαβιούσαν στο [[Παρίσι]] ([[Αδαμάντιος Κοραής]], Πίκκολος, Βογορίδης κ.α.) και στην [[Πίζα]] (μητροπολίτης Ιγνάτιος, Αλέξανδρος Μαυροκορδάτος, Ιωάννης Καρατζάς) κοινοποίησαν εκκλήσεις προς την παγκόσμια πνευματική κοινότητα, ζητώντας βοήθεια και συμπαράσταση προς την επανάσταση. Το πρώτο κράτος το οποίο ανταποκρίθηκε στον ελληνικό αγώνα της ανεξαρτησίας ήταν η Δημοκρατία της [[Αϊτή]]ς (που είχε κατακτήσει την ελευθερία της την [[1 Ιανουαρίου]] του [[1804]]), της οποίας ο τότε πρόεδρος, [[Ζαν-Πιερ Μπουαγιέ]] δι' επισήμου εγγράφου προς την προαναφερόμενη ελληνική επιτροπή του Παρισιού, αναγνώριζε την ελληνική προσωρινή διοίκηση και ευχόταν για την επικράτηση της επανάστασης Είχε προηγηθεί επιστολή του Αδ. Κοραή προς τον Μπουαγιέ, μετά από προτροπή του πρώην επισκόπου Βλαισών (Bois Γαλλίας) Γρηγορίου και του φιλέλληνα στρατηγού Λαφαγέτ. Ο Γρηγόριος όπως και ο Λαφαγέτ είχαν επαφές με την Αμερική.

== Εδραίωση (1822–1824) ==
=== Τα γεγονότα του 1822 ===
[[Αρχείο:Mavrokordatos by Hess.jpg|μικρογραφία|Ο [[Αλέξανδρος Μαυροκορδάτος|Μαυροκορδάτος]] διευθύνει την άμυνα στην [[πρώτη πολιορκία του Μεσολογγίου]]. Πίνακας του [[Πέτερ φον Ες]].]]

Καθοριστικό γεγονός στις αρχές του έτους ήταν η πτώση του [[Αλή Πασάς|Αλή Πασά]] που απελευθέρωσε τουρκικές δυνάμεις για να στραφούν κατά της Ελληνικής επανάστασης. Ο αρχηγός της εκστρατείας [[Χουρσίτ Μεχμέτ Πασάς|Χουρσίτ]], κατευθύνθηκε αρχικά εναντίον του [[Σούλι Θεσπρωτίας|Σουλίου]] για να καταστρέψει τη μόνιμη εστία αντίστασης στην [[Ήπειρος (περιοχή)|Ήπειρο]]. Κυρίευσε αρχικά το Σούλι, άλλα οι Σουλιώτες οργάνωσαν νέα άμυνα στις θέσεις Κιάφα και Ναβαρίκο (ή Αβαρίκο). Λίγο αργότερα ο Χουρσίτ κλήθηκε στη Λάρισα κατηγορούμενος από τους κύκλους του Σουλτάνου για οικειοποίηση μέρους της περιουσίας του Αλή Πασά. Παρέμεινε στη θέση του ο [[Ομέρ Βρυώνης]], να συνεχίσει την πολιορκία των Σουλιωτών.

Οι Έλληνες για να βοηθήσουν τους Σουλιώτες που βρίσκονταν σε δυσμενή θέση, επιχείρησαν αντιπερισπασμό στέλνοντας στρατό στα νότια της Ηπείρου με αρχηγό τον [[Αλέξανδρος Μαυροκορδάτος|Μαυροκορδάτο]]. Παράλληλα ένα στρατιωτικό σώμα με αρχηγό τον [[Κυριακούλης Μαυρομιχάλης|Κυριακούλη Μαυρομιχάλη]] αποβιβάστηκε στην περιοχή του [[Δήμος Φαναρίου|Φαναρίου]] κοντά στις εκβολές του [[Αχέροντας|Αχέροντα]] άλλα απέτυχε. Το σώμα του Μαυροκορδάτου στο οποίο συμπεριλαμβανόταν και ένας λόχος [[φιλέλληνες|φιλελλήνων]] μετά από ορισμένες επιτυχίες στο Κομπότι, ηττήθηκε στη [[μάχη του Πέτα]] από τις δυνάμεις του [[Κιουταχής|Κιουταχή]]. Τα υπολείμματα του στρατού κατέφυγαν στο [[Μεσολόγγι]]. Λίγο μετά έπεσε και το Σούλι και οι δυνάμεις του Ομέρ Βρυώνη συναντήθηκαν με αυτές του Κιουταχή προελαύνοντας κατά του Μεσολογγίου. Η [[πρώτη πολιορκία του Μεσολογγίου]] κατέληξε σε αποτυχία για τις τουρκικές δυνάμεις οι οποίες αποσύρθηκαν τον Δεκέμβριο του 1822.

[[Αρχείο:Βρυζάκης, Θεόδωρος - Η μάχη στα στενά των Δερβενακίων.jpg|μικρογραφία|Η [[Μάχη των Δερβενακίων|μάχη στα Δερβενάκια]].]]

Στο διάστημα που μεσολάβησε από τις αρχές του 1822 μέχρι τη [[μάχη του Πέτα]] οι επιχειρήσεις στην [[Πελοπόννησος|Πελοπόννησο]] και στη [[Στερεά Ελλάδα]] συνεχίστηκαν. Τον Ιανουάριο παραδόθηκε η [[Ακροκόρινθος]]. Το ίδιο διάστημα οι Έλληνες πολιορκούσαν την [[Πάτρα]], ενώ στη Στερεά συνεχιζόταν η πολιορκία της [[Αθήνα]]ς η οποία παραδόθηκε στις 9 Ιουνίου του 1822. Οι Τούρκοι συγκεντρώνοντας μεγάλο στρατό στη [[Λαμία]] με αρχηγό τον [[Δράμαλης|Δράμαλη]]. Η στρατιά του Δράμαλη διέσχισε τη Στερεά σχεδόν χωρίς αντίσταση, κατέλαβε αμαχητί την Ακροκόρινθο και εισήλθε στην πεδιάδα του Άργους. Ο [[Θεόδωρος Κολοκοτρώνης|Κολοκοτρώνης]] εφαρμόζοντας την τακτική της καμένης γης ανάγκασε τον Δράμαλη να οπισθοχωρήσει πίσω στην Κόρινθο. Κατά την επιστροφή του δέχτηκε επίθεση στα Δερβενάκια, που είχαν καταληφθεί από τις δυνάμεις του Κολοκοτρώνη. Στη [[μάχη των Δερβενακίων]] η στρατιά του Δράμαλη καταστράφηκε και ο κίνδυνος για την επανάσταση στην Πελοπόννησο αποτράπηκε. Λίγο αργότερα οι Έλληνες κατέλαβαν το [[Ναύπλιο]].

[[Αρχείο:The burning of the Turkish flagship by Kanaris.png|μικρογραφία|αριστερά|*Η πυρπόληση της τουρκικής ναυαρχίδας από τον Κανάρη*. Πίνακας του [[Νικηφόρος Λύτρας|Νικηφόρου Λύτρα]], 1866–1870).]]

Στη θάλασσα ο τουρκικός στόλος κατάφερε να ανεφοδιάσει τα κάστρα της [[Μεθώνη Μεσσηνίας|Μεθώνης]] και της [[Πάτρα]]ς που πολιορκούνταν ακόμα από Έλληνες. Τον Φεβρουάριο του 1822 όμως δέχτηκε επίθεση από Έλληνες στον Πατραϊκό κόλπο και οπισθοχώρησε καταφεύγοντας στη Ζάκυνθο. Ένας νέος στόλος συγκεντρώθηκε στην Κωνσταντινούπολη με Ναύαρχο τον [[Νασουχζαντέ Αλί Πασάς|Καρά Αλή]]. Πρώτη του δουλειά ήταν να καταπνίξει την επανάσταση στη [[Χίος|Χίο]]. Στις 30 Μαρτίου 1822 οι Τούρκοι αποβιβάστηκαν στη Χίο χωρίς ιδιαίτερη παρενόχληση από τον ελληνικό στόλο που είχε αποχωρήσει νοτιότερα και προχώρησαν σε εκτεταμένες λεηλασίες και σφαγές άμαχου πληθυσμού. Χιλιάδες κάτοικοι του νησιού (25.000 περίπου) σφαγιάστηκαν ή αιχμαλωτίστηκαν ενώ μεγάλο μέρος του πληθυσμού διέφυγε προς τα Ψαρά, τις Κυκλάδες και την Πελοπόννησο. Η [[σφαγή της Χίου]] είχε μεγάλο αντίκτυπο στην κοινή γνώμη των δυτικοευρωπαϊκών κρατών και μετέβαλε τη στάση της υπέρ του αγώνα των Ελλήνων. Ο τουρκικός στόλος παρέμεινε στο λιμάνι της Χίου μέχρι τον Ιούνιο του 1822. Τότε οι Έλληνες επιχείρησαν με πυρπολικά να προκαλέσουν καταστροφές στον τουρκικό στόλο. Ο [[Κωνσταντίνος Κανάρης]] κατάφερε να ανατινάξει την τουρκική ναυαρχίδα προκαλώντας τεράστιο πλήγμα στον τουρκικό στόλο. Ο Καρά Αλή βρήκε τον θάνατο και ο τουρκικός στόλος απέπλευσε πίσω στον Ελλήσποντο. Ένα άλλο τμήμα τουρκικού στόλου προσπάθησε να ανεφοδιάσει το πολιορκημένο Ναύπλιο. Τον δρόμο του τον έκλεινε ο στόλος της [[Ύδρα]]ς και των [[Σπέτσες|Σπετσών]]. Μετά από σύγκρουση στα ανοιχτά των Σπετσών οι Τούρκοι υποχώρησαν αδυνατώντας να διασπάσουν την ελληνική άμυνα. Στη συνέχεια ο στόλος κατέπλευσε στην [[Τένεδος|Τένεδο]]. Τη νύχτα, 28 του Οκτώβρη του 1822 ο Κανάρης πυρπόλησε τη ναυαρχίδα του τουρκικού στόλου, αναγκάζοντας τα τουρκικά πλοία να υποχωρήσουν στα Στενά.

[[Αρχείο:Konstantinos Kanaris by Karl von Krazeisen.png|μικρογραφία|[[Κωνσταντίνος Κανάρης]]. Λιθογραφία του [[Καρλ Κράτσαϊζεν]].]]

Το 1822 άναψαν και νέες εστίες επανάστασης. Στις αρχές του χρόνου επαναστάτησαν η [[Νάουσα]], η [[Βέροια]], η [[Πύργοι Κοζάνης|Κατράνιτσα]], η [[Άργος Ορεστικό|Χρούπιστα]] και οι περιοχές του [[Όλυμπος|Ολύμπου]]. Οι Τούρκοι απάντησαν άμεσα και με μία στρατιά του Πασά της Θεσσαλονίκης, καταστρέφοντας τη Νάουσα. Οι γυναίκες της πόλης κατέφυγαν στον ποταμό [[Αράπιτσα]] και για να αποφύγουν την αιχμαλωσία προτίμησαν να πέσουν στον γκρεμό. Στη συνέχεια προχώρησαν σε καταστροφές πολλών [[Έλληνες|Ελληνικών]] χωριών και κωμοπόλεων της [[Κεντρική Μακεδονία|Κεντρικής Μακεδονίας]], λόγω της συμμετοχής τους στην επανάσταση, μεταξύ των οποίων, του [[Κιλκίς]], του [[Πολύκαστρο|Καρασουλίου]], του [[Λαγκαδάς|Λαγκαδά]] και της περιοχής γύρω από τη [[Νάουσα]]. Στο μεταξύ, συστάθηκε τριμελής *Επιτροπή Βορειομακεδόνων*, εκπροσωπούμενη από το [[Μοναστήρι (Βόρεια Μακεδονία)|Μοναστήρι]], το [[Κρούσοβο]] και τη [[Βογδάντσα]] (από ένα μέλος), στην πρώτη *Προσωρινή Ελληνική Κυβέρνηση* του 1822.

Αντίθετα στην Κρήτη η επανάσταση σημείωνε επιτυχίες. Ο Πασάς του Ηρακλείου σε συνεργασία με τη στρατιά που έστειλε από την Αίγυπτο ο Μωχάμετ Άλη απέτυχαν να καταστείλουν την επανάσταση. Οι Έλληνες πέτυχαν σημαντική νίκη στη [[μάχη του Κρουσώνα]]. Τον Μάιο του 1822 δημιουργείται προσωρινή διοίκηση στο νησί με το όνομα [[Προσωρινόν Πολίτευμα της Νήσου Κρήτης|προσωρινό πολίτευμα νήσου Κρήτης]].

==== Διπλωματικές εξελίξεις ====
Σημαντικό από πολιτική άποψη ήταν το γεγονός ότι η Βρετανία τον Μάρτιο του 1822 αναγνώρισε *de facto* στους Έλληνες επαναστάτες το δικαίωμα να κάνουν ναυτικό αποκλεισμό. Η προσωρινή κυβέρνηση των επαναστατών, επικαλούμενη «το Δίκαιο των Εθνών και της Ευρώπης», την 13/25 Μαρτίου 1822 ανακοίνωσε ότι θα εφαρμόσει ναυτικό αποκλεισμό των λιμανιών του εχθρού σε όλη σχεδόν την ηπειρωτική Ελλάδα μέχρι τη Θεσσαλονίκη, την Εύβοια, τα νησιά του Αιγαίου και την Κρήτη. Πλοία υπό διάφορες σημαίες που θα παραβίαζαν τον αποκλεισμό, θα συλλαμβάνονταν σύμφωνα με το διεθνές Δίκαιο. Σε σχέση με αυτή τη διακήρυξη, η Βρετανία δήλωσε ότι θα τηρήσει ουδέτερη στάση, κάτι που ισοδυναμούσε με αναγνώριση κατάστασης πολέμου μεταξύ των Ελληνικών αρχών και της Τουρκικής κυβέρνησης. Ακόμα και πλοία των υπό βρετανική διοίκηση Ιονίων Νήσων δεν προστατεύονταν πλέον από το Βρετανικό Ναυτικό. Η επίσημη αναγνώριση της ελληνικής πλευράς ως εμπολέμου έγινε το επόμενο έτος.

[[Αρχείο:1000 grossia, Greek rebels government currency, 1822-1825.jpg|μικρογραφία|Χαρτονόμισμα των 1000 [[Γρόσσι|γροσσίων]] της [[Προσωρινή Διοίκησις της Ελλάδος|Προσωρινής Διοίκησης της Ελλάδος]] τυπωμένο στην Κόρινθο το 1822.]]

Στα τέλη του 1822 έγινε σύνοδος των μεγάλων δυνάμεων στη Βερόνα με κύριο θέμα την κατάσταση στην Ισπανία και την Ιταλία, αλλά το «Ανατολικό ζήτημα» δεν συζητήθηκε επίσημα. Ανεπίσημα όμως γίνονταν έντονες προσπάθειες αλληλοεπηρεασμού των δυτικών δυνάμεων. Ο [[Ρόμπερτ Στιούαρτ, Υποκόμης Κάσλρεϊ|Κάσλρεϊ]] πέθανε λίγο πριν από τη σύνοδο της Βερόνας και τον διαδέχτηκε ο [[Τζωρτζ Κάνινγκ|Τζ. Κάνινγκ]] ο οποίος θεωρείται και ο κύριος παράγων της μεταστροφής της Βρετανικής πολιτικής υπέρ της ελληνικής υπόθεσης. Εν τούτοις, στους πρώτους μήνες της υπουργίας του ο Κάνινγκ τήρησε ουδέτερη πολιτική φοβούμενος την επέμβαση των άλλων δυνάμεων στην Ελλάδα και την αποσταθεροποίηση της Ευρώπης. Η πρώτη κίνηση υπέρ της Ελλάδας από τη Βρετανία έγινε τον Μάρτιο του 1823 με την αναγνώριση των Ελλήνων ως εμπολέμων και του δικαιώματός τους να εφαρμόζουν ναυτικό αποκλεισμό.

Σε διπλωματικό επίπεδο, οι Έλληνες έστειλαν αντιπροσώπους στο συνέδριο της Ιερής Συμμαχίας στη Βερόνα, οι οποίοι δεν έγιναν δεκτοί. [[Συνέδριο της Βερόνα|Στο συνέδριο της Βερόνας]] επικράτησαν οι θέσεις του Μέττερνιχ και η ελληνική επανάσταση καταδικάστηκε. Αν και οι μεγάλες δυνάμεις εξακολουθούσαν να κρατούν αποστάσεις από την ελληνική επανάσταση, το μικρό νεοσύστατο κράτος της Καραϊβικής, η [[Αϊτή]], έγινε η πρώτη χώρα που αναγνώρισε την Ελληνική Επανάσταση και την Ελλάδα ως ανεξάρτητο κράτος.

=== Τα γεγονότα του 1823 ===
[[Αρχείο:Ludovico lipparini.jpg|μικρογραφία|αριστερά|*Ο θάνατος του Μάρκου Μπότσαρη*. Πίνακας από τον Ludovico Lipparini, που βρίσκεται στο μουσείο της [[Τεργέστη]]ς στην [[Ιταλία]].]]

Την ίδια περίοδο οι Οθωμανικές αρχές αδυνατούσαν να αναλάβουν αξιόλογες επιχειρήσεις για να καταπνίξουν την ελληνική επανάσταση. Οι στρατιωτικές δυνάμεις της αυτοκρατορίας ήταν διασκορπισμένες σε διάφορα ανοικτά μέτωπα και το βάρος της αντιμετώπισης των Ελλήνων ανέλαβαν βαλκάνιοι Πασάδες, Το τουρκικό σχέδιο προέβλεπε δύο παράλληλες εκστρατείες, μία μέσω της Δυτικής Ελλάδας και μία μέσω της Ανατολικής που θα κατέληγαν και οι δύο στη [[Ναύπακτος|Ναύπακτο]]. Από εκεί διαπλέοντας το στενό Ρίου-Αντιρρίου οι ενωμένες πλέον στρατιές θα ξεχύνονταν στην Πελοπόννησο και θα κατέπνιγαν την επανάσταση. Την αρχηγία της δυτικής στρατιάς ανέλαβαν ο [[Ομέρ Βρυώνης]] και ο [[Μουσταφά Πασάς Μπουσάτλι|Μουσταής Πασάς]] της [[Σκόδρα]]ς, ενώ την ανατολική ανέλαβε ο [[Γιουσούφ Σέρεζλης]] πασάς γνωστός ως Μπερκόφτσαλης. Η στρατιά του Ομέρ Βρυώνη και του Μουσταή διασχίζοντας τις ορεινές περιοχές των Αγράφων για να συντρίψει τους τοπικούς οπλαρχηγούς συνάντησε ισχυρή αντίσταση από Ελληνικές δυνάμεις με αρχηγό τον [[Μάρκος Μπότσαρης|Μάρκο Μπότσαρη]], στη θέση Κεφαλόβρυσο κοντά στο [[Καρπενήσι]]. Αν και οι Έλληνες υπερείχαν στη μάχη ο θάνατος του Μπότσαρη τους ανάγκασε να αποσυρθούν. Οι Τούρκοι προέλαυσαν τότε προς το [[Μεσολόγγι]], όμως προτίμησαν να πολιορκήσουν πρώτα το [[Αιτωλικό]] (τότε λεγόταν Ανατολικό). Η πολιορκία αποκρούστηκε και η τουρκική στρατιά αποχώρησε. Στην επιστροφή δέχτηκε επίθεση από σώμα κλεφτών και επέστρεψε στην Ήπειρο αποδεκατισμένη.

[[Αρχείο:WP 20151213 14 25 11 Pro(1).jpg|μικρογραφία|Ο στρατηγός [[Αναστάσιος Καρατάσος]] (προτομή).]]

Η άλλη στρατιά του Μπερκόφτσαλη αφού πολιόρκησε ανεπιτυχώς την [[Αθήνα]] πραγματοποίησε ορισμένες επιτυχημένες επιχειρήσεις στην [[Εύβοια]] και στη συνέχεια αποσύρθηκε. Η υποταγή της Βόρειας Εύβοιας απομόνωσε τους Έλληνες στο [[Τρίκερι Μαγνησίας|Τρίκερι]] της Μαγνησίας όπου είχαν καταφύγει και τα σώματα των επαναστατών από την περιοχή του Ολύμπου. Ο [[Αναστάσιος Καρατάσος]], αρχηγός των συγκεντρωμένων Ελλήνων στο Τρίκερι, πρότεινε μία συμφωνία στους Τούρκους προκειμένου να παραδοθεί η οποία έγινε δεκτή. Η παράδοση των σωμάτων αυτών είχε ως συνέπεια τον τερματισμό της επανάστασης στη [[Μαγνησία]].

==== Πολιτικές και διπλωματικές εξελίξεις ====
Στις αρχές του 1823 σημειώθηκε μεταστροφή της [[Αγγλία|Αγγλικής]] πολιτικής σε σχέση με τους επαναστατημένους Έλληνες. Οι Άγγλοι αναγνώρισαν τους Έλληνες ως εμπόλεμους και στη συνέχεια αναγνώρισαν τον ναυτικό αποκλεισμό που είχαν επιβάλλει οι Έλληνες στα τουρκικά λιμάνια. Η αλλαγή πολιτικής της Αγγλίας είχε ως συνέπεια την αποδέσμευσή της από την πολιτική της [[Ιερά Συμμαχία|Ιεράς Συμμαχίας]]. Στη συνδιάσκεψη της τελευταίας στο [[Τσέρνοβιτς]], το φθινόπωρο του 1823, προκλήθηκε η πρώτη μεγάλη ρήξη μεταξύ των δυνάμεων που την αποτελούσαν.

Από το 1823 αναμίχθηκε στην ελληνική υπόθεση μετά από επίσημη πρόταση της κυβέρνησης ο Άγγλος φιλόσοφος [[Ιερεμίας Μπένθαμ]], μεταξύ άλλων συγγράφοντας παρατηρήσεις για τη θεσμική και διοικητική οργάνωση του νέου κράτους και αναλαμβάνοντας πρωτοβουλίες για τη μετάφραση έργων του στα ελληνικά, αλλά μετά από δύο χρόνια μάταιων προσπαθειών εγκατέλειψε απογοητευμένος.

Τον Απρίλιο του 1823 πραγματοποιήθηκε η [[Β' Εθνοσυνέλευση Άστρους|δεύτερη Εθνοσυνέλευση στο Άστρος]]. Η Εθνοσυνέλευση κατάργησε τις τοπικές διοικήσεις Ανατολικής Ελλάδας, Δυτικής Ελλάδας και Πελοποννήσου και τις αντικατέστησε από μία κεντρική διοίκηση που την αποτελούσαν δύο σώματα το [[Βουλευτικό]] και το [[Εκτελεστικό]]. Παράλληλα κατάργησε το αξίωμα της αρχιστρατηγίας που το αντικατέστησε από μία τριμελή επιτροπή στρατιωτικών. Η απόφαση αυτή στόχευε να περιορίσει την εξουσία του Κολοκοτρώνη. Στα τέλη του χρόνου τα δύο σώματα εξουσίας κατέληξαν να εκφράζουν δύο αντίπαλες πτέρυγες επαναστατών, με αποτέλεσμα τη ρήξη μεταξύ τους που οδήγησε στο ξέσπασμα του [[ελληνικός εμφύλιος 1823–1825|εμφυλίου]], στα τέλη του 1823.

Στις 21 Ιουνίου (Νέο Ημερολόγιο) η βρετανική κυβέρνηση ανακοίνωσε ότι θεωρεί νόμιμο πόλεμο (legitimate warfare) αυτόν μεταξύ Ελλήνων και Τούρκων. Είχε προηγηθεί μια άτυπη αναγνώριση αυτής της κατάστασης από τις 25 Μαρτίου 1822 (Νέο Ημερολόγιο) όταν η προσωρινή Ελληνική Κυβέρνηση ανακοίνωσε ότι έχει το δικαίωμα να επιβάλει ναυτικό αποκλεισμό σε λιμάνια. Η Αυστριακή κυβέρνηση του Μέτερνιχ συνέχιζε να θεωρεί τους Έλληνες όχι εμπόλεμους αλλά «αντάρτες».

== Κρίση (1824–1827) ==
=== Τουρκοαιγυπτιακές ναυτικές επιχειρήσεις ===
[[Αρχείο:Gysis Nikolaos After the destruction of Psara.jpg|μικρογραφία|*Μετά την καταστροφή των Ψαρών*. Έργο του [[Νικόλαος Γύζης|Νικόλαου Γύζη]].]]

Από το [[1824]] άρχισε η κάμψη της Επαναστάσεως, εξαιτίας κυρίως δύο εμφυλίων πολέμων και των συντονισμένων επιχειρήσεων των Τούρκων και των Αιγυπτίων. Παρά την αντίσταση ο αγώνας των Ελλήνων υποχώρησε στην [[Κρήτη]], ενώ η [[Κάσος]] και τα [[Ψαρά]] καταστράφηκαν. Σώθηκε την τελευταία στιγμή η [[Σάμος]], μετά τις νίκες του [[Γεώργιος Σαχτούρης|Σαχτούρη]] και του [[Ανδρέας Μιαούλης|Μιαούλη]].

Ο Σουλτάνος διαπιστώνοντας τη δυσκολία της κατάσβεσης της ελληνικής επανάστασης με τις δικές του δυνάμεις, κατέφυγε στη βοήθεια του σχεδόν αυτόνομου Πασά της Αιγύπτου, [[Μεχμέτ Αλή Πασάς|Μωχάμετ Άλη]]. Για να εξασφαλίσει τη βοήθειά του του παραχώρησε το πασαλίκι της [[Κρήτη]]ς και στον γιο του Ιμπραήμ παραχώρησε το πασαλίκι της [[Πελοπόννησος|Πελοποννήσου]]. Μετά τις παραχωρήσεις του Σουλτάνου ο τουρκοαιγυπτιακός στόλος κατέπλευσε στο [[Αιγαίο]] για να συμπράξει στις επιχειρήσεις με τον Τουρκικό. Στόχος του τουρκοαιγυπτιακού στόλου που διοικούσε ο [[Χουσεΐν Μπέης]] έγινε η [[Κάσος]] που υπήρξε σημαντική ναυτική δύναμη με αξιόλογη προσφορά στην επανάσταση. Στα τέλη Μαΐου 1824 οι τουρκοαιγύπτιοι έκαναν απόβαση στο νησί και ακολούθησε μεγάλη [[καταστροφή της Κάσου|καταστροφή]]. Ο Τουρκικός στόλος διοικητής του οποίου ήταν ο [[Κοτζά Μεχμέτ Χιουσρέφ Πασάς]] στράφηκε κατά των [[Ψαρά|Ψαρών]] της μίας από τις τρεις μεγάλες ναυτικές δυνάμεις των Ελλήνων. Στα τέλη Ιουνίου αποβιβάστηκε στο νησί και παρά τη σθεναρή αντίσταση των κατοίκων του ακολούθησε σφαγή αγωνιστών και αμάχων. Η ολοσχερής [[καταστροφή των Ψαρών]] αποτέλεσε μεγάλο πλήγμα για την επανάσταση. Ενωμένος πλέον ο Τουρκοαιγυπτιακός στόλος (με διοικητή πλέον των Αιγυπτιακών δυνάμεων τον Ιμπραήμ) κατέπλευσε προς τη [[Σάμος|Σάμο]]. Μπροστά στον κίνδυνο να επαναληφθεί η τραγωδία στην Κάσο και στα Ψαρά ο ελληνικός στόλος με ναύαρχο τον [[Ανδρέας Μιαούλης|Ανδρέα Μιαούλη]] ανέλαβε δράση. Στα τέλη Αυγούστου 1824 συγκρούστηκε με τους ενωμένους εχθρικούς στόλους μεταξύ Λέρου και του κόλπου του Γέροντα. Στη [[ναυμαχία του Γέροντα]] όπως έγινε γνωστή, οι Έλληνες επικράτησαν και ο αγώνας στη θάλασσα επιβίωσε. Στη συνέχεια ο ελληνικός στόλος κατάφερε επιτυχώς να εμποδίσει τον στόλο του [[Ιμπραήμ Πασάς|Ιμπραήμ]] να αποβιβάσει στρατό στην Κρήτη. Ο Ιμπραήμ κατάφερε να αποβιβαστεί στη Σούδα μόλις το φθινόπωρο του 1824, όπου προτίμησε να ξεχειμωνιάσει πριν εισβάλλει στην Πελοπόννησο. Η επανάσταση στο νησί είχε υποχωρήσει σημαντικά και παρέμενε ζωντανή σχεδόν μόνο στην περιοχή των [[Σφακιά|Σφακίων]].

Οι Τούρκοι δεν ανέλαβαν σημαντικές επιχειρήσεις στη στεριά κατά τη διάρκεια του 1824. Οργάνωσαν μία επιχείρηση στην ανατολική Στερεά, άλλα ηττήθηκαν στη [[μάχη της Άμπλιανης]] από δυνάμεις ρουμελιωτών και Σουλιωτών.

=== Εμφύλιος πόλεμος ===

[[Αρχείο:Georgios Kountouriotis.png|μικρογραφία|αριστερά|Ο [[Γεώργιος Κουντουριώτης]]. Πίνακας του [[Διονύσιος Τσόκος|Διονυσίου Τσόκου]].]]

Στην Πελοπόννησο βρισκόταν σε εξέλιξη ο [[ελληνικός εμφύλιος 1823–1825|εμφύλιος πόλεμος]] μεταξύ των υποστηρικτών των δύο κυβερνήσεων. Η μία με αρχηγό τον [[Γεώργιος Κουντουριώτης|Γεώργιο Κουντουριώτη]] είχε μεταφέρει την έδρα της στο [[Κρανίδι]], στα νότια της [[Αργολίδα]]ς και υποστηριζόταν από τους νησιώτες, τους στερεοελλαδίτες, τους ετερόχθονες πολιτικούς και ορισμένους Πελοποννήσιους προκρίτους όπως ο Λόντος και ο Ζαΐμης. Η άλλη με αρχηγό τον [[Πετρόμπεης Μαυρομιχάλης|Πετρόμπεη Μαυρομιχάλη]] είχε μεταφέρει την έδρα της στην [[Τριπολιτσά]] και υποστηριζόταν από τον [[Θεόδωρος Κολοκοτρώνης|Κολοκοτρώνη]] και άλλους Πελοποννήσιους οπλαρχηγούς. Η σύναψη του πρώτου δανείου από αγγλικές τράπεζες έκανε ακόμα εντονότερη την προσπάθεια επικράτησης της μίας ή της άλλης πλευράς ώστε να περιέλθει στη διαχείρισή της το δάνειο. Τελικά η υπεροχή των δυνάμεων της κυβέρνησης του Κουντουριώτη ανάγκασε την πλευρά του Κολοκοτρώνη να εγκαταλείψει τον αγώνα ζητώντας συνθηκολόγηση. Η κυβέρνηση Κουντουριώτη που απέμεινε μοναδική κυβέρνηση των Ελλήνων προσέφερε αμνηστία στους αντιπάλους της και η πρώτη φάση του εμφυλίου ολοκληρώθηκε. Σύντομα όμως ξέσπασε νέα κρίση. 

Η συγκρότηση νέου βουλευτικού σώματος στο οποίο δεν υπήρχε εκπροσώπηση Πελοποννησίων προκρίτων οδήγησε τους τελευταίους σε συμμαχία με τον Κολοκοτρώνη και σύγκρουση με την κυβέρνηση. Οι νέες παρατάξεις, οι κυβερνητικοί και οι αντικυβερνητικοί επιδόθηκαν σε νέο γύρο εχθροπραξιών. Η κυβέρνηση Κουντουριώτη ανέθεσε στον [[Ιωάννης Κωλέττης|Κωλέττη]] την αντιμετώπιση των αντιπάλων της. Αυτός κατασπαταλώντας το δάνειο της Ελλάδας συγκρότησε στρατό από τη Στερεά Ελλάδα και κατάφερε να επικρατήσει. Ο Κολοκοτρώνης παραδόθηκε και φυλακίστηκε στην Ύδρα.

Στη Στερεά επήλθε πλήρης ρήξη του [[Οδυσσέας Ανδρούτσος|Οδυσσέα Ανδρούτσου]] με την κυβέρνηση. Τον Μάρτιο του 1825, έχοντας και τουρκική βοήθεια, συγκρούστηκε στις [[Λιβανάτες]] με στρατιωτικό σώμα διοικητής του οποίου ήταν ο [[Γιάννης Γκούρας|Γκούρας]]. Ο Ανδρούτσος που ηττήθηκε, αιχμαλωτίστηκε και φυλακίστηκε στην Ακρόπολη της Αθήνας. Λίγο αργότερα δολοφονήθηκε.

=== Ο Ιμπραήμ στην Πελοπόννησο (1825) ===
[[Αρχείο:IbrahimBaja.jpg|μικρογραφία|Ο [[Ιμπραήμ Πασάς]]. Πορτραίτο του [[Τζοβάνι Μπότζι]].]]

Στις αρχές του 1825 ο [[Ιμπραήμ Πασάς|Ιμπραήμ]] μετέφερε στρατό από την [[Κρήτη]] στην [[Πελοπόννησος|Πελοπόννησο]]. Αποβίβασε στην περιοχή της [[Μεθώνη Μεσσηνίας|Μεθώνης]], που βρισκόταν ακόμα σε τουρκικά χέρια, περίπου 11.000 στρατιώτες και 1.000 ιππείς. Οι Έλληνες απασχολημένοι με τον εμφύλιο δεν αντιμετώπισαν έγκαιρα τον Ιμπραήμ επιτρέποντας στις δυνάμεις του να αναπτυχθούν. Η πρώτη αποστολή των Ελλήνων για την αντιμετώπιση του Ιμπραήμ στάλθηκε στη Μεσσηνία τον Απρίλιο του 1825. Στην πρώτη μάχη που δόθηκε στο [[Μάχη του Κρεμμυδίου|Κρεμμύδι]] οι Έλληνες ηττήθηκαν. Ακολούθησε νίκη του Ιμπραήμ στη [[Σφακτηρία]] και κατάληψη του Νεόκαστρου (σημερινής Πύλου). Η κυβέρνηση Κουντουριώτη μπροστά στον μεγάλο κίνδυνο αναγκάστηκε να παραμερίσει τις διαφορές της με την αντίπαλή της πτέρυγα. Με απαίτηση του λαού αποφυλάκισε τον [[Θεόδωρος Κολοκοτρώνης|Κολοκοτρώνη]] και του επέδωσε ξανά τον τίτλο του αρχιστράτηγου. Την περίοδο που αποφυλακίστηκε ο Κολοκοτρώνης ο [[Παπαφλέσσας]] εγκατέλειψε την κυβερνητική θέση που κατείχε και ηγήθηκε σώματος που επιχείρησε να σταματήσει τον Ιμπραήμ. Στη [[μάχη στο Μανιάκι]] οι Έλληνες ηττήθηκαν και ο Παπαφλέσσας σκοτώθηκε ([[20 Μαΐου]] [[1825]]). Ο Ιμπραήμ συνέχισε την προέλασή του καταλαμβάνοντας την [[Τριπολιτσά]] στα μέσα Ιουνίου του 1825 και το Άργος λίγες μέρες αργότερα. Τότε συγκροτήθηκε ελληνικό σώμα με αρχηγό τον [[Ιωάννης Μακρυγιάννης|Ιωάννη Μακρυγιάννη]] στους [[Μάχη των Μύλων|Μύλους της Λέρνας]]. Επίκουροι έφτασαν ο [[Δημήτριος Υψηλάντης]], ο [[Κωνσταντίνος Μαυρομιχάλης]] καθώς και εκατό Κρητικοί. Στις [[13 Ιουνίου]] οι Τούρκοι εξαπέλυσαν επίθεση αλλά οι Έλληνες με καταιγιστικό πυρ τους ανάγκασαν να γυρίσουν στην Τρίπολη.
Βάσει του σχεδίου το οποίο είχε εκπονήσει, ο Ιμπραήμ σκόπευε, σταδιακά, να εκτοπίσει βίαια όλους τους χριστιανικούς πληθυσμούς από την κατακτημένη Πελοπόννησο και να τους αντικαταστήσει με Αιγύπτιους εποίκους, ενσωματώνοντας τον Μοριά στην επικράτειά του. Όταν, όμως, ο υπουργός εξωτερικών της Βρετανίας λόρδος Καίνινγκ, πληροφορήθηκε αυτή την προοπτική, ανέλαβε μία σειρά πρωτοβουλιών με στόχο την αποτροπή της, με αγγλική παρέμβαση.
Προς το τέλος του χρόνου ο Ιμπραήμ αποφάσισε να ενισχύσει την πολιορκία του Μεσολογγίου όπου βρισκόταν καθηλωμένος ο στρατός του [[Κιουταχής|Κιουταχή]] από τον Απρίλιο της ίδιας χρονιάς. Μεταβαίνοντας στο [[Μεσολόγγι]] κατέστρεψε τη δυτική Πελοπόννησο στα τέλη του 1825.

Στην Κρήτη η επανάσταση αναζωπυρώθηκε μετά την κατάληψη του φρουρίου της [[Γραμβούσα]]ς από Έλληνες, τον Αύγουστο του 1825.

=== Η «Αίτηση Προστασίας» ή «Πράξη Υποταγής» ===
Οι Ζακυνθινοί πατριώτες [[Διονύσιος Ρώμας]], [[Παναγιώτης Στεφάνου]] και [[Κωνσταντίνος Δραγώνας]], είχαν δημιουργήσει στα [[Επτάνησα]], με την ανοχή του [[Λόρδος Ύπατος Αρμοστής των Ιονίων Νήσων|Άγγλου Αρμοστή]] [[Φρέντερικ Άνταμ]], μια Επιτροπή Βοήθειας των επαναστατημένων Ελλήνων. Στο πλαίσιο αυτής της επιτροπής είχαν συντάξει και κυκλοφορήσει ευρέως στον ελληνικό χώρο, ένα κείμενο που ζητούσε επίσημα τη μετατροπή της Ελλάδας σε βρετανικό [[προτεκτοράτο]]. Το κείμενο της «Αιτήσεως του Ελληνικού Έθνους προς το Βρετανικόν» συνέταξε ο Δ. Ρώμας στις 18 Ιουνίου 1825. Το αίτημα βασιζόνταν στα δικαιώματα της ιδιοκτησίας και της κυριότητας, στις επικρατούσες αρχές της θρησκείας και της ελευθερίας, και στο φυσικό δίκαιο της προσωπικής ασφάλειας.
Το πρωτότυπο κείμενο δημοσιεύθηκε από τον Σπ. Τρικούπη, από τον Ν. Σπηλιάδη, Ι.Θ. Κολοκοτρώνη και άλλους.
Με αφορμή αυτό το έγγραφο, και λόγω των επιτυχιών που είχε ο Αιγυπτιακός και Οθωμανικός στρατός, ο [[Αλέξανδρος Μαυροκορδάτος]] προώθησε και την ιδέα της υπαγωγής στην Αγγλική προστασία.<br />
Σε έκτακτη συνεδρίαση της [[Εκτελεστικό του 1824|κυβέρνησης]] στο Ναύπλιο τον Ιούλιο του 1825 πέτυχε τη συγκατάθεση όλων στο διάβημα που σχεδίαζε: *«...να καταθέση επισήμως η Ελλάς τον αγώνα αυτής ενώπιον της Αγγλίας και να ζητήσει την αναγνώριση της πολιτικής προστασίας της Μεγάλης Βρετανίας.(…)»*. Το κείμενο που έμεινε γνωστό και σαν «Πράξη Υποταγής», («Act of Submission») εγκρίθηκε από το Βουλευτικό και το Εκτελεστικό Σώμα την 1η Αυγούστου του 1825.
Κατόπιν προωθήθηκε ( και αφού το είχαν υπογράψει περίπου 2.000 προύχοντες και οπλαρχηγοί, εξαιρουμένων των [[Γεώργιος Κουντουριώτης|Κουντουριώτη]], [[Ιάκωβος Τομπάζης|Τομπάζη]], [[Ιωάννης Κωλέττης|Κωλέττη]], [[Ιωάννης Γκούρας|Γκούρα]] και [[Δημήτριος Υψηλάντης|Υψηλάντη]]), στον Άγγλο Υπουργό των Εξωτερικών [[Τζωρτζ Κάνινγκ]] αλλά και στον Άγγλο Αρμοστή Φρέντερικ Άνταμ.<br />
Ο Κάνινγκ αρνήθηκε την πρόταση και ούτε καν δέχτηκε τον κομιστή του κειμένου, [[Δημήτριος Α. Μιαούλης|Δημήτριο Μιαούλη]], ωστόσο συνέχιζε να υποστηρίζει υπογείως τις προσπάθειες των επαναστατημένων Ελλήνων. Η ελληνική κοινή γνώμη, εν τω μεταξύ, ενθαρρυμένη από κάποιες στρατιωτικές και διπλωματικές επιτυχίες, άλλαξε γνώμη για την αναγκαιότητα αυτής της χειρονομίας και στράφηκε κατά του Μαυροκορδάτου.

=== Επιχειρήσεις στη Στερεά ===
==== Πολιορκία του Μεσολογγίου ====

[[Αρχείο:The sortie of Messologhi by Theodore Vryzakis.jpg|μικρογραφία|*Η Έξοδος του Μεσολογγίου*. [[Θεόδωρος Βρυζάκης]], 1855.]]

Από τις αρχές του έτους οι ενωμένες στρατιές του [[Ιμπραήμ Πασάς|Ιμπραήμ]] και του [[Κιουταχής|Κιουταχή]] πολιορκούσαν το [[Μεσολόγγι]]. Οι πολιορκημένοι του Μεσολογγίου απέρριψαν τις προτάσεις του Ιμπραήμ για παράδοση και επέλεξαν να συνεχίσουν να αντιστέκονται. Όμως η συντριπτική υπεροχή του αντιπάλου σε στρατιωτικές δυνάμεις καθιστούσε την προσπάθεια εξαιρετικά δύσκολη. Κατά τη διάρκεια του Φεβρουαρίου του 1826 οι Έλληνες κατάφερναν να αποκρούουν με επιτυχία τις επιθέσεις του Ιμπραήμ, προκαλώντας συνεχείς απώλειες στον στρατό του. Όμως από τον Μάρτιο η κατάσταση άρχισε να αλλάζει. Η κατάληψη σημαντικών νησίδων της λιμνοθάλασσας από τους Τούρκους και η αποτυχία του Μιαούλη να ανεφοδιάσει την πόλη στις αρχές Απριλίου, έφερε σε δυσχερέστατη θέση τους αμυνομένους. Η κατάσταση στην πόλη ήταν πλέον δραματική. Τα τρόφιμα είχαν σχεδόν τελειώσει και τα πολεμοφόδια είχαν λιγοστέψει σημαντικά. Μπροστά σε αυτή την κατάσταση το συμβούλιο των οπλαρχηγών και προκρίτων της πόλης πήρε την απόφαση για την έξοδο των κατοίκων από το Μεσολόγγι. Η έξοδος ορίστηκε για τη νύχτα του Σαββάτου του Λαζάρου (10 Απριλίου) με ξημερώματα Κυριακής των Βαΐων (11 Απριλίου). Το σχέδιο της εξόδου πιθανότατα προδόθηκε, με αποτέλεσμα οι τουρκοαιγύπτιοι να απαντήσουν με σφοδρή επίθεση που συνοδεύτηκε από σφαγή. Χιλιάδες Έλληνες σφαγιάστηκαν, αιχμαλωτίστηκαν και μόνο 1.500 περίπου κατάφεραν να διασωθούν. Η ηρωική [[έξοδος του Μεσολογγίου]] συγκλόνισε την Ευρωπαϊκή κοινή γνώμη και συνέβαλε καθοριστικά, στην αλλαγή στάσης των μεγάλων δυνάμεων της εποχής, υπέρ της Ελλάδας. Η πτώση του Μεσολογγίου οδήγησε σε παραίτηση την Κυβέρνηση Κουντουριώτη και τη διαδέχτηκε η κυβέρνηση Ζαΐμη. Η τρίτη εθνοσυνέλευση που είχε ξεκινήσει τις διεργασίες της στην Επίδαυρο διαλύθηκε.

==== Ανατολική Στερεά ====
[[Αρχείο:Ritratto del pascià Rescild - Giovanni Boggi.jpg|μικρογραφία|αριστερά|Ο [[Κιουταχής]], σχέδιο του [[Τζοβάνι Μπότζι]].]]

Μετά την πτώση του Μεσολογγίου ο Κιουταχής στράφηκε προς την [[Αθήνα]] για να αναλάβει την πολιορκία της πόλης και ο Ιμπραήμ πέρασε ξανά στην Πελοπόννησο. Την παρενόχληση του Κιουταχή ανέλαβε ο [[Γεώργιος Καραϊσκάκης|Καραϊσκάκης]] που με μία σειρά επιχειρήσεων κατέστρεφε τις προσπάθειες ανεφοδιασμού των Τούρκων. Τον Νοέμβριο του 1826 πέτυχε καθοριστικής σημασίας νίκη στη [[μάχη της Αράχωβας]] απέναντι σε τουρκικό σώμα υπό τη διοίκηση του Μουσταφάμπεη. Ο Ιμπραήμ στην Πελοπόννησο στράφηκε κατά της [[Μάνη]]ς που συνέχιζε να παραμένει ελεύθερη και να διαθέτει ακέραιο το στρατιωτικό της δυναμικό καθώς δεν είχε εμπλακεί στον Ελληνικό εμφύλιο, όμως απέτυχε τρεις φορές να υποτάξει τους Μανιάτες γνωρίζοντας απανωτές ήττες, στον Διρό, στη [[Μάχη της Βέργας|Βέργα]] και στον Πολυάραβο και στη συνέχεια αδράνησε περιμένοντας νέες ενισχύσεις από την Αίγυπτο.

Σε διπλωματικό επίπεδο υπογράφηκε το [[πρωτόκολλο της Πετρούπολης (1826)|πρωτόκολλο της Πετρούπολης]], μεταξύ Άγγλων και Ρώσων με το οποίο τα δύο κράτη δέχονταν ως λύση την αυτονομία της Ελλάδας και δεσμεύτηκαν να μεσολαβήσουν ώστε να τερματιστούν οι συγκρούσεις.

[[Αρχείο:Vryzakis-Stratopedo Karaiskaiki.jpg|μικρογραφία|*Το στρατόπεδο του Καραϊσκάκη στην Καστέλα*. [[Θεόδωρος Βρυζάκης]], 1855.]]

Το [[1827]] υπήρξε το πλέον κρίσιμο έτος για την εξέλιξη της υπόθεσης του ελληνικού αγώνα, κατά το οποίο σημαντικά γεγονότα έλαβαν χώρα, τα οποία επιτάχυναν τις εξελίξεις προς την τελική λύση του ελληνικού αιτήματος για τη δημιουργία ανεξάρτητου κράτους. Στις αρχές του 1827 οι Έλληνες αγωνίζονταν να διατηρήσουν την Ακρόπολη, την οποία πολιορκούσε στενά ο [[Κιουταχής]]. Για τη σωτηρία της Ακρόπολης συγκεντρώθηκε ελληνικός στρατός στην Αττική υπό τις διαταγές του [[Γεώργιος Καραϊσκάκης|Γεώργιου Καραϊσκάκη]] και του [[Κάρολος Φαβιέρος|Κάρολου Φαβιέρου]]. Ταυτόχρονα ο [[Φρανκ Άστιγξ]] με τον στόλο του εμπόδιζε τον ανεφοδιασμό του Κιουταχή από τη θάλασσα. Ο Καραϊσκάκης πέτυχε μεγάλη νίκη στη [[μάχη του Κερατσινίου]] άλλα στο Φάληρο τραυματίστηκε θανάσιμα και υπέκυψε. Μία μέρα μετά τον θάνατο του Καραϊσκάκη, οι Έλληνες ηττήθηκαν στη [[μάχη του Ανάλατου]] και λίγο αργότερα η φρουρά της Ακρόπολης αποφάσισε να διαπραγματευτεί τους όρους παράδοσής της.

== Ανασύνταξη και πορεία προς ευρωπαϊκή επέμβαση (1826–1832) ==
Από τις αρχές του 1825 η Ρωσία πρότεινε διεθνή συνάντηση στην Πετρούπολη με σκοπό την επίλυση του πολέμου στην Ελλάδα. Η Αγγλία αρνήθηκε να συμμετάσχει. Τον Δεκέμβριο του 1825 απεβίωσε ο τσάρος Αλέξανδρος και τον διαδέχθηκε ο Νικόλαος Α'. Αυτός διαμήνυσε στις ευρωπαϊκές δυνάμεις ότι ήταν αποφασισμένος να προχωρήσει σε πόλεμο με την Τουρκία. Η Αγγλία για να αποτρέψει αυτό το ενδεχόμενο έστειλε στην Πετρούπολη τον Ουέλινγκτον, τον νικητή του Βατερλώ, για συνεννοήσεις. Η Ρωσία συνήψε μυστική συμφωνία με τον Ουέλινγκτον την 4 Απριλίου 1826 που προέβλεπε μια διεθνή επέμβαση υπέρ των Ελλήνων.
Την ίδια περίοδο που βρίσκονταν σε εξέλιξη οι μάχες στην Αττική, ξεκίνησαν οι εργασίες της [[Γ' Εθνοσυνέλευση Τροιζήνας|τρίτης εθνοσυνέλευσης]]. Η εθνοσυνέλευση δεν ξεκίνησε ομαλά αφού οι δύο αντίπαλες παρατάξεις εκείνης της περιόδου απεύθυναν κάλεσμα για συγκέντρωση σε διαφορετικό τόπο. Η μία πλευρά συγκεντρώθηκε στην [[Ερμιόνη]] της Αργολίδας και ξεκίνησε της εργασίες της εθνοσυνέλευσης ενώ η άλλη πλευρά επέλεξε ως τόπο συγκέντρωσης την [[Αίγινα]]. Τελικά επήλθε συμβιβασμός μεταξύ τους και η εθνοσυνέλευση μεταφέρθηκε στην [[Τροιζήνα]]. Η τρίτη εθνοσυνέλευση εξέλεξε τον [[Ιωάννης Καποδίστριας|Ιωάννη Καποδίστρια]] κυβερνήτη της Ελλάδας και όρισε μία τριμελή αντικυβερνητική επιτροπή που θα τον αντικαθιστούσε μέχρι την άφιξή του. Την ηγεσία του στρατού την ανέθεσε στον [[Ρίτσαρντ Τσωρτς]] και την ηγεσία του στόλου στον [[Λόρδος Κόχραν|Τόμας Κόχραν]]. Η εθνοσυνέλευση ψήφισε ένα νέο σύνταγμα που υπήρξε περισσότερο φιλελεύθερο από το προηγούμενο.

[[Αρχείο:Navarino.jpg|μικρογραφία|αριστερά|Η [[ναυμαχία του Ναυαρίνου]].]]

Λίγο μετά την πτώση της Αθήνας η κατάσταση στο στρατόπεδο των Ελλήνων ήταν δραματική. Οι Έλληνες ήταν περιορισμένοι στη Μάνη, στην ανατολική Πελοπόννησο (Ναύπλιο) και στα νησιά του Αργοσαρωνικού και απειλούνταν ταυτόχρονα από τον στρατό του Κιουταχή και του Ιμπραήμ. Στο [[Ναύπλιο]] είχε ξεσπάσει νέος εμφύλιος με εκπροσώπους των δύο πλευρών τον Γρίβα και τον Φωτομάρα. Η μία πλευρά είχε οχυρωθεί στο Παλαμήδι και η άλλη στην Ακροναυπλία και αντάλλασσαν πυρά. Η λύση για τους Έλληνες δόθηκε από μία νέα συνθήκη που υπέγραψαν οι τρεις μεγάλες δυνάμεις, Αγγλία, Ρωσία και Γαλλία, τον Ιούλιο του 1827. Με την [[Συνθήκη του Λονδίνου (1827)|Ιουλιανή συμφωνία]], όπως είναι γνωστή, οι τρεις μεγάλες δυνάμεις δεσμεύονταν να τηρήσουν τη συμφωνία της Πετρούπολης και επιπλέον αποκτούσαν τη δυνατότητα να παρέμβουν και στρατιωτικά εφόσον χρειαστεί. Σύντομα οι στόλοι των τριών δυνάμεων κατέπλευσαν στο Ιόνιο για να επιτηρήσουν τη συμφωνία. Ο Ιμπραήμ δεν έδειξε προθυμία να συμμορφωθεί με αποτέλεσμα σύντομα να προκληθεί σύγκρουση. Οι αντίπαλοι στόλοι συγκρούστηκαν στο Ναυαρίνο. Η [[ναυμαχία του Ναυαρίνου]] προκάλεσε τη συντριβή του στόλου του Ιμπραήμ και άνοιξε τον δρόμο για τη δημιουργία ελληνικού κράτους

=== Τα γεγονότα του 1828 ===
[[Αρχείο:Thomas Lawrence, John Count Capo D'Istria.jpg|μικρογραφία|Ο [[Ιωάννης Καποδίστριας]]. Ελαιογραφία του [[Τόμας Λώρενς]].]]

Στις αρχές Ιανουαρίου του 1828 κατέφθασε στην Ελλάδα ο [[Ιωάννης Καποδίστριας]], εκλεγμένος κυβερνήτης της χώρας από την [[Γ' Εθνοσυνέλευση Τροιζήνας|τρίτη εθνοσυνέλευση]] της Τροιζήνας. Ο Καποδίστριας αναλάμβανε το δύσκολο έργο της ανόρθωσης της χώρας, σε μία περίοδο που η επανάσταση βρισκόταν σε κρίσιμη καμπή και η οικονομία ήταν κατεστραμμένη από τον μακροχρόνιο πόλεμο.

Μετά από σύντομη παραμονή στο [[Ναύπλιο]], ακολούθησε μετάβασή του στην [[Αίγινα]] όπου βρισκόταν εγκατεστημένη η [[Αντικυβερνητική Επιτροπή]]. Παράλληλα με το υπόλοιπο μεταρρυθμιστικό του έργο προχώρησε άμεσα στην αναδιοργάνωση του στρατού και του στόλου, με σκοπό την επιτυχή συνέχιση της επανάστασης. Για τον σκοπό αυτό συγκέντρωσε στην [[Τροιζηνία]] τα στρατεύματα των ατάκτων και έδωσε εντολή στον [[Δημήτριος Υψηλάντης|Δημήτριο Υψηλάντη]] να οργανώσει τακτικό στρατό. Βασική μονάδα του τακτικού στρατού ορίστηκε η χιλιαρχία. Επίσης προχώρησε στην αναδιοργάνωση του στόλου. Από τις πρώτες αποστολές που ανέλαβε ο στόλος υπό την ηγεσία του [[Ανδρέας Μιαούλης|Μιαούλη]] και του [[Κωνσταντίνος Κανάρης|Κανάρη]] ήταν να πατάξει την [[πειρατεία]] στο [[Αιγαίο]]. Κυριότερα κέντρα της πειρατείας στο Αιγαίο ήταν οι [[Βόρειες Σποράδες]], η [[Θάσος]], η [[Γραμβούσα]], το [[Καστελόριζο]] κ.α.. Με τη δράση του ελληνικού στόλου και την παράλληλη υποστήριξη του αγγλικού και γαλλικού στόλου τα ορμητήρια των *πειρατών* καταστράφηκαν. Οι επιχειρήσεις αυτές κατά τις πειρατείας, οι οποίες σε μεγάλο βαθμό υποκινήθηκαν από τις Μεγάλες Δυνάμεις, είναι ιδιαίτερα αμφιλεγόμενα σημεία της Ελληνικής επανάστασης καθώς εκτός από τους πειρατές τέθηκαν στο στόχαστρο και πολλοί Έλληνες επαναστάτες σε περιοχές οι οποίες οι Δυτικοί ήθελαν να επιστραφούν στους Οθωμανούς.

Κατά την περίοδο που ξεκίνησαν οι επιχειρήσεις για την πάταξη της πειρατείας βρισκόταν σε εξέλιξη η [[Εκστρατεία της Χίου|εκστρατεία στη Χίο]], η οποία είχε ξεκινήσει λίγο μετά τη Ναυμαχία του Ναυαρίνου με χρηματοδότηση Χίων εμπόρων. Παρά τις αρχικές επιτυχίες της, η εκστρατεία ολοκληρώθηκε τον Μάρτιο του 1828, χωρίς να έχει τελικά αίσια κατάληξη. Η εκστρατεία αυτή δεν στηρίχτηκε επαρκώς από την κυβέρνηση Καποδίστρια καθώς κρίθηκε ασύμφορο να δαπανηθούν σημαντικές δυνάμεις, τη στιγμή που τα σχέδια των Μεγάλων Δυνάμεων δεν συμπεριλάμβαναν τη [[Χίος|Χίο]] στο νέο ελληνικό κράτος.

Στο [[Ιόνιο πέλαγος|Ιόνιο]] και στον [[Κορινθιακός κόλπος|Κορινθιακό κόλπο]] η μοίρα του ελληνικού στόλου με διοικητή τον [[Φρανκ Άστιγξ]], είχε έντονη δραστηριότητα. Τον Σεπτέμβρη του 1827 ο Άστιγξ είχε εμπλακεί σε [[Ναυμαχία της Αγκάλης|ναυμαχία στον κόλπο της Ιτέας]] και με το πλεονέκτημα που του παρείχε το ατμόπλοιο [[Καρτερία (Ατμόπλοιο)|Καρτερία]], το πρώτο ατμόπλοιο που χρησιμοποιήθηκε ποτέ σε πολεμικές επιχειρήσεις, βύθισε τουρκική ναυαρχίδα και άλλα εχθρικά πλοία. Τον Νοέμβριο του 1827 άρχισε επιχειρήσεις στη λιμνοθάλασσα του [[Μεσολόγγι|Μεσολογγίου]] και του [[Αιτωλικό|Αιτωλικού]] υποστηρίζοντας τις χερσαίες επιχειρήσεις που πραγματοποιούσε ο [[Ρίτσαρντ Τσωρτς]]. Αφού κατέλαβε τις νησίδες [[Βασιλάδι Αιτωλοακαρνανίας|Βασιλάδι]] και [[Ντολμάς Αιτωλοακαρνανίας|Ντολμά]] προχώρησε σε αποκλεισμό του Αιτωλικού, άλλα σε μία απόπειρα προσέγγισης του οικισμού, τον Μάιο του 1828, τραυματίστηκε θανάσιμα.

Ενώ στη θάλασσα υπήρξε έντονη δραστηριότητα στις αρχές του 1828, στη στεριά επικρατούσε στασιμότητα. Στην Πελοπόννησο ο [[Ιμπραήμ Πασάς|Ιμπραήμ]] εξακολουθούσε να ελέγχει το δυτικό τμήμα της χερσονήσου. Τον Φεβρουάριο του 1828 πραγματοποίησε εκστρατεία κατά της [[Τρίπολη Αρκαδίας|Τριπολιτσάς]] καταστρέφοντας ολοσχερώς την πόλη. Στη διάσκεψη του Λονδίνου τον Ιούλιο του 1828 αποφασίστηκε να αποσταλεί γαλλικό εκστρατευτικό σώμα στην Ελλάδα, ενώ παράλληλα οι Άγγλοι ήρθαν σε συμφωνία με τον Μωχάμετ Άλη στην [[Αλεξάνδρεια]] για την αποχώρηση του αιγυπτιακού στρατού από την Πελοπόννησο. Η [[Εκστρατεία του Μωριά|γαλλική εκστρατευτική αποστολή]] υπό την αρχηγία του [[Νικόλαος - Ιωσήφ Μαιζών|Νικολάου - Ιωσήφ Μαιζώνος]] αποβιβάστηκε στην Πελοπόννησο στα τέλη Αυγούστου και λίγες ημέρες αργότερα άρχισε η αποχώρηση των στρατευμάτων του Ιμπραήμ. Οι Αιγύπτιοι που είχαν έρθει αρχικά στην Ελλάδα υπολογίζονταν σε 40.000, ο στρατηγός Μαιζών υπολόγισε 21.000 αυτούς που αποχώρησαν. Οι Γάλλοι στη συνέχεια κατέλαβαν αμαχητί τα κάστρα της [[Μεθώνη Μεσσηνίας|Μεθώνης]], της [[Κορώνη Μεσσηνίας|Κορώνης]], του [[Πύλος|Νεοκάστρου]] και της [[Πάτρα]]ς και μόνο στο [[κάστρο του Ρίου]] συνάντησαν κάποια αντίσταση που τους στοίχισε 25 άντρες. Μέχρι τα τέλη Οκτωβρίου δεν απέμενε κανένα κάστρο της Πελοποννήσου στην κυριαρχία των Οθωμανών.

Το 1828 ο Πατριάρχης συνέταξε ένα σχέδιο για την επιστροφή στην κατάσταση όπως είχε πριν την επανάσταση: οι επαναστάτες θα ζητούσαν συγχώρεση από τον Σουλτάνο και σε αντάλλαγμα θα τους δινόταν χάρη για τις πράξεις τους και θα εξαιρούνταν από την καταβολή του οφειλόμενου φόρου για τα προηγούμενα χρόνια, ενώ αφηνόταν να εννοηθεί ότι θα διατηρούσαν τις περιουσίες τους. Οι επαναστάτες, ωστόσο, δεν επιθυμούσαν να υπαχθούν και πάλι στην οθωμανική εξουσία, ενώ οι Οθωμανοί δε δέχτηκαν εξωτερική διαμεσολάβηση.

[[Αρχείο:Dimitrios Ypsilantis - Sp. Prosalentis.JPG|μικρογραφία|αριστερά|Ο [[Δημήτριος Υψηλάντης]].]]

Στη Στερεά οι κυριότερες επιχειρήσεις ξεκίνησαν το καλοκαίρι του 1828. Τις προσπάθειες ανακατάληψης της περιοχής ευνοούσε το ξέσπασμα του [[Ρωσοτουρκικός πόλεμος (1828–1829)|Ρωσοτουρκικού πολέμου]], τον Απρίλιο του 1828. Στις 11 Αυγούστου 1828 οι δυνάμεις στις οποίες ήταν επικεφαλής ο [[Κίτσος Τζαβέλας]] μεταφέρθηκαν από το [[Λουτράκι]] στην παραλία της Σεργούλας, ανατολικότερα της Ναυπάκτου. Από εκεί στράφηκαν προς το [[Μαλανδρίνο Φωκίδας|Μαλανδρίνο]] και το [[Λιδωρίκι]], αναγκάζοντας τους Τούρκους της περιοχής να αποσυρθούν στην [[Άνω Χώρα Αιτωλοακαρνανίας|Λομποτινά]]. Τα τουρκικά σώματα που στάλθηκαν να τους ενισχύσουν αντιμετωπίστηκαν επιτυχώς στο Μερμηγκάρι, στο Καστέλλι και κυρίως στη [[Γραμμένη Οξυά Αιτωλοακαρνανίας|Γραμμένη Οξυά]] και στην [[Δενδροχώρι Αιτωλοακαρνανίας|Τέρνοβα]]. Απομονωμένες πλέον οι Οθωμανικές δυνάμεις στη Λομποτινά αποφάσισαν να διαφύγουν προς τη Ναύπακτο στις 22 Οκτωβρίου. Κατά την έξοδό τους έγιναν αντιληπτοί από τους Έλληνες και στη μάχη που ξέσπασε σχεδόν αποδεκατίστηκαν. Την ίδια περίοδο είχε ξεκινήσει επιχειρήσεις στην Ανατολική Στερεά ο [[Δημήτριος Υψηλάντης]]. Κατέλαβε αρχικά τη [[Δομβραίνα Βοιωτίας|Δομβραίνα]], στη συνέχεια το [[Δίστομο]] και ακολούθησε η κατάληψη της [[Αράχωβα]]ς. Οι Οθωμανικές δυνάμεις της περιοχής φοβούμενες μην εγκλωβιστούν αποχώρησαν με αποτέλεσμα να καταληφθούν εύκολα από τον Δημήτριο Υψηλάντη, η [[Λιβαδειά]], τα στενά της Πέτρας και το κάστρο της Βουδουνίτσας. Στη συνέχεια ο Δημήτριος Υψηλάντης αφού ενισχύθηκε και με νέες δυνάμεις κατέλαβε τη στρατηγική περιοχή της Άμπλιανης στον δρόμο Γραβιάς-Άμφισσας, η οποία του επέτρεψε την κατάληψη της [[Άμφισσα]]ς στις 17 Νοεμβρίου του 1828. Λίγες ημέρες μετά, στις 23 Νοεμβρίου 1828, οι δυνάμεις του Κίτσου Τζαβέλα εισήλθαν στο [[Καρπενήσι]] απελευθερώνοντας την πόλη. Στη δυτική Ελλάδα το βάρος των επιχειρήσεων είχε μεταφερθεί στην περιοχή του Αμβρακικού. Τον Δεκέμβριο του 1828 σημειώθηκε η πρώτη σημαντική επιτυχία με την κατάληψη της [[Βόνιτσα]]ς (15 Δεκεμβρίου).

Στην Κρήτη η επανάσταση αναζωπυρώθηκε την άνοιξη του 1828 με την άφιξη στο νησί του οπλαρχηγού [[Χατζημιχάλης Νταλιάνης|Χατζημιχάλη Νταλιάνη]]. Ο Νταλιάνης οχυρώθηκε στο [[Φραγκοκάστελλο]] στην περιοχή των [[Σφακιά|Σφακίων]], άλλα στη μάχη που δόθηκε στην περιοχή τον Μάιο, το στρατιωτικό του σώμα ηττήθηκε και ο ίδιος σκοτώθηκε. Κατά την αποχώρησή του το τουρκικό σώμα αντιμετώπισε ενέδρες Σφακιανών που εκμεταλλεύονταν το δύσβατο έδαφος της περιοχής με τα συνεχή φαράγγια, ενώ κατά τη διέλευσή του από την κοιλάδα του Κόρακα δέχτηκε επίθεση που του προξένησε μεγάλες απώλειες. Τον Ιούνιο ο Καποδίστριας διόρισε αρμοστή της Κρήτης τον Βαρώνο Ράινεκ.
Η επανάσταση άρχισε να εξαπλώνεται. Κυριότερη επιχείρηση των επαναστατών ήταν η κατάληψη της [[Σητεία]]ς τον Δεκέμβριο του 1828.

Η αναζωπύρωση της επανάστασης και οι επιτυχίες στη Στερεά Ελλάδα προσέφεραν στον Ιωάννη Καποδίστρια τη διαπραγματευτική δυνατότητα να επιδιώξει στη [[Διάσκεψη του Πόρου|συνδιάσκεψη του Πόρου]], ευνοϊκότερη συνοριακή γραμμή για το νέο ελληνικό κράτος. Παρά τις ενέργειες του Καποδίστρια, το πρωτόκολλο του Λονδίνου του Νοεμβρίου 1828 περιόριζε το ελληνικό κράτος μόνο στην Πελοπόννησο και τα κοντινά της νησιά.

=== Τα γεγονότα του 1829 ===
[[Αρχείο:Επέκταση Ελλάδας 1832-1947.svg|μικρογραφία|Χάρτης με τις διαδοχικές επεκτάσεις του [[Ελλάδα|ελληνικού κράτους]]. Με σκούρο μπλε το αρχικό ελληνικό κράτος που όριζε το πρωτόκολλο του Λονδίνου του Αυγούστου 1832.]]

Στις αρχές του 1829 τουρκικό εκστρατευτικό σώμα 6.000 στρατιωτών ξεκίνησε από τη [[Λαμία]] με αρχηγό τον Μαχμούτ Πασά και προέλαυσε προς τη [[Λιβαδειά]]. Χωρίς να συναντήσει αντίσταση ανακατέλαβε την πόλη. Οι Έλληνες όμως οχύρωσαν τα ορεινά περάσματα γύρω της και ο Μαχμούτ φοβούμενος μην αποκοπούν οι δρόμοι ανεφοδιασμού του έστειλε ισχυρό στρατιωτικό σώμα να ανοίξει δρόμο προς τον Ευβοϊκό κόλπο. Κατά την πορεία του βρέθηκε αντιμέτωπο στο [[Μαρτίνο]] με την 6η χιλιαρχία του ελληνικού στρατού, αρχηγός της οποίας ήταν ο [[Βάσος Μαυροβουνιώτης]]. Στη μάχη που πραγματοποιήθηκε στις 29 Ιανουαρίου, επικράτησαν οι ελληνικές δυνάμεις. Τις επόμενες ημέρες η άφιξη νέων ελληνικών σωμάτων στη Βοιωτία ανάγκασε τις τουρκικές δυνάμεις να αποσυρθούν ξανά στη Λαμία.

Στις 23 Ιανουαρίου 1829 ο Καποδίστριας όρισε πληρεξούσιο κυβερνήτη της επαρχίας Στερεάς Ελλάδας τον αδερφό του [[Αυγουστίνος Καποδίστριας|Αυγουστίνο Καποδίστρια]]. Στο επόμενο διάστημα εντάθηκαν οι επιχειρήσεις στη Δυτική Ελλάδα για την ανακατάληψη του [[Μεσολόγγι|Μεσολογγίου]] και του [[Αιτωλικό|Αιτωλικού]]. Αρχικά έπεσε το κάστρο του [[Αντίρριο|Αντιρρίου]] και ακολούθησε η πτώση της [[Ναύπακτος|Ναυπάκτου]]. Οι επιτυχίες του ελληνικού στόλου που είχε εισέλθει στον Αμβρακικό με την κατάληψη του κάστρου της [[Βόνιτσα]]ς και του [[Αμφιλοχία|Καρβασαρά]], απομόνωσαν το Μεσολόγγι και το Αιτωλικό, οι φρουρές των οποίων παραδόθηκαν λίγες ημέρες αργότερα. Μέχρι τα τέλη Μαΐου το σύνολο σχεδόν της σημερινής Αιτωλοακαρνανίας βρισκόταν στον έλεγχο των Ελλήνων.

Οι μόνες περιοχές νότια της Λαμίας που παρέμεναν ακόμα στον έλεγχο των Οθωμανών ήταν η [[Εύβοια]] και η [[Αθήνα]]. Για τον ανεφοδιασμό τους ξεκίνησε από τη [[Λάρισα]] τον Αύγουστο του 1829 εκστρατευτικό σώμα με αρχηγό τον Ασλάνμπεη. Το σώμα του Ασλάνμπεη είχε επιπλέον αποστολή να συγκεντρώσει 3.000 στρατιώτες και να τους μεταφέρει στα ανοικτά μέτωπα του Ρωσοτουρκικού πολέμου. Επιστρέφοντας η στρατιά του Ασλάνμπεη από την Αττική βρέθηκε αντιμέτωπη στα στενά της Πέτρας με τον ελληνικό στρατό του [[Δημήτριος Υψηλάντης|Υψηλάντη]] που είχε οχυρώσει το πέρασμα. Στη μάχη που δόθηκε στις 12 Σεπτεμβρίου 1829 οι Τούρκοι είχαν σημαντικές απώλειες. Επειδή κύρια αποστολή της εκστρατείας των Τούρκων ήταν η μεταφορά στρατιωτών στα μέτωπα του Ρωσοτουρκικού πολέμου και η διέλευση από το πέρασμα χωρίς μεγάλες απώλειες φαινόταν αδύνατη, ο Τούρκος διοικητής πρότεινε στον Υψηλάντη συνθηκολόγηση. Με τη συνθήκη που υπογράφτηκε μεταξύ των δύο πλευρών οι Τούρκοι δέχτηκαν να εκκενώσουν ολόκληρη την Ανατολική Ελλάδα νότια της Λαμίας, εξαιρούμενης της [[Ακρόπολη των Αθηνών|Ακρόπολης των Αθηνών]] και του φρουρίου [[Καράμπαμπα]]. Η [[μάχη της Πέτρας]] υπήρξε η τελευταία μάχη της επανάστασης, καθώς με αυτή ολοκληρώθηκαν οι επιχειρήσεις ανακατάληψης της Στερεάς Ελλάδας.

Στο διπλωματικό πεδίο, ένα νέο Πρωτόκολλο του Λονδίνου, που υπογράφηκε στις 10 Μαρτίου του 1829 (παλιό ημερολόγιο) ανέτρεπε το δυσμενές για την ελληνική πλευρά πρωτόκολλο του Νοεμβρίου του 1828. Με το νέο πρωτόκολλο τα σύνορα του νέου ελληνικού κράτους ορίζονταν στη γραμμή Αμβρακικού - Παγασητικού. Παράλληλα, η Ελλάδα αποκτούσε καθεστώς αυτονομίας υπό Οθωμανική επικυριαρχία, έχοντας την υποχρέωση να καταβάλλει σ' αυτή ετήσιο φόρο 1.500.000 γρόσια. Η νέα συμφωνία εξακολουθούσε να αφήνει ανικανοποίητη την ελληνική πλευρά που στόχευε στην ανεξαρτησία. Η Οθωμανική Αυτοκρατορία από την πλευρά της απέρριψε αρχικά το πρωτόκολλο, όμως μετά την ήττα της από τη Ρωσία στον μεταξύ τους πόλεμο, υποχρεώθηκε στις [[15 Αυγούστου]] 1829 να το δεχτεί, καθώς συμπεριλαμβανόταν στους όρους της [[Συνθήκη της Αδριανούπολης|Συνθήκης της Αδριανούπολης]].

=== Το Πρωτόκολλο Ανεξαρτησίας του 1830 και τα σύνορα του 1832 ===
[[Αρχείο:Σελίδα τίτλου - Friedel Adam De - 1830.jpg|μικρογραφία|*Οι Έλληνες* - Τίτλος σελίδας της συλλογής προσωπογραφιών των ηγετών της ελληνικής επανάστασης του 1821, [[Άνταμ Φρίντελ]].]]

Η Ελλάδα απέκτησε την ανεξαρτησία της από την Οθωμανική Αυτοκρατορία με Πρωτόκολλο το οποίο υπογράφηκε στο Λονδίνο στις 22 Ιανουαρίου 1830 μεταξύ Μεγάλης Βρετανίας, Γαλλίας και Ρωσίας. Το Άρθρο 1 του Πρωτοκόλλου αναφέρει ότι «Η Ελλάδα θα αποτελέσει ανεξάρτητο Κράτος και θα απολαμβάνει όλα τα δικαιώματα, πολιτικά, διοικητικά και εμπορικά, τα οποία συνδέονται με πλήρη ανεξαρτησία.»

Τα πρώτα σύνορα του ανεξάρτητου ελληνικού κράτους, όπως τα καθόριζε το Πρωτόκολλο, το οποίο έγινε γνωστό ως «[[Πρωτόκολλο της ανεξαρτησίας του ελληνικού κράτους|Πρωτόκολλο της Ανεξαρτησίας]]», ήταν οι ποταμοί [[Αχελώος|Ασπροπόταμος]] (Αχελώος) στα δυτικά και [[Σπερχειός]] στα βόρεια.

Η επαναφορά των συνόρων στη γραμμή Αμβρακικού - Παγασητικού έγινε με μεταγενέστερο πρωτόκολλο, το οποίο υπογράφτηκε στο Λονδίνο τον Αύγουστο του 1832.

Σύμφωνα με το Πρωτόκολλο του 1832, έξω από τα όρια της ελληνικής επικράτειας παρέμενε η Κρήτη στην οποία η επανάσταση βρισκόταν σε εξέλιξη σε όλη τη διάρκεια του 1829. Μετά τη συμφωνία για ανεξαρτητοποίηση της Ελλάδας, στόλος των μεγάλων δυνάμεων επέβαλε την ειρήνευση στο νησί. Πολλοί Κρήτες τότε από επαναστατημένες περιοχές του νησιού κατέφυγαν σε περιοχές του νεοσύστατου ελληνικού κράτους, αποτελώντας ένα από τα πρώτα μεγάλα κύματα προσφύγων.

Έξω από τα όρια του ελληνικού κράτους παρέμενε και η [[Σάμος]]. Με το πρωτόκολλο όμως του Λονδίνου του 1832, το νησί αποτέλεσε αυτόνομη περιοχή, γνωστή ως [[Ηγεμονία της Σάμου]]. Η Σάμος διατήρησε αυτό το καθεστώς για ογδόντα χρόνια, μέχρι την ενσωμάτωσή της στην Ελλάδα το 1912.

== Θέματα ==

=== Ιδέες και ταυτότητα ===
Ενώ οι λόγιοι πρωτεργάτες του εθνικού κινήματος των Ελλήνων εμπνέονταν από την [[αρχαία Ελλάδα]] και χρησιμοποιούσαν μία αργάζουσα μορφή της ελληνικής, την [[καθαρεύουσα]], oι ίδιοι οι εξεγερμένοι ήταν ομιλητές της [[Δημοτική γλώσσα|δημοτικής]]. Ο E. Hobsbawm ισχυρίζεται πως η αναδρομή στην αρχαιότητα δεν έπαιξε κανένα ρόλο στους απλούς αγωνιστές και ότι αυτοί πολεμούσαν περισσότερο για τη Ρώμη παρά για την Ελλάδα. Κατά τη διάρκεια του πολέμου έγιναν σφαγές εναντίον Τούρκων αμάχων.

Για τους πολεμιστές η επανάσταση είχε έντονο θρησκευτικό χαρακτήρα: τα γεγονότα της επανάστασης αποδίδονταν στον Θεό, την κήρυξη της και τη διεξαγωγή των πολεμικών συγκρούσεων πλαισίωναν θρησκευτικές ακολουθίες και τελετουργίες ([[δοξολογία|δοξολογίες]], [[θεία Λειτουργία|λειτουργίες]], ορκωμοσίες και [[αγιασμός|αγιασμοί]]) και τα επαναστατικά λάβαρα έφεραν θρησκευτικά σύμβολα, κυρίως τον [[σταυρός|σταυρό]]. Επικρατέστερος ως τότε όρος αυτοπροσδιορισμού ήταν το «Ρωμιοί», ενώ περιορισμένη διάδοση είχε γνωρίσει τα χρόνια εκείνα ο προβαλλόμενος από δυτικού προσανατολισμού λογίους, όπως ο [[Αδαμάντιος Κοραής]], όρος «Γραικοί», αλλά μέσα στους πρώτους μήνες της Επανάστασης γενικεύτηκε ακόμη και ανάμεσα στους μη εγγράμματους η χρήση της ονομασίας «Έλληνες» αποκλειστικά για τους επαναστατημένους. Η ονομασία αυτή υποδήλωνε ανδρεία και μεγαλείο και εμψύχωνε τους πολεμιστές, καθώς τους ταύτιζε με τους *Έλληνες* της λαϊκής φαντασίας, θρυλικά όντα του απώτατου παρελθόντος με γιγαντιαίες διαστάσεις και υπερφυσική δύναμη.<br />
Από την αρχή της Επανάστασης έγινε αντιληπτό ότι πρόκειται για μια Ελληνο-Οθωμανική σύγκρουση με θρησκευτικό και εθνικό χαρακτήρα καθώς η κάθε πλευρά προέβαινε σε ακρότητες και αντίποινα. Κατά τον ιστορικό L. Stavrianos oι σφαγές ήταν απαραίτητο συνοδευτικό ενός αγώνα που ταυτόχρονα έφερνε αντιμέτωπους Έλληνες υπηκόους εναντίον Τούρκων αφεντάδων, Έλληνες χωρικούς εναντίον Τούρκων γεωκτημόνων και Έλληνες χριστιανούς εναντίον Τούρκων μουσουλμάνων. Οι αμοιβαίες επιθέσεις των πρώτων μηνών όχι μόνο ενέτειναν τη θρησκευτική έχθρα αλλά έκαναν την επανάσταση έναν αγώνα για ιερή αντεκδίκηση, έναν αγώνα όπου η εθνική ταυτότητα βάθαινε τη θρησκευτική διαφορά.

=== Συμμετοχή των γυναικών ===

[[Αρχείο:Friedel - Manto Mavrogenous.jpg|μικρογραφία|Λιθογραφία του [[Άνταμ Φρίντελ]] που δείχνει τη [[Μαντώ Μαυρογένους]].]]

Οι γυναίκες συμμετείχαν ενεργά στην Ελληνική Επανάσταση, όχι μόνο υποστηρίζοντας ηθικά και υλικά τους αγωνιστές άντρες των οικογενειών τους, αλλά συμμετέχοντας και οι ίδιες συχνά στις μάχες, τόσο στην ξηρά όσο και στη θάλασσα. Αν και οι γυναίκες που ζούσαν στις ορεινές περιοχές της Ελλάδας γνώριζαν να χειρίζονται όπλα, ήταν ιδιαίτερα στη [[Μάνη]], το [[Σούλι Θεσπρωτίας|Σούλι]] και το [[Μεσολόγγι]] που πήραν τα όπλα και συμμετείχαν στον ένοπλο αγώνα. Στο Σούλι τα κατορθώματα της [[Μόσχω Τζαβέλα|Μόσχως Τζαβέλα,]] της [[Δέσπω Μπότση|Δέσπως Μπότση]], της [[Ελένη Μπότσαρη|Ελένης Μπότσαρη]], αλλά και εκείνα που πραγματοποίησαν οι κόρες τους και οι εγγονές τους, αποτέλεσαν αντικείμενο πολλών δημοτικών τραγουδιών και έγιναν πηγή έμπνευσης για όλες τις επαναστατημένες γυναίκες κατά τη διάρκεια του ελληνικού αγώνα για την ανεξαρτησία.     Στη Μάνη από τους 1.500 αμυνόμενους στη μάχη του 1826 ενάντια στις Τουρκικές και Αιγυπτιακές δυνάμεις, οι 1.000 ήταν γυναίκες.

Όμως και στον αγώνα στη θάλασσα οι γυναίκες επέδειξαν έντονη αγωνιστικότητα και συνέβαλλαν έμπρακτα στην Επανάσταση με παραδείγματα τη [[Μαντώ Μαυρογένους]], τη [[Λασκαρίνα Μπουμπουλίνα]] και τη [[Δόμνα Βισβίζη]] από την [[Αίνος Θράκης|Αίνο]] της [[Θράκη]]ς. Ειδικά η Μπουμπουλίνα, εκτός από τη συμμετοχή της ως επαναστατική ηγέτιδα, υποστήριξε τον αγώνα και οικονομικά. Η Θρακιώτισσα Δόμνα Βισβίζη ήταν καπετάνισσα και μαζί με τον σύζυγό της Αντώνη Βισβίζη και τα παιδιά τους συμμετείχαν στη ναυμαχία της Λέσβου, της Σάμου και του Ευρίπου Στη ναυμαχία του Ευρίπου ο σύζυγός της σκοτώθηκε και η Δόμνα ανέλαβε η ίδια το πλοίο και αργότερα το δώρισε στο κράτος για να μετατραπεί σε πυρπολικό.
Γυναίκες εύπορων οικογενειών [[Φαναριώτες|Φαναριωτών]] χρησιμοποίησαν την επιρροή τους και τον πλούτο τους για να προωθήσουν μυστικά και παρασκηνιακά τους σκοπούς των Ελλήνων και επηρέασαν τη δράση αλλά και την τύχη του [[Οικουμενικό Πατριαρχείο Κωνσταντινουπόλεως|Οικουμενικού Πατριαρχείου]].

[[Αρχείο:Peter von Hess - Bouboulina.jpg|μικρογραφία|337x337εσ|Η [[Λασκαρίνα Μπουμπουλίνα|Μπουμπουλίνα]] σε πίνακα του [[Πέτερ φον Ες]].]]

[[Αρχείο:Scène des massacres de Scio.jpg|μικρογραφία|*Η Σφαγή της Χίου*. Έργο του [[Ευγένιος Ντελακρουά|Ευγένιου Ντελακρουά]] του 19ου αι.]]

=== Φιλελληνισμός ===


Ξένοι υπήκοοι, κυρίως από τη [[Γαλλία]], την [[Αγγλία]] και την [[Ιταλία]] βοήθησαν την Ελληνική Επανάσταση με διάφορους τρόπους. Ως κίνημα, ο [[φιλελληνισμός]] υπήρξε και πριν από την Επανάσταση του '21 και σχετίζεται με το ενδιαφέρον των Ευρωπαίων για τον [[Κλασική Ελλάδα|κλασικό ελληνισμό]]. Πολλοί γνωστοί φιλέλληνες χρηματοδότησαν την επανάσταση ή συνεισέφεραν μέσω του καλλιτεχνικού τους έργου. Πολλοί άλλοι όπως ο [[Λόρδος Βύρων|Λόρδος Μπάιρον]], πήραν ακόμη και τα όπλα για να ενταχθούν στους Έλληνες επαναστάτες. Όταν αποφάσιζαν να ξεκινήσουν να έλθουν στην Ελλάδα, είχαν προβλήματα, όπως οικονομικές επιβαρύνσεις, δυσκολίες στη μετακίνηση και απαγορεύσεις των αρχών των πατρίδων τους ή άλλων χωρών. Πολλές φορές υπήρχαν και μεταξύ τους διαιρετικοί παράγοντες και επίσης είχαν να συναντήσουν ελλείψεις στην οργάνωση και απροθυμία αποδοχής από τους τους τοπικούς πολιτικούς και στρατιωτικούς αρχηγούς. Καθ' όλη τη διάρκεια του 19ου αιώνα, οι φιλέλληνες συνέχισαν να υποστηρίζουν την Ελλάδα πολιτικά και στρατιωτικά.

== Επακόλουθα και αποτίμηση ==
[[Αρχείο:Patras- Les Fêtes du Centenaire.jpg|μικρογραφία|Εορτασμός της [[25η Μαρτίου|25ης Μαρτίου]] στην Πάτρα το 1930 για τη συμπλήρωση 100 ετών του νέου ελληνικού κράτους.]]

Η Ελληνική Επανάσταση υπήρξε ιδιαίτερος σταθμός της ιστορίας του Νεώτερου Ελληνισμού, καθώς οδήγησε στην ίδρυση ανεξάρτητου ελληνικού κράτους. Ενέπνευσε τις επόμενες γενεές των Ελλήνων για διαδοχικές απελευθερωτικές εξορμήσεις και σε καιρούς δοκιμασίας τις εμψύχωσε για υπομονή και αντίσταση. Σύμφωνα με την άποψη του ιστορικού και πολιτικού [[Σπυρίδων Τρικούπης|Σπυρίδωνα Τρικούπη]] («Ιστορία της Ελληνικής Επανάστασης» Τόμος Α', Προοίμιο: «Αίτια της Ελληνικής Επανάστασης», «Νέα Σύνορα» - Α.Α. Λιβάνης, [[Αθήνα]], [[1993]], σελ. 29) η πολιτική μεταβολή που συντελέστηκε στον ελλαδικό χώρο, στις νοτιοδυτικές δηλαδή επαρχίες της Οθωμανικής Αυτοκρατορίας, με τη δημιουργία ανεξάρτητου Ελληνικού Κράτους ως αποτέλεσμα επιτυχούς εκδήλωσης γενικευμένου επαναστατικού κινήματος, ήταν αναμενόμενη, με το δεδομένο ότι, μεταξύ των δύο εθνών (Οθωμανοί Τούρκοι - χριστιανοί Έλληνες), το κυρίαρχο μέρος παρέμενε επί αιώνες, στάσιμο, ενώ το κυριαρχούμενο προόδευε και εξελισσόταν/αναπτύσσονταν. Όταν μάλιστα, οι υπόδουλοι συνειδητοποίησαν τη δύναμή τους, έναντι μία νωθρής και παρηκμασμένης εξουσίας, όπως ήταν η Οθωμανική, τότε κινήθηκαν οργανωμένα και μεθοδικά για την αποτίναξή της, παρά την άσχημη εμπειρία της προηγούμενης ανάλογης προσπάθειας (1770). Την αφορμή μόνο, για αυτή τη διαδικασία μεταβολής, έδωσε η εμφάνιση της «[[Φιλική Εταιρεία|Φιλικής Εταιρείας]]», που πάντα σύμφωνα με τον Τρικούπη (ο. πρ. σελ. 32) στάθηκε ένα κομβικό γεγονός.

Τον επόμενο αιώνα, καθώς μικρό μόνο τμήμα των ιστορικών ελληνικών χωρών περιλαμβανόταν στο νέο κράτος, η προσπάθεια υλοποίησης της [[Μεγάλη Ιδέα|Μεγάλης Ιδέας]], της διεύρυνσης δηλαδή των ελληνικών συνόρων ώστε να περιλάβουν το σύνολο των περιοχών αυτών, αποτέλεσε βασικό άξονα της ελληνικής πολιτικής.

Η κοινή επιδίωξη των υποστηρικτών τόσο της μοναρχίας όσο και αβασίλευτων πολιτευμάτων κατά τη διάρκεια της Επανάστασης, η δημιουργία πολιτεύματος «παραστατικού», δηλαδή κοινοβουλευτικού και συνταγματικού, επιτεύχθηκε με την [[Επανάσταση της 3ης Σεπτεμβρίου|Επανάσταση του 1843]], ως αποτέλεσμα της συμμαχίας φιλελεύθερων επικριτών της απόλυτης οθωνικής μοναρχίας και των παραγκωνισμένων προεστών 

Η Ελληνική Επανάσταση ήταν η μόνη από τις φιλελεύθερες επαναστάσεις των ετών 1820–1822 που ευοδώθηκε. Έτσι, τη δεκαετία του 1820 η Ελλάδα έγινε η πηγή έμπνευσης του διεθνούς φιλελευθερισμού και προκάλεσε το κίνημα του [[Φιλέλληνας|Φιλελληνισμού]] ενώ το *ελληνικό ζήτημα* απασχόλησε την ευρωπαϊκή διπλωματία επί δώδεκα χρόνια. Παρέσυρε τις κυβερνήσεις Μεγάλων Δυνάμεων να ενδιαφερθούν θετικά για την τύχη της, να συνεργαστούν και να υπογράψουν Πρωτόκολλα και Συνθήκες για την αίσια έκβασή της, σε αντίθεση με την τότε πολιτική τους. Απετέλεσε, έτσι, ισχυρό πλήγμα για το καθεστώς της [[Ιερά Συμμαχία|Ιεράς Συμμαχίας]] και σήμανε τον θρίαμβο της αρχής των εθνοτήτων. Καθώς ο [[Εξελληνισμός#Γλώσσα|γλωσσικός εξελληνισμός]] των αλλόφωνων εγγράμματων ορθοδόξων άρχισε να ταυτίζεται με την πολιτική υποστήριξη του νέου κράτους, εντάθηκε η άνοδος των εθνικισμών των υπόλοιπων βαλκανικών λαών. Όσον αφορά στις επιπτώσεις που προκάλεσε η δημιουργία του ελληνικού ανεξάρτητου κράτους στην Οθωμανική Αυτοκρατορία, η σημαντικότερη συνοψίζεται στην πραγματοποίηση εκ μέρους των σουλτανικών αρχών, προκειμένου να διατηρήσουν την πίστη και την υποταγή των υπηκόων τους, διαφόρων διοικητικών και άλλων μεταρρυθμίσεων, έτσι ώστε και να αποδείξουν προς τις μεγάλες ευρωπαϊκές δυνάμεις ότι η αυτοκρατορία είχε τη δυνατότητα να ενσωματώσει στοιχεία του νεωτερικού συμβολισμού. Παράλληλα, ο σουλτάνος Μαχμούτ επεδίωκε με τον τρόπο αυτό να εμφανιστεί ως ένας δίκαιος, σοφός και αξιόπιστος ηγέτης που απαιτούσε τον σεβασμό όλων των υποτελών πληθυσμών της επικράτειάς του, ανεξάρτητα με τη θρησκεία και την εθνική τους ταυτότητα.

Η [[Εορτασμός της Ελληνικής Επανάστασης του 1821|25η Μαρτίου είναι εθνική εορτή]], όπως ορίστηκε με βασιλικό διάταγμα του Όθωνα στις 15 Μαρτίου του 1838 ως επέτειος της έναρξης της Επανάστασης.
=== Δημόσια ιστορία ===
Διαπιστώνεται ότι στη σύγχρονη (αρχές 21ου αι.) εποχή υπάρχει μια αύξηση του ενδιαφέροντος για την ιστορία, ακαδημαϊκή και μη («δημόσια»). Στη δημόσια σφαίρα το ενδιαφέρον για την ιστορία, περιλαμβανομένης της Επανάστασης του '21, παίρνει συχνά τη μορφή αντιπαραθέσεων με τη συμμετοχή συγγραφέων, αρθρογράφων και πολιτικών.

=== Κινηματογράφος ===
Η Ελληνική Επανάσταση του 1821 έχει εμπνεύσει πλήθος κινηματογραφιστών από τη δεκαετία του 1920 μέχρι σήμερα οδηγώντας στην παραγωγή περισσότερων από 20 κινηματογραφικών ταινιών με σχετικά θέματα. Ενδεικτικά αναφέρονται οι παρακάτω:


=== Μουσική ===
Το 1971 ο [[Δήμος Θεσσαλονίκης]] ανέθεσε στον [[Νικόλαος Αστρινίδης|Νίκο Αστρινίδη]] τη σύνθεση συμφωνικού έργου για τον εορτασμό της εκατονπεντακονταετίας από την Ελληνική Επανάσταση. Η χορωδιακή [http://www.academia.edu/36537865/ *Συμφωνία «1821»*] εκτελέστηκε στις 27 Οκτωβρίου 1971 στα «ΣΤ' Δημήτρια».

=== Ιστοριογραφία ===
Τις εξελίξεις της ιστοριογραφίας της Επανάστασης (και της Τουρκοκρατίας) στον 19ο και 20ό αιώνα συνοψίζει ο [[Αντώνης Λιάκος]], σημειώνοντας την πολιτική αντιπαράθεση που προέκυψε στον 20ό αι. από τα σχετικά έργα των μαρξιστών [[Γεώργιος Σκληρός|Γεωργίου Σκληρού]] και [[Γιάνης Κορδάτος|Γιάνη Κορδάτου]]. Αργότερα ο [[Κωνσταντίνος Δημαράς|Κ.Θ. Δημαράς]] εισήγαγε την έννοια του «[[Νεοελληνικός Διαφωτισμός|νεοελληνικού διαφωτισμού]]» το 1945 και του [[Νίκος Σβορώνος|Νίκου Σβορώνου]] που έδωσε έμφαση στην άνοδο μιας κοινωνικής τάξης με σύγχρονη δραστηριότητα. Η περίοδος της [[Εθνική Αντίσταση (Ελλάδα)|Αντίστασης]] κατά την [[Κατοχή της Ελλάδας 1941–1944|Κατοχή]] αναβίωσε τις αναφορές στην Επανάσταση παράγοντας ιστορικές αναλογίες. Η λαϊκή ανάγνωση της ιστορίας είχε τη μορφή ενός σεναρίου όπου οι Έλληνες ήταν θύματα ξένης επέμβασης η οποία παρεμπόδισε την προσπάθεια του λαού για πρόοδο. Το μαρξιστικό και αντι-ιμπεριαλιστικό πνεύμα είναι εμφανές σ' αυτή την ανάγνωση. Ο Λιάκος παρατηρεί ότι πέρα από ό,τι συμβαίνει στο εσωτερικό της κοινότητας των ιστορικών, η λαϊκή χρήση της ιστορίας παραμένει στη δομή του εθνικού χρόνου όπως αυτή διαμορφώθηκε στους προηγούμενους δύο αιώνες.

Τη μεταπολεμική περίοδο, στο κλίμα που όριζε ο παραλληλισμός της δεκαετίας του '40 με την Επανάσταση και η θεώρηση της επανάστασης διαζευκτικά ως γεγονότος εθνικού ή κοινωνικού, προς την προεπαναστατική περίοδο και την Επανάσταση στράφηκαν τα ερευνητικά ενδιαφέροντα των ιστορικών [[Σπύρος Ασδραχάς|Σπύρου Ασδραχά]] και [[Βασίλης Κρεμμυδάς|Βασίλη Κρεμμυδά]], που ασχολήθηκαν ο πρώτος με τον αρματολισμό και έπειτα την [[αγροτική οικονομία]], εισηγούμενος το σχήμα «παράδοση»-«νεωτερικότητα», και ο δεύτερος με την εμπορική και ναυτιλιακή οικονομία, ερευνώντας την οικονομική κρίση που προηγήθηκε της επανάστασης.

== Δείτε επίσης ==
* [[Η Κύπρος και η Ελληνική Επανάσταση του 1821]]
* [[Εκκλησιαστική ιστορία της Ελλάδας (1821–1827)]]
* [[Η Κήρυξη της Επανάστασης του 1821 ανά περιοχές της Ελλάδας]]

== Σημειώσεις ==
<references group="Σημ" />
#  Όλες οι ημερομηνίες του άρθρου είναι σύμφωνες με το [[Ιουλιανό ημερολόγιο|παλιό]] ημερολόγιο, το οποίο ίσχυε τότε στην Ελλάδα.
#  Η εταιρεία της [[Βιέννη]]ς ιδρύθηκε για οικονομική υποστήριξη εκείνης των Αθηνών.
#  Στην [[Αρεόπολη Λακωνίας|Αρεόπολη]], πατρίδα των Μαυρομιχαλαίων, η τοπική παράδοση της Μάνης αναφέρει σαν ημέρα του ξεσηκωμού τις [[17 Μαρτίου]].
#  Το σώμα ανασύρθηκε από το νερό από τον καπετάνιο κεφαλλονίτικου πλοίου που ήταν στην περιοχή και μεταφέρθηκε στην [[Οδησσός|Οδησσό]] της Ρωσίας, όπου προκλήθηκε οργή στην ελληνική παροικία, τους ορθόδοξους Ρώσους αλλά και τον τσάρο της Ρωσίας, που διέταξε να γίνει η νεκρώσιμη ακολουθία με όλες τις τιμές και τον σεβασμό.
#  Το χαρέμι (η οικογένεια) του Χουρσίτ πασά βρισκόταν αποκλεισμένο στην Τρίπολη.
#  Μεταφέρθηκε στο Ζητούνι ([[Λαμία]]) και μετά την άρνησή του να συνεργαστεί με αντάλλαγμα αξιώματα και αμοιβές, βασανίστηκε και [[Ανασκολοπισμός|ανασκολοπίστηκε]]. Με τη θυσία του, η ελληνική εθνική συλλογική μνήμη κέρδισε έναν ήρωα-μάρτυρα, όμως η επανάσταση έχασε πολύ νωρίς, ένα πολύ σημαντικό και εμπειροπόλεμο οπλαρχηγό.
#  Στα ελληνικά τμήματα που αντιστάθηκαν στον Ξεριά, μετείχε και σώμα από τις [[Σπέτσες]]. Στη μάχη εκεί σκοτώθηκε και ο γιος της [[Μπουμπουλίνα]]ς, Γιάννης Γιαννούζας.

== Παραπομπές ==
<references />

== Βιβλιογραφία ==
* 
* [[Απόστολος Βακαλόπουλος|Βακαλόπουλος, Απόστολος Ε.]], (1980) *Ιστορία του νέου ελληνισμού, *, τ. Ε', *Η μεγάλη ελληνική επανάσταση (1821–1829) Οι προϋποθέσεις και οι βάσεις της 1813–1822*, εκδόσεις Α. Σταμούλη, Θεσσαλονίκη ISBN 960-8353-31-9,
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* Michalopoulos, Dimitris, *America, Russia and the Birth of Modern Greece*, Washington-London: Academica Press, 2020, ISBN 978-1-68053-942-4.
* 
* 
* 
* 
* [[Πέτρος Θ. Πιζάνιας|Πιζάνιας, Πέτρος]] (επιμ.) (2009). Η ελληνική επανάσταση του 1821. Ένα ευρωπαϊκό γεγονός. Αθήνα: Κέδρος.ISBN 978-960-04-3931-1.
* 
* *Ιστορία του Ελληνικού Έθνους*, Εκδοτική Αθηνών, τόμος ΙΒ, 1975
* 
* 
* 
* 
* 
* 
* Hobsbawn, Eric (2008) Η εποχή των επαναστάσεων (1789–1848). Μετάφραση Μαριέτα Οικονομοπούλου, 6η ανατύπωση, Μορφωτικό Ίδρυμα Εθνικής Τράπεζης, Αθήνα. <small>ISBN 978-960-250-006-4</small>
* Grenet, Mathieu (2016). *La fabrique communautaire. Les Grecs à Venise, Livourne et Marseille, 1770–1840*. Αθήνα-Ρώμη: École française d'Athènes-École française de Rome <small>([[:fr:International Standard Book Number|ISBN]] 978-2-7283-1210-8)</small>
* [[National Geographic Society|National Geographic]] (2009) *1821 Ο Ξεσηκωμός Του Γένους,* [[ΔΟΛ]] ISBN 978-960-469-421-1

== Διαβάστε επίσης ==
* Βακαλόπουλος, Απόστολος Ε., (1982) *Ιστορία του νέου ελληνισμού*, τ. Στ', *Η μεγάλη ελληνική επανάσταση (1821–1829) Η εσωτερική κρίση (1822–1825)*, εκδόσεις Α. Σταμούλη, Θεσσαλονίκη 1982 ISBN 9789608353312
* [[Γιάννης Κορδάτος|Γιάνης Κορδάτος]], *Η επανάσταση της Θεσσαλομαγνησίας το 1821*, σημείωμα Θ. Χ. Παπαδόπουλου, εκδόσεις Επικαιρότητα, Αθήνα 1983
* Ιωάννης Κουμουρλής, «Η Επανάσταση του 1821 και η δημιουργία του ελληνικού εθνικού κράτους στις πρώτες μεγάλες αφηγήσεις της νεότερης ελληνικής ιστορίας: από την πολυπαραγοντική ανάλυση στο σχήμα της εθνικής τελεολογίας», στο: Η ελληνική Επανάσταση του 1821. Ένα ευρωπαϊκό γεγονός, εισαγωγή-επιμέλεια Πέτρος Πιζάνιας, εκδόσεις Κέδρος, Αθήνα 2009, σελ. 351-374
* Ντέιβιντ Μπριούερ, *Η φλόγα της ελευθερίας Ο αγώνας των Ελλήνων για την ανεξαρτησία 1821–1833*, μετάφραση Τιτίνας Σπερελάκη, επιμέλεια Ελένης Κεκροπούλου, εκδόσεις Ενάλιος, Αθήνα 2004, ISBN 960-536-165-5
* [[Ντάγκλας Ντέικιν]], *Ο αγώνας των Ελλήνων για την ανεξαρτησία, 1821–1833*, μετάφραση [[Ρένα Σταυρίδη-Πατρικίου]], εκδόσεις Μ.Ι.Ε.Τ., 3η ανατύπωση, Αθήνα 2010, ISBN 978-960-250-172-6
* Ντάγκλας Ντέικιν, *Η ενοποίηση της Ελλάδας, 1770–1923*, μετάφραση Α. Ξανθόπουλος, εκδόσεις Μ.Ι.Ε.Τ., 7η ανατύπωση, Αθήνα 2012, ISBN 978-960-250-150-4.
* Βασίλης Παναγιωτόπουλος (επιμ.), *Ιστορία του Νέου Ελληνισμού, 1770–2000. Η ελληνική Επανάσταση 1821–1832. Ο Αγώνας της Ανεξαρτησίας και η ίδρυση του Ελληνικού Κράτους*, τόμος 3, εκδ. Ελληνικά Γράμματα, Αθήνα, 2003, ISBN 960-406-542-4
* Χαράλαμπος Παπασωτηρίου, Ο αγώνας για την ελληνική ανεξαρτησία. Πολιτική και στρατηγική των Ελλήνων και της οθωμανικής αυτοκρατορίας 1821–1832, εκδ.Ι. Σιδέρης, Αθήνα, 1996
* [[Βάλτερ Πούχνερ]], «Η Ελληνική Επανάσταση του 1821 στο ευρωπαϊκό θέατρο », στο: Ανιχνεύοντας τη θεατρική παράδοση-Δέκα μελετήματα, εκδ.Οδυσσέας, Αθήνα, 1995, σελ.256-301
* 
* [[Νίκος Σβορώνος|Νίκος Γ. Σβορώνος]], *Επισκόπηση της νεοελληνικής ιστορίας*, μετάφραση Αικατερίνη Ασδραχά, εκδόσεις Θεμέλιο, Αθήνα 1999, ISBN 960-7293-21-5
* Νίκος Τόμπρος, «Ένοπλες συγκρούσεις και πολιτικές αντιπαραθέσεις κατά τη διάρκεια της πολιορκίας των Πατρών (1821–1828)», στο: *Στ΄ Διεθνές Συνέδριο με θέμα: «Πολεμικές συγκρούσεις και τόποι καθαγιασμού του απελευθερωτικού αγώνα κατά την Επανάσταση του 1821» (Αθήνα, 6-7.10.2017), 10 Επιστημονικά Συνέδρια για τα 200 χρόνια της Ελληνικής Επαναστάσεως (1821–2021)*, Αθήνα 2018, σ. 147-183.
* [[Σάμουελ Γκρίντλεϋ Χάου]], *Ιστορική σκιαγραφία της ελληνικής επανάστασης'', μετάφραση Ι. Χατζηεμανουήλ, επιμέλεια-πρόλογος-σχόλια Νίκος Κολόμβας, εκδόσεις Εκάτη, Αθήνα 1997, ISBN 960-7437-43-8

## Εξωτερικοί σύνδεσμοι

* 
* 
* 
* 
* 
* 
* 
* Αριστερές αναγνώσεις του Εικοσιένα, ΤΟΥ ΠΑΝΑΓΙΩΤΗ ΣΤΑΘΗ, 27/03/2011 Η ΑΥΓΗ 
* ΡΟΤΖΩΚΟΣ, ΝΙΚΟΛΑΟΣ, ΠΟΛΙΤΙΚΕΣ ΚΑΙ ΚΟΙΝΩΝΙΚΟΠΟΛΙΤΙΣΜΙΚΕΣ ΣΥΓΚΡΟΥΣΕΙΣ ΣΤΟ ΕΙΚΟΣΙΕΝΑ: ΟΙ ΠΡΟΥΧΟΝΤΕΣ ΤΗΣ ΠΕΛΟΠΟΝΝΗΣΟΥ, Διδακτορική διατριβή, Πάντειο Πανεπιστήμιο Κοινωνικών και Πολιτικών Επιστημών. Τμήμα Κοινωνιολογίας, 1996 http://thesis.ekt.gr/thesisBookReader/id/6061#page/1/mode/2up
* Τσιάμαλος, Δημήτριος, Κοινωνική και επαναστατική συνείδηση των ενόπλων της Ρούμελης στην επανάσταση του 1821, Διδακτορική διατριβή, Πάντειο Πανεπιστήμιο Κοινωνικών και Πολιτικών Επιστημών. Τμήμα Κοινωνιολογίας, 2007 http://thesis.ekt.gr/thesisBookReader/id/16242#page/1/mode/2up
* Τομαή, Φωτεινή, Πώς οι Μεγάλες Δυνάμεις φοβήθηκαν την Επανάσταση του 1821. Το διεθνές διπλωματικό περιβάλλον τις παραμονές της εξέγερσης των υπόδουλων Ελλήνων κατά των Τούρκων https://www.tovima.gr/2008/11/24/archive/pws-oi-megales-dynameis-fobithikan-tin-epanastasi-toy-1821/


Κατηγορία:Ιστορία της Ελλάδας
Κατηγορία:Πόλεμοι της Οθωμανικής Αυτοκρατορίας
Κατηγορία:Γυναίκες στην ιστορία
Κατηγορία:Επαναστάσεις
Κατηγορία:Έθιμα Μαρτίου